PRIJEDLOG ZAKONA O DRŽAVNOM INSPEKTORATU

# I. USTAVNA OSNOVA ZA DONOŠENJE ZAKONA

Ustavna osnova za donošenje ovog Zakona sadržana je u odredbi članka 117. stavka 1. Ustava Republike Hrvatske (Narodne novine br. 85/2010 i 5/2014).

# II OCJENA STANJA, OSNOVNA PITANJA KOJA SE UREĐUJU PREDLOŽENIM ZAKONOM, TE POSLJEDICE KOJE ĆE DONOŠENJEM ZAKONA PROISTEĆI

Temeljni propis kojima je uređen djelokrug ministarstava i drugih središnjih tijela državne uprave u obavljanju inspekcijskih poslova je Zakon o ustrojstvu i djelokrugu ministarstava i drugih središnjih tijela državne uprave (Narodne novine br. 93/16 i 104/16, xx). Djelokrug Državnog inspektorata, kao središnjeg državnog ureda, određen je člankom yy Zakona o ustrojstvu i djelokrugu ministarstava i drugih središnjih tijela državne uprave.

S obzirom da je navedenim Zakonom, Državni inspektorat preuzeo inspekcijske poslove iz djelokruga Ministarstva gospodarstva, poduzetništva i obrta, Ministarstva rada i mirovinskog sustava, Ministarstva turizma, Ministarstva zaštite okoliša i energetike, Ministarstva zdravstva, Ministarstva poljoprivrede i dio poslova iz djelokruga Ministarstva graditeljstva i prostornog uređenja i Ministarstva financija, nužno je donijeti Zakon o Državnom inspektoratu kojim će se urediti inspekcijski poslovi iz djelokruga Inspektorata.

Preuzeti inspekcijski poslovi uređeni su Zakonom o inspekcijama u gospodarstvu (Narodne novine br. 14/14 i 56/16), Zakonom o turističkoj inspekciji (Narodne novine br. 19/14), Zakonom o Inspektoratu rada (Narodne novine br. 19/14), Zakonom o carinskoj službi (Narodne novine br. 68/13, 30/14 i 115/16), Zakonom o sanitarnoj inspekciji ( Narodne novine br. 113/08 i 88/10), kao i drugim zakonima kojima je uređeno pojedino upravno područje i obavljanje inspekcijskih poslova u tom području.

U razdoblju od donošenja navedenih Zakona, pokazali su se određeni nedostaci u djelovanju inspekcijskih službi na otkrivanju i suzbijanju nezakonitosti u ponašanju gospodarskih subjekata a koji su uvjetovani podjelama nadležnosti u obavljanju inspekcijskih poslova koje uređuju navedeni Zakoni.

Ovim Prijedlogom zakona objedinjavaju se inspekcjski poslovi nad primjenom propisa kojima se uređuju obavljanje djelatnosti trgovine, ugostiteljske djelatnosti, pružanja usluga u turizmu, te drugih uslužnih djelatnosti, a koje djelatnosti su opterećene inspekcijskih nadzorima. S druge strane, upravo primjena propisa kojima se uređuje zaštita ekonomskih interesa potrošača je usmjerena na iste djelatnosti te će se objedinjavanjem inspekcijskih poslova u navedenim upravnim područjima postići odgovarajuća koordinacija i provedba propisa te ujednačavanje postupanje inspekcija prema subjektima nadzora.

Isto tako, u području nadzora propisa o hrani i hrani za životinje, službene kontrole provode inspekcije ministarstva nadležnog za poljoprivredu (veterinarska i granična veterinarska inspekcija, poljoprivredna inspekcija) i ministarstva zdravstva (sanitarna i granična sanitarna inspekcija). Kako nadležne inspekcije moraju osigurati odgovarajuće postupke koordinacije i učinkovitu provedbu službenih kontrola, predlaže se objedinjavanje navedenih inspekcija unutar Državnog inspektorata u cilju učinkovitije organizacije, planiranja i provedbe službenih kontrola hrane i hrane za životinje.

Ujedno, u području sigurnosti proizvoda kroz djelokrug tržišne inspekcije i sanitarne inspekcije objediniti će se unutar istog tijela provedba propisa o sigurnosti potrošačkih proizvoda stavljenih na tržište Republike Hrvatske.

Također, u upravnom području gradnje ojačati će se nadzor zakonitosti gradnje i uporabe građevina te provedba stručnih nadzora gradnje, održavanja i uporabe građevina kroz objedinjavanje unutar istog tijela građevinske inspekcije i drugih inspekcija koje u okviru uvjeta utvrđenih građevinskom dozvolom kontroliraju ispunjavanje uvjeta propisanih posebnim propisima. Inspekcijski nadzor u vezi s proizvodnjom, stavljanjem na tržište ili na raspolaganje građevnih proizvoda, te uporabom građevnih proizvoda u skladu s posebnim propisima kojima se uređuje pojedino upravno područje koje uređuje ispunjavanje temeljnih zahtjeva za građevine, provode građevinski inspektori, inspektori zaštite okoliša, inspektori rada, sanitarni inspektori, tržišni inspektori te je stoga i u tom području potrebno dodatno ojačati koordinaciju u provedbi propisa.

Općenito u organizacijskom obavljanju inspekcijskih poslova trenutno je prisutno resorno načelo organizacije u kojem su inspekcije organizirane unutar pojedinog tijela državne uprave. Stoga se predloženi Zakon temelji na funkcionalnom načelu organizacije inspekcija, kroz obavljanje inspekcijskih poslova unutar organizacijski neovisnog tijela od drugih tijela državne uprave.

Stoga je prisutna fragmentiranost u obavljanju inspekcijskih poslova, dovela do potrebe preispitivanja postojećeg zakonskog okvira, te potrebe nove regulacije radi spajanja više inspekcija unutar jednog tijela, zatim spajanja više inspekcijskih ovlasti u jednu inspekciju, racionalnijeg inspekcijskog postupka, učinkovitijeg korištenja sredstava rada inspekcija, te uređenja zajedničkih pravila postupanja u radu inspekcija. Iz navedenih razloga na nov način treba urediti ustrojstvo i upravljanje inspekcijama, ovlasti i postupanje inspektora, a to se može učiniti kroz donošenje Zakona o Državnom inspektoratu.

Predloženi zakon ujedno predstavlja nužan preduvjet za realizaciju glavnih prioriteta Vlade Republike Hrvatske. Nacionalnim programom reformi 2018. određena je reformska mjera objedinjavanja inspekcijskih službi radi funkcionalnijeg i učinkovitijeg obavljanja inspekcijskih poslova.

Ocjenjuje se da će objedinjavanje inspekcijskih poslova iz djelokruga Državnog inspektorata pridonijeti učinkovitijem obavljanju inspekcijskih poslova i koherentnijem djelovanju u nadzoru primjene propisa te racionalnijem korištenju financijskih i drugih sredstava rada.

Osnovna pitanja koja će se urediti Zakonom o Državnom inspektoratu jesu **:**

* inspekcijski poslovi i način rada Državnog inspektorata
* pitanja unutarnjeg ustrojstva, kroz predlaganje ustrojavanja središnjeg ureda, područnih ureda i ispostava područnih ureda
* uvjeti koje mora ispuniti osoba radi rasporeda na jedno od radnih mjesta inspektora
* obveze pravnih i fizičkih osoba koje podliježu nadzoru inspektora radi provedbe inspekcijskog nadzora nad primjenom propisa u njihovom poslovanju
* dužnosti i ovlasti inspektora u obavljanju inspekcijskih poslova
* postupanja inspektora po predstavkama
* postupanja inspektora u poduzimanju upravnih i prekršajnih mjera
* slučajevi i uvjeti pod kojima inspektori neće poduzimati prekršajnopravne sankcije prema nadziranoj osobi te
* prekršajnopravna odgovornost.

Posljedice koje će proisteći iz donošenja zakona:

Donošenjem ovog Zakona postaviti će se pravni okvir za učinkovitije obavljanje inspekcijskih poslova koji su preuzeti u djelokrug Državnog inspektorata. Objedinjavanjem inspekcijskih poslova u području trgovine, usluga, neregistriranog obavljanja djelatnosti, ugostiteljske djelatnosti, pružanja ugostiteljskih usluga, pružanja usluga u turizmu, boravišne pristojbe dovesti će do učinkovitije provedbe propisa u navedenim upravnim područjima te unaprijediti pravnu sigurnost nadziranih osoba. Predloženim se objedinjavaju ovi poslovi u okviru radnih mjesta turističkih inspektora i tržišnih inspektora.

U području službenih kontrola hrane i hrane za životinje, nadzora sigurnosti potrošačkih neprehrambenih proizvoda, zaštite ekonomskih interesa potrošača, postaviti će se pravni okvir za učinkovitiju organizaciju, planiranje i provedbu kontrola s ciljem jačanja zaštite zdravlja, sigurnosti te ekonomskih interesa potrošača u Republici Hrvatskoj.

Također, u upravnom području gradnje ojačati će se nadzor zakonitosti gradnje i uporabe građevina te provedba stručnih nadzora gradnje, održavanja i uporabe građevina kroz objedinjavanje unutar istog tijela građevinske inspekcije i drugih inspekcija koje u okviru uvjeta utvrđenih građevinskom dozvolom kontroliraju ispunjavanje uvjeta propisanih posebnim propisima.

Na jedinstven način se uređuju unutarnje ustrojstvo inspekcija, kao i uvjeti za sva inspekcijska radna mjesta na kojima će biti raspoređeni inspektori Državnog inspektorata, te se uređuju zajedničke odredbe kojima se propisuju dužnosti i ovlasti svih inspektora u sastavu Državnog inspektorata, a sve s ciljem jedinstvenog postupanja u inspekcijskim nadzorima, te uklanjanja različitih općih odredbi o dužnostima i ovlastima inspektora sadržanim u više zakonskih propisa.

Iz predloženog djelokruga inspekcijskih poslova uređenim ovim Zakonom, nameće se nužnim koordinacija i usklađivanje inspekcija unutar istog tijela što će rezultirati izbjegavanjem nepotrebnog ponavljanja nadzora ili nadzora nad primjenom istog propisa od strane različitih inspekcija, a time će se ograničiti na razumnu mjeru ometanje subjekata nadzora u njihovom redovnom poslu.

Objedinjavanje inspekcijskih poslova dovesti će i do učinkovitijeg suzbijanja sive ekonomije (neregistriranog obavljanja djelatnosti i neprijavljenog rada radnika) i time pridonošenju jednakog tržišnog natjecanja za sve gospodarske subjekte.

U pogledu poduzimanja prekršajnim mjera uvodi se primjena načela oportuniteta iz Prekršajnog zakona (Narodne novine, br. 107/07, 39/13, 157/13 i 110/15) u rad inspektora Državnog inspektorata. Primjenom navedenog načela, inspektor ne bi poduzimao propisane prekršajne mjere radi počinjenja lakših prekršaja ako nadzirana pravna ili fizička osoba otkloni nepravilnosti i nedostatke tijekom inspekcijskog nadzora odnosno do donošenja rješenja, te ako je za utvrđenu nepravilnost donijeto rješenje i nadzirana osoba je postupila po rješenju inspektora. Isto bi se odnosilo na slučajeve kada nadzirana osoba očitovanjem na zapisnik preuzme obvezu da u određenom roku otkloni nepravilnosti i nedostatke utvrđene u inspekcijskom nadzoru. Od primjene navedenog načela, izuzeti su teži prekršaji propisani propisima, te slučajevi ponovljenog počinjenja istog prekršaja od strane nadzirane osobe u roku od godinu dana.

Stupanjem na snagu Zakona o Državnom inspektoratu prestali bi važiti raniji Zakon o Državnom inspektoratu, Zakon o inspekcijama u gospodarstvu, Zakon o Inspektoratu rada, Zakon o turističkoj inspekciji i Zakon o sanitarnoj inspekciji.

Državni inspektorat, u okviru svog djelokruga, nastavlja obavljati preuzete poslove inspekcijskog nadzora i provedbe propisa prema dosadašnjim posebnim propisima, do donošenja odnosno izmjene posebnih propisa kojima se uređuje njihovo obavljanje.

# III. OCJENA SREDSTAVA POTREBNIH ZA PROVOĐENJE ZAKONA

Za provedbu ovoga Zakona osigurana su sredstva u državnom proračunu Republike Hrvatske za 2019. godinu i projekcijama za 2020. i 2021. godinu te nije potrebno osigurati dodatna sredstva u Državnom proračunu.

## DIO PRVI

### UVODNE ODREDBE

#### Predmet i svrha Zakona

##### Članak 1.

(1) Ovim se Zakonom uređuju ustrojstvo Državnog inspektorata, upravljanje, uvjeti za obavljanje inspekcijskih poslova iz djelokruga Državnog inspektorata, dužnosti i ovlasti inspektora u svrhu zaštite javnog interesa i javno-zdravstvenog interesa u provedbi propisa te prekršajna odgovornost.

(2) Izrazi koji u ovom Zakonu imaju rodno značenje koriste se neutralno i odnose se na muške i ženske osobe.

#### Ustrojstvo i sjedište Državnog inspektorata

##### Članak 2.

(1) Državni inspektorat je središnji državni ured.

(2) Sjedište Državnog inspektorata je u Zagrebu.

## DIO DRUGI

### DJELOKRUG, UPRAVLJANJE I UNUTARNJE USTROJSTVO TE UVJETI ZA OBAVLJANJE INSPEKCIJSKIH POSLOVA

#### POGLAVLJE I.

##### DJELOKRUG DRŽAVNOG INSPEKTORATA

###### Djelokrug Državnog inspektorata

Članak 3.

(1) Državni inspektorat obavlja inspekcijske poslove u području:

* trgovine, usluga, zaštite potrošača, sigurnosti neprehrambenih proizvoda,
* hrane uključujući i genetski modificiranu hranu i novu hranu, genetski modificirane organizme (u daljnjem tekstu: GMO), sprečavanja i suzbijanja zaraznih bolesti, proizvodnje i stavljanja na tržište predmeta opće uporabe, stavljanja na tržište i uporabe biocidnih proizvoda, zaštite od buke i zaštite od neionizirajućeg zračenja, ograničavanja uporabe duhanskih i srodnih proizvoda, proizvodnje, stavljanja na tržište i uporabe opasnih kemikalija te gospodarenja otrovnim kemikalijama,
* veterinarstva, što uključuje provedbu mjera zaštite zdravlje životinja, uzgoja i dobrobiti životinja, kontrolu hrane životinjskog podrijetla u proizvodnji, skladištenju i prometu, kontrolu hrane za životinje u proizvodnji, skladištenju i prometu, proizvodnju, skladištenje, promet i primjenu VMP, kontrolu nad objektima u poslovanju s nusproizvodima, kontrolu veterinarske zaštite okoliša
* poljoprivrede, lovstva, šumarstva, biljnog zdravstva, sjemena i sadnog materijala poljoprivrednog bilja, šumskog reprodukcijskog materijala, sprječavanja unošenja i širenja stranih te invazivnih stranih vrsta i upravljanja njima
* ugostiteljske djelatnosti, pružanja ugostiteljskih usluga, pružanju usluga u turizmu, boravišne pristojbe,
* rudarstva, opreme pod tlakom, energetike (elektroenergetike, toplinarstva i plinarstva, biogoriva za prijevoz, energetske učinkovitosti, ugljikovodika i geotermalnih voda za energetske svrhe, skladištenja prirodnog plina i trajnog zbrinjavanja ugljikova dioksida),
* rada i zaštite na radu,
* građenja i uporabe građevina te provedbe stručnog nadzora građenja, za koje je potreban akt za građenje, osim inspekcijskog nadzora građevina državnog značaja, građevina čije građenje nadziru druge inspekcije, upravna tijela jedinica lokalne i područne (regionalne) samouprave te nadzorne službe javnih ustanova,
* zaštite okoliša, održivog gospodarenja otpadom, zaštite zraka, zaštite od svjetlosnog onečišćenja, zaštite prirode, vodnog gospodarstva i vode za ljudsku potrošnju.

(2) Državni inspektorat obavlja inspekcijske poslove i u drugim upravnim područjima kada je to određeno posebnim zakonom.

###### Inspekcije Državnog inspektorata

Članak 4.

Inspekcijske poslove iz djelokruga Državnog inspektorata, sukladno člancima 5.do 28. ovog Zakona, obavljaju tržišna inspekcija, sanitarna inspekcija, veterinarska inspekcija, poljoprivredna inspekcija, lovna inspekcija, šumarska inspekcija, fitosanitarna inspekcija, turistička inspekcija, rudarska inspekcija, inspekcija opreme pod tlakom, energetska inspekcija, inspekcija gospodarenja otrovnim kemikalijama, inspekcija rada, građevinska inspekcija, inspekcija zaštite okoliša, inspekcija zaštite prirode i vodopravna inspekcija.

###### Djelokrug tržišne inspekcije

Članak 5.

(1) Inspekcijske poslove u području trgovine, usluga, zaštite potrošača i sigurnosti neprehrambenih proizvoda, ako posebnim ili ovim Zakonom nije drugačije propisano, obavlja tržišna inspekcija.

(2) Poslovi iz stavka 1. ovog članka podrazumijevaju obavljanje inspekcijskog nadzora i provedbe zakona i drugih propisa te propisa Europske unije kojima se uređuje:

* obavljanje trgovine
* obavljanje usluga
* zabrana i sprječavanje neregistriranog obavljanja trgovine i usluga,
* zaštita ekonomskih interesa potrošača pri kupnji proizvoda i usluga, kao i pri drugim oblicima stjecanja proizvoda i usluga
* opći sigurnosni zahtjevi za proizvode
* tehnički zahtjevi za proizvode, granične vrijednosti i/ili značajke kvalitete proizvoda, načine utvrđivanja i praćenja kvalitete proizvoda, postupci ocjenjivanja sukladnosti s propisanim zahtjevima, dokumenti o sukladnosti, isprave koje moraju imati proizvodi, označavanje, obilježavanje i oglašavanje proizvoda
* zahtjevi u vezi s proizvodnjom, stavljanjem na tržište ili na raspolaganje na tržištu građevnih proizvoda
* homologacija vozila i dijelova vozila
* zahtjevi energetske učinkovitosti i zahtjevi za eko dizajn proizvoda povezanih s energijom
* prodaja javnih usluga potrošačima te opći uvjeti pružanja javnih usluga
* svojstva proizvoda u sustavu izvora svjetlosti i rasvjetljavanja i/ili druge značajke kakvoće takvih proizvoda
* obavljanje i drugih inspekcijskih poslova sukladno posebnom zakonu.

###### Djelokrug sanitarne inspekcije

Članak 6.

(1) Inspekcijske poslove odnosno službene kontrole u području zaštite zdravlja ljudi, sigurnosti hrane, GMO-a, vode za ljudsku potrošnju, predmeta opće uporabe, duhanskih i srodnih proizvoda, buke, kemikalija i biocidnih proizvoda te neionizirajućeg zračenja obavlja sanitarna inspekcija i granična sanitarna inspekcija.

(2) Poslovi iz stavka 1. ovoga članka podrazumijevaju obavljanje inspekcijskog nadzora odnosno službenih kontrola u cilju i sa svrhom zaštite javnozdravstvenog interesa radi provedbe zakona i drugih propisa te propisa Europske unije kojima se uređuje:

* provedba općih, posebnih, sigurnosnih i ostalih mjera za sprečavanje i suzbijanje zaraznih bolesti
* sigurnost i higijena hrane u svim fazama proizvodnje, prerade i stavljanja na tržište hrane, uključujući i genetski modificiranu hranu i novu hranu, u skladu s posebnim propisima o ribarstvu i propisima kojima su uređene službene kontrole hrane
* GMO, u skladu s propisima kojima su uređene službene kontrole hrane i GMO
* ograničenu uporabu GMO-a
* zdravstvena ispravnost vode za ljudsku potrošnju
* nadzor nad bazenskim i kupališnim vodama
* proizvodnja i stavljanje na tržište predmeta opće uporabe
* ograničavanje uporabe duhanskih i srodnih proizvoda
* proizvodnja, stavljanje na tržište i korištenje opasnih kemikalija
* stavljanje na tržište i uporaba biocidnih proizvoda i tretiranih proizvoda
* zaštita od buke
* zaštita od neionizirajućeg zračenja
* uvoz hrane u skladu s propisima kojima su uređene službene kontrole hrane i vode za ljudsku potrošnju radi prerade, dorade ili stavljanja na tržište
* uvoz predmeta opće uporabe radi prerade, dorade i/ili stavljanja na tržište
* uvoz proizvoda koji sadrže i/ili se sastoje ili potječu od GMO-a u skladu s propisima kojima su uređeni GMO
* nadzor nad osobama, njihovim stvarima i prijevoznim sredstvima u prometu preko državne granice, a u cilju zaštite zdravlja ljudi od unošenja i širenja zaraznih bolesti
* obavljanje i drugih inspekcijskih poslova sukladno posebnom zakonu.

(3) Sanitarna inspekcija na područjima inspekcijskog nadzora utvrđenim ovim Zakonom utvrđuje, za građevine pod sanitarnim nadzorom, posebne sanitarno-tehničke uvjete te posebne uvjete zaštite od buke u postupku izdavanja lokacijske dozvole i rješenja o uvjetima gradnje, te ispunjavanje tih uvjeta, odnosno uvjeta propisanih posebnim zakonom koji uređuje zaštitu zdravlja ljudi u postupku izdavanja građevinske i uporabne dozvole.

(4) Državni inspektorat u području inspekcijskog nadzora sanitarne inspekcije nad hranom u skladu s propisima kojima se uređuju službene kontrole hrane provodi izdavanje potvrda, odnosno certifikata o sukladnosti s propisima o hrani u skladu s posebnim propisom.

(5) Inspekcijski nadzor iz stavka 2. ovoga članka obavlja se nad građevinama, postrojenjima, prostorom, prostorijama, uređajima, opremom i osobama koje obavljaju gospodarske djelatnosti i djelatnosti na području zdravstva, odgoja, obrazovanja, socijalne skrbi, ugostiteljstva, turizma, obrta i usluga, športa i rekreacije i prometa te na ostalim javnim mjestima, kao i nad samom hranom, proizvodima koji sadrže i/ili se sastoje ili potječu od GMO-a koji se proizvode i/ili koriste u sklopu navedenih djelatnosti, vodom za ljudsku potrošnju, predmetima opće uporabe, izvorima neionizirajućeg zračenja, kemikalijama i biocidnim proizvodima,kao i nad zatvorenim sustavima za ograničenu uporabu GMO-a.

(6) Granična sanitarna inspekcija u cilju i sa svrhom zaštite javnozdravstvenog interesa obavlja inspekcijski nadzor i nad:

* uvozom hrane u skladu s propisima kojima su uređene službene kontrole hrane i vode za ljudsku potrošnju radi prerade, dorade ili stavljanja na tržište
* uvozom predmeta opće uporabe radi prerade, dorade i/ili stavljanja na tržište
* uvozom proizvoda koji sadrže i/ili se sastoje ili potječu od GMO-a u skladu s propisima kojima su uređeni GMO
* osobama, njihovim stvarima i prijevoznim sredstvima u prometu preko državne granice, a u cilju zaštite zdravlja ljudi od unošenja i širenja zaraznih bolesti
* obavljanje i drugih inspekcijskih poslova sukladno posebnom zakonu.

(7) Granične prijelaze na kojima se obavlja inspekcijski nadzor iz stavka 6. ovoga članka propisat će uredbom Vlada Republike Hrvatske na prijedlog glavnog državnog inspektora.

(8) Kriterije za određivanje visine naknada i način njihovog obračunavanja i plaćanja za pokrivanje troškova službenih kontrola hrane i predmeta opće uporabe koji se uvoze u Republiku Hrvatsku propisat će pravilnikom glavni državni inspektor.

(9) Javnozdravstveni interes u smislu ovoga članka ostvaruje se provedbom mjera i postupaka koji su usmjereni na zaštitu zdravlja populacije određenoga područja ili cijele države.

(10) Sanitarna inspekcija obavlja poslove iz stavka 1. ovoga članka i za potrebe Ministarstva pravosuđa, Ministarstva obrane i Ministarstva unutarnjih poslova sukladno posebnim propisima.

###### Djelokrug veterinarske inspekcije

Članak 7.

(1) Inspekcijske i druge poslove u području veterinarstva obavlja veterinarska inspekcija i granična veterinarska inspekcija.

(2) Poslovi iz stavka 1. ovog članka između ostalog, obuhvaćaju :

* obavljanje službenih kontrola i inspekcijskih nadzora, provedbu zakona i drugih propisa te propisa Europske unije u području veterinarstva što uključuje provedbu mjera za otkrivanje, sprječavanje, suzbijanje i iskorjenjivanje zoonoza te zaraznih i nametničkih bolesti životinja, promet i označavanje životinja, reprodukciju i farmskih uzgoj životinja, te dezinfekciju, dezinsekciju i deratizaciju
* identifikacija, registracija, prometovanje i premještanje živih životinja na području Republike Hrvatske
* sakupljanje, proizvodnja i prometovanje reprodukcijskim materijalom životinja i životinja donora
* u objektima te prijevoznicima u poslovanju s nusproizvodima životinjskog podrijetla koji nisu za prehranu ljudi (u daljnjem tekstu: nusproizvodi životinjskog podrijetla), nad provedbom mjera veterinarskog javnog zdravstva
* u objektima u poslovanju s hranom životinjskog podrijetla i hranom za životinje, vezano za financiranje službenih kontrola, nad radom kontrolnih tijela i ovlaštenih veterinarskih organizacija, zaštite zdravlja životinja i dobrobiti životinja, nad prometom veterinarsko-medicinskih proizvoda, veterinarske zaštite okoliša, laboratorija, provođenja monitoringa iz djelokruga rada veterinarske inspekcije
* poslove kontakt točke u sustavu HR RASSFF – sustavu brzog uzbunjivanja
* kontrole sljedivosti hrane, uključujući sljedivost i DNA analize proizvoda ribarstva.
* koordinaciju i komunikaciju u području sigurnosti hrane unutar tijela državne uprave - Ministarstva zdravstva i drugih institucija u Republici Hrvatskoj uključenih u sustav sigurnosti hrane; ovlašćivanje službenih i referentnih laboratorija u području zdravlja životinja, hrane i hrane za životinje, izradu višegodišnjeg i godišnjeg plana službenih kontrola, provedbu procjene rizika u objektima u poslovanju s hranom životinjskog podrijetla, hranom za životinje, te u poslovanju s nusproizvodima životinjskog podrijetla, radi određivanja odgovarajuće učestalosti službenih kontrola u istima
* obavljanje i drugih poslova sukladno posebnim propisima.

(3) Poslovi iz stavka 2. ovog članka podrazumijevaju obavljanje inspekcijskog nadzora i provedbe zakona i drugih propisa te propisa Europske unije kojima se uređuje veterinarsko-zdravstveni nadzor nad:

* provedbom mjera zaštite zdravlja životinja
* dobrobiti životinja
* nad radom i udovoljavanjem propisanim uvjetima veterinarskih ambulanti, veterinarskih stanica, veterinarskih bolnica, veterinarskih klinika, veterinarske prakse i veterinarskih službi, Veterinarskog fakulteta, Hrvatskog veterinarskog instituta, centara za reprodukciju i umjetno osjemenjivanje te veterinarskih ljekarni u sustavu provedbe veterinarske djelatnosti
* radom ovlaštenih veterinara
* radom kontrolnih tijela
* udovoljavanjem veterinarskim uvjetima farmi i uzgoja životinja namijenjenih pokusima, objektima za provođenje pokusa i načinom provođenja pokusa, valionica, sabirnih centara, stočnih sajmišta, tržnica, otkupnih mjesta i odmorišta za životinje te javnim smotrama
* udovoljavanjem veterinarsko-zdravstvenim uvjetima centara za reprodukciju i umjetno osjemenjivanje, centara za sakupljanje sjemena, centara za skladištenje sjemena, timova za sakupljanje zametaka, timova za proizvodnju zametaka te odobrenih tijela, zavoda i centara za promet životinjama i rasplodnim materijalom
* kontrole nad dobivanjem, proizvodnjom i skladištenjem sjemena za umjetno osjemenjivanje i oplođenih jajnih stanica, te reprodukcijom i farmskim uzgojem životinja; nad objektima za proizvodnju, prikupljanje i skladištenje sjemena za umjetno osjemenjivanje i embrija i to: centara za sakupljanje sjemena, centara za skladištenje sjemena, timova za sakupljanje zametaka, timova za proizvodnju zametaka, odobrenih tijela, zavoda i centara za promet životinjama i rasplodnim materijalom, objekti za držanje i uzgoj rasplodnih životinja
* provedbom umjetnoga osjemenjivanja i embriotransfera životinja
* objektima za klanje životinja, obradu, preradu i uskladištenje proizvoda životinjskoga podrijetla u svezi s udovoljavanjem propisanim uvjetima
* sredstvima za prijevoz životinja i načinom prijevoza životinja u svezi s  udovoljavanjem propisanim uvjetima
* provedbom mjera za sprječavanje, otkrivanje, suzbijanje, iskorjenjivanje zaraznih ili nametničkih bolesti životinja
* provedbom mjera za zaštitu od zoonoza
* kontrola i nadzor nad provedbom mjera za otkrivanje, sprječavanje, suzbijanje i iskorjenjivanje zoonoza te zaraznih i nametničkih bolesti
* držanjem, proizvodnjom, prometom i premještanjem životinja
* kontrole nad svim drugim objektima, sredstvima, predmetima i opremom, koji mogu biti prijenosnici zaraznih bolesti životinja ili na drugi način ugrožavati njihovo zdravlje, zdravlje ljudi i okoliš
* označavanjem, identifikacijom,registracijom životinja i prometom životinja
* kontrole nad uvjetima za držanje, uzgoj životinja i proizvodnju hrane životinjskog podrijetla
* radom osoba ovlaštenih za označavanje životinja i osoba ovlaštenih za izdavanje i distribuciju sredstava za označavanje životinja
* proizvodnjom, skladištenjem, prometom i premještanjem proizvoda životinjskoga podrijetla
* proizvodnjom, skladištenjem, prometom i premještanjem hrane za životinje
* proizvodnjom, skladištenjem, prometom, premještanjem i primjenom VMP te uporabom sredstava za dezinfekciju, dezinsekciju i deratizaciju
* provođenje monitoringa mikrobioloških kriterija i rezidua u životinjama i proizvodima životinjskog podrijetla koji su namijenjeni prehrani ljudi u skladu s godišnjim planovima
* provedbom mjera zaštite okoliša od negativnih utjecaja vezanih uz zaštitu zdravlja životinja, uzgoj životinja i obradu, preradu, skladištenje i promet proizvoda životinjskog podrijetla
* nad objektima u poslovanju s nusproizvodima i od njih dobivenim proizvodima i to: kontrola postupanja s nusproizvodima na mjestu nastanka (klaonice)**,** objekti za skladištenje nusproizvoda životinjskog podrijetla/objekti koji obavljaju među djelatnosti (sabirališta)**,** objekti za skladištenje dobivenih proizvoda**,** objekti za spaljivanje ili suspaljivanje, objekti za preradu nusproizvoda**,** objekti za bioplin**,** objekti za kompostiranje**,** objekti za proizvodnju hrane za kućne ljubimce**,** objekti za proizvodnju organskih gnojiva ili poboljšivača tla**,** sabirni centri**,** objekti koji koriste nusproizvode i dobivene proizvode osim u lancu hranidbe  životinja iz uzgoja (tehnički objekti)**,** registrirani korisnici nusproizvoda i od njih dobivenih proizvoda za posebne namjene**,** registrirani subjekti u poslovanju s nusproizvodima (prijevoznici)
* nad veterinarsko zdravstvenim uvjetima u objektima za držanje i uzgoj životinja i to:

farme goveda (farme muznih krava, farme tovne junadi), farme svinja (rasplodne svinje, svinje za tov), farme ovaca i koza, farme peradi i pernate divljači (kokoši nesilice, perad koja se uzgaja za proizvodnju mesa, rasplodna jata, valionice), farme kunića, objekti za držanje i uzgoj konja, ergele, objekti za držanje uzgojene divljači, objekti za uzgoj riba i školjkaša i drugi objekti akvakulture i drugi objekti za držanje i uzgoj životinja

* kontrole veterinarske zaštite okoliša u sklopu postupaka i mjera koje se provode tijekom uzgoja, držanja i rukovanja životinjama te životinjskim lešinama i nusproizvodima životinjskog podrijetla, čija je svrha sprječavanje onečišćenja okoliša te očuvanje zdravlja ljudi i životinja
* radom i opremom pravnih i fizičkih osoba koje obavljaju sakupljanje i prijevoz nusproizvoda i od njih dobivenih proizvoda
* objektima  i mjestima  za održavanje dražbi, izložbi i sportskih natjecanja,  te javnih smotri na koje se dopremaju životinje
* zoološkim vrtovima, cirkusima  i drugim priredbama  sa životinjama
* trgovcima životinjama, sabirnim centrima i sajmovima
* kontrole nad sredstvima za prijevoz životinja i uvjetima prijevoza životinja te objektima, uvjetima i opremom za promet životinjama
* objektima u poslovanju s hranom za životinje koji podliježu registraciji ili odobravanju u skladu s posebnim propisima
* na razini proizvodnje i prerade hrane životinjskog podrijetla objektima u poslovanju s hranom životinjskog podrijetla koji podliježu registraciji, odobravanju i odobravanju pod posebnim uvjetima u skladu s posebnim propisima kojima su uređene službene kontrole hrane i hrane za životinje i to: objekte za klanje i rasijecanje mesa domaćih papkara i kopitara te pokretne klaonice domaćih papkara i kopitara, objekti za klanje i rasijecanje mesa peradi i lagomorfa te pokretne klaonice peradi i lagomorfa, objekti za klanje i rasijecanje mesa divljači iz uzgoja te pokretne klaonice divljači iz uzgoja, objekti za obradu i rasijecanje divljači, objekti za proizvodnju mljevenog mesa, mesnih pripravaka i strojno otkoštenog mesa (SOM), objekti za preradu mesa, objekti za žive školjkaše: centri za pročišćavanje, otpremni centri, objekte za proizvode ribarstva: brodovi tvornice, brodovi hladnjače, objekti za uskladištenje svježih proizvoda ribarstva, prerada ribe, veletržnica ribe, aukcijska tržnica, objekti za mlijeko i mliječne proizvode: sabirališta sirovog mlijeka za više od jednog otkupljivača, prerada mlijeka, objekti za jaja: pakirni centri, proizvodnja tekućih jaja, prerada jaja,. objekte za preradu žaba i puževa, objekte za topljenu životinjsku mast i čvarke: sabiralište, prerada, objekte za preradu želudaca, mjehura i crijeva, objekte za proizvodnju želatine, objekte za proizvodnju kolagena, objekte za proizvodnju pčelinjih proizvoda – izvozni objekti, nadalje - objekti koji obavljaju opće djelatnosti i to: uskladištenje hrane životinjskog podrijetla u uvjetima kontrolirane temperature, samostojeći objekti za prepakiravanje hrane životinjskog podrijetla, veleprodaja mesa, mljevenog mesa, mesnih pripravaka, strojno otkoštenog mesa, mesnih proizvoda, proizvoda ribarstva, živih školjkaša, sirovog mlijeka i mliječnih proizvoda, jaja i proizvoda od jaja, žabljih krakova i puževa, topljene životinjske masti i čvaraka, obrađenih želudaca, mjehura i crijeva, prerađene želatine i kolagena, brodovi za uskladištenje hrane životinjskog podrijetla u uvjetima kontrolirane temperature, izvozne objekte koji posluju s hranom životinjskog podrijetla u skladu sa zahtjevima trećih zemalja, objekti opskrbljivači brodova koji posluju s hranom životinjskog podrijetla
* sudjeluje radu u povjerenstava za odobravanje gore navedenih objekata
* provođenje verifikaciju rada sa centralne razine nad radom veterinarskih inspektora
* provodi procjene rizika u objektima u poslovanju s hranom životinjskog podrijetla, hranom za životinje, te u objektima u poslovanju s nusproizvodima životinjskog podrijetla, radi određivanja odgovarajuće učestalosti službenih kontrola u istima
* provodi poslove certificiranja živih životinja, hrane i hrane za životinje te nusproizvoda
* provodi kontrole naplate pristojbi za službene kontrole
* radom dijagnostičkih i analitičkih laboratorija koji obavljaju analize u području veterinarstva
* uzorkovanjem dijagnostičkog materijala za laboratorijske pretrage radi utvrđivanja zdravstvenog stanja životinja, zdravstvene ispravnosti proizvoda životinjskog podrijetla i hrane za životinje
* izdavanjem propisane veterinarsko zdravstvene dokumentacije i uplati naplaćenih naknada kao i nadzor nad izdavanjem druge propisane dokumentacije
* nadzor nad obavljanjem veterinarskih pregleda i kontrola i izdavanjem propisane dokumentacije i naplate naknada za te preglede,
* propisanom dokumentacijom koja se odnose na provođenje propisa o obavljanju veterinarske djelatnosti, zdravstvenoj ispravnosti proizvoda životinjskog podrijetla, propisa o stavljanju veterinarsko-medicinskih proizvoda u promet na malo i propisa o mjerama za promicanje stočarstva i poticajnih mjera
* nad uvjetima proizvodnje, prometa i skladištenja i primjene veterinarsko-medicinskih proizvoda
* dezinfekcijom, dezinsekcijom i deratizacijom te radiološkom dekontaminacijom životinja i proizvoda životinjskog podrijetla, zemljišta, objekata, opreme i drugih predmeta na svim objektima, prostorima, prijevoznim sredstvima, spremnicima, na opremi i predmetima koji podliježu nadzoru veterinarske inspekcije te objektima, prostorima, pašnjačkim i drugim površinama gdje životinje povremeno ili stalno borave ili se kreću
* objektima namijenjenim provođenju karantenskih mjera za pošiljke životinja i životinjskih proizvoda iz uvoza
* provođenje analize rizika vezano za međunarodni prometom živih životinja, proizvoda životinjskog podrijetla, nusproizvoda životinjskog podrijetla i hrane za životinje;
* nadzor nad provedbom propisanih mjera u karanteni za uvezene životinje
* GMO u hrani za životinje bez obzira na podrijetlo, uključujući i GMO hranu za životinje (uključujući i hranu za životinje koja sadrži i/ili se sastoji ili potječe od GMO hrane za životinje) na razini proizvodnje i prerade
* provedbom mjera sprječavanja unošenja i širenja stranih te invazivnih stranih vrsta i upravljanja njima
* nad svim drugim objektima, sredstvima, predmetima i opremom, koji mogu biti prijenosnici zaraznih bolesti životinja ili na drugi način ugrožavati njihovo zdravlje i zdravlje ljudi, u cilju verifikacije sukladnosti s propisima
* nad objektima na području slobodne zone, slobodnog skladišta, carinskog skladišta ili objekt gospodarskog subjekta koji opskrbljuje pomorska prijevozna sredstva u prekograničnom prometu
* nadzor nad upisnicima, registrima, računalnim programima, čiji su podaci organizirani u strukturiranim bazama podataka  (SVIS) i nad drugim službenim evidencijama u skladu s posebnim propisima i to: JRDŽ – jedinstveni registar domaćih životinja – VetIs, Središnji laboratorij za kontrolu kvalitete mlijeka (SLKM), Lysacan – baza podataka o cijepljenju kućnih ljubimaca, TRACES – baza podataka o prometu životinja i roba unutar EU i trećih zemalja, JRDŽ-Nusproizvodi, baza za kontrolu zbrinjavanja nusproizvoda
* nad provodom i drugih mjera kada je ugroženo zdravlje životinja, dobrobit životinja, zdravstvena ispravnost proizvoda životinjskog podrijetla i hrane za životinje
* izdaje stručna mišljenja vezano za izdavanja mišljenja potrebnog za prijavu na natječaj za korištenje sredstava EU fondova
* sudjeluje u organizaciji, pripremi i provođenju audita i inspekcije od strane EK i predstavnika trećih zemalja

prikuplja i podnosi godišnje izvješće EK o provođenju službenih kontrola u Republici hrvatskoj za tekuću godinu za djelokruga rada svih inspekcijskih tijela koja provode službene kontrole

* sudjeluje u donošenju zaštitnih mjera koje se odnose na zabranu uvoza i provoza radi sprječavanja pojave zaraznih bolesti i drugih štetnih čimbenika na području Republike Hrvatske i Europske unije koji mogu ugroziti zdravlje ljudi i životinja; surađuje, prema potrebi, s drugim inspekcijskim službama, upravnim i pravosudnim tijelima, stručnim ustanovama i znanstvenim institucijama, te službama za informiranje.

(4) Granična veterinarska inspekcija na odobrenim graničnim veterinarskim postajama (GVP) i izlaznim točkama za žive životinje, u svrhu zašite zdravlja ljudi te zdravlja i dobrobiti životinja, obavlja u skladu s posebnim propisima službene kontrole odnosno inspekcijski nadzor nad:

* prometom pošiljaka životinja, proizvoda životinjskog podrijetla, hrane za životinje, nusproizvoda i od njih dobivenih proizvoda te drugih pošiljaka koje se iz trećih zemalja unose na područje Republike Hrvatske odnosno Europske unije
* izvozom živih životinja u svrhu zaštite dobrobiti životinja tijekom njihova prijevoza i s prijevozom povezanim postupcima
* izvozom određenih pošiljaka nusproizvoda životinjskog podrijetla
* prometom pošiljaka stranih te invazivnih stranih vrsta
* sudjeluje u izradi i analizi rizika u svezi s prometom živih životinja, proizvoda životinjskog podrijetla, nusproizvoda životinjskog podrijetla i hrane za životinje koja se iz trećih zemalja unosi na područje Europske unije
* sudjeluje u donošenju zaštitnih mjera koje se odnose na zabranu uvoza i provoza radi sprječavanja pojave zaraznih bolesti i drugih štetnih čimbenika na području Republike Hrvatske i Europske unije koji mogu ugroziti zdravlje ljudi i životinja
* sudjeluje u izradi propisa koji se odnose na promet pošiljaka koje podliježu obveznom veterinarskom pregledu na GVP i u unutrašnjem prometu Europske unije
* sudjeluje u izradi i donošenju propisa za uvoz neharmoniziranih pošiljaka životinja, proizvoda životinjskog podrijetla, nusproizvoda životinjskog podrijetla i hrane za životinje na područje Republike Hrvatske
* aktivno surađuje s međunarodnim organizacijama relevantnim za pitanja međunarodnog prometa
* obavlja povremene zajedničke nadzore s carinskim službenicima nad nekomercijalnim premještanjem kućnih ljubimaca i unošenjem osobnih pošiljaka proizvoda životinjskog podrijetla iz trećih zemalja na područje Europske unije
* upravlja i koordinira radom TRACES sustava iz područja obavljanja inspekcijskih nadzora u prekograničnom prometu životinja, proizvoda životinjskog podrijetla, nusproizvoda životinjskog podrijetla i hrane za životinje koja se iz trećih zemalja unosi na područje Europske unije
* aktivno surađuje i sudjeluje u provođenju edukacije carinskih službenika i ostalih službi zaduženih za kontrolu putnika i roba na granici
* obavlja druge stručne i upravne poslove iz područja međunarodnog prometa životinja i proizvoda životinjskog podrijetla.

(5) Granične prijelaze na kojima se obavlja inspekcijski nadzor iz stavka 4. ovoga članka propisat će uredbom Vlada Republike Hrvatske na prijedlog glavnog državnog inspektora.

###### Djelokrug poljoprivredne inspekcije

Članak 8.

(1) Inspekcijske poslove i pojedine poslove službenih kontrola u poljoprivredi obavlja poljoprivredna inspekcija u području: poljoprivrede, stočarstva, kakvoće hrane i vinarstva.

(2) Poslovi iz stavka 1. ovog članka podrazumijevaju obavljanje inspekcijskog nadzora provedbe zakona i drugih propisa te propisa Europske unije kojima se uređuju:

* tržište poljoprivrednih proizvoda
* mjere poljoprivredne politike i potpora
* djelovanje poljoprivrednika i obiteljska poljoprivredna gospodarstva
* poljoprivredne djelatnosti i dopunske djelatnosti u poljoprivredi
* poljoprivredno zemljište
* gnojiva i poboljšivači tla
* akcijski programi zaštite voda od onečišćenja uzrokovanog nitratima poljoprivrednog

podrijetla

* stavljanje na tržište sredstava za zaštitu bilja i održiva uporaba pesticida
* kakvoća i označivanje poljoprivrednog sjemena i sadnog materijala stavljenog na tržište
* genetički modificirano sjeme i sadni materijal
* poljoprivredna proizvodnja duhana, konoplje i maka
* ekološka proizvodnja i označivanje ekoloških proizvoda
* zdravstvena ispravnost i higijena/sigurnost hrane biljnog podrijetla i hrane za životinje biljnog podrijetla na razini primarne proizvodnje i pripadajućih djelatnosti, u skladu s propisima kojima su uređene službene kontrole hrane
* zahtjevi kvalitete i označavanje hrane i hrane za životinje na razini primarne proizvodnje i

pripadajućih djelatnosti, proizvodnje i prerade hrane te maloprodaje bez obzira na podrijetlo uključujući proizvode ribarstva, u skladu s propisima o ribarstvu i propisima kojima su uređene službene kontrole hrane

* GM hrana i GM hrana za životinje biljnog i životinjskog podrijetla na razini primarne
* proizvodnje i pripadajućih djelatnosti te označivanja na razini maloprodaje, u skladu s propisima kojima su uređene službene kontrole hrane i GMO
* proizvodnja, odabiranje i trgovina uzgojno valjanih životinja, držanje i korištenje domaćih

životinja i zaštita životinja

* rad udruga koje se bave uzgojem uzgojno valjanih životinja
* uskladištenja žitarica i industrijskog bilja u okviru nadležnosti sukladno posebnom propisu
* dio područja kojim je uređen uzgoj biljaka za dobivanje droga
* proizvodnja i kakvoća grožđa, proizvodnja, kakvoća i označivanje vina i drugih proizvoda

od grožđa i vina, voćnih vina i drugih proizvoda na bazi voćnih vina, zemljopisnih oznaka,

* tradicionalni izrazi za vino te promet navedenim proizvodima, kao i pravila u svezi proizvodnje, prerade i stavljanja na tržište proizvoda iz sektora vina
* opisivanje, prezentiranje, označivanje i zaštita zemljopisnih oznaka jakih alkoholnih pića u proizvodnji i pri stavljanju na tržište
* kakvoća, opisivanje, prezentiranje i oznaka zemljopisnog podrijetla aromatiziranih vina, aromatiziranih pića na bazi vina i aromatiziranih koktela na bazi vina u proizvodnji i pri stavljanju na tržište
* poljoprivredni i prehrambeni proizvodi sa zaštićenom oznakom izvornosti, zaštićenom oznakom zemljopisnog podrijetla i zajamčeno tradicionalnog specijaliteta, korištenja oznaka na tržištu, kao i službene kontrole kojima se prije stavljanja na tržište potvrđuje sukladnost proizvoda sa specifikacijom, nadzor nad radom kontrolnih tijela te s drugim propisanim zahtjevima
* korištenje neobveznih izraza kvalitete s propisanim zahtjevima
* korištenje oznake iz nacionalnog sustava kvalitete za poljoprivredne i prehrambene proizvode, kao i službene kontrole kojima se prije stavljanja na tržište potvrđuje sukladnost proizvoda sa specifikacijom, nadzor nad radom kontrolnih tijela
* uvjeti za proizvodnju i stavljanje brašna na tržište
* označivanja GM hrane i nove hrane na razini maloprodaje, u skladu s propisima kojima su uređene službene kontrole hrane i GMO
* pristup genetskim resursima te poštena i pravična podjela dobiti koja proizlazi iz njihova korištenja u Uniji, za biljne genetske resurse za hranu i poljoprivredu, genetske resurse pasmina udomaćenih životinja, genetske resurse gljiva i mikroorganizama koji se koriste u prehrambenoj industriji te genetske resurse životinjskih i biljnih patogena
* sustav doniranja hrane
* obavljanje i drugih inspekcijskih poslova sukladno posebnom zakonu.

###### Djelokrug poljoprivredne inspekcije u području poljoprivrede

Članak 9.

Inspekcijski nadzori i službene kontrole u području poljoprivrede u smislu ovoga Zakona obuhvaćaju:

* inspekcijski nadzor korisnika mjera Zajedničke poljoprivredne politike
* inspekcijski nadzor usklađenosti voća, povrća, banana s tržišnim standardima te sustava

certifikacije u sektoru hmelja

* kontrolu usklađenosti voća, povrća, banana i hmelja s tržišnim standardima pri stavljanju na tržište i izvozu na zahtjev stranke radi provjerava usklađenosti i certificiranja u svrhu izdavanja potvrda ili certifikata određenih propisom o zajedničkoj organizaciji tržišta poljoprivrednih i prehrambenih proizvoda
* kontrolu transakcija koju provode države članice u svezi s provođenjem naknadne kontrole velikih korisnika potpora svih mjera organizacije tržišta poljoprivrednih proizvoda, osim korisnika izvoznih potpora
* inspekcijski nadzor drugih područja uređenja tržišta poljoprivrednih proizvoda koja izrijekom nisu stavljena u nadležnost drugih inspekcija
* inspekcijski nadzor pravila o organizacijama proizvođača, udruženjima organizacija proizvođača i sektorskim organizacijama
* inspekcijski nadzor korisnika mjera informiranja i promocije
* službene kontrole ekološke proizvodnje i označavanje ekoloških proizvoda uz uzimanje uzoraka te inspekcijski nadzor ovlaštenih kontrolnih tijela za stručnu kontrolu u ekološkoj

proizvodnji

* inspekcijski nadzor obavljanja poljoprivredne i dopunske djelatnosti u poljoprivredi, osim

za pružanje turističkih i ugostiteljskih usluga na poljoprivrednim gospodarstvima koje su

uređene posebnim propisom

* inspekcijski nadzor mjera prikupljanja podataka i izvještavanje o cijenama određenih poljoprivredno-prehrambenih proizvoda i određenih poljoprivrednih inputa
* službene kontrole zahtjeva kvalitete i označavanja hrane i hrane za životinje biljnog podrijetla na razini primarne proizvodnje i pripadajućih djelatnosti, u skladu s propisima kojima su uređene službene kontrole hrane
* obavljanje i drugih inspekcijskih poslova sukladno posebnom zakonu.

###### Djelokrug poljoprivredne inspekcije u području stočarstva

Članak 10.

Inspekcijski nadzori i službene kontrole u području stočarstva u smislu ovoga Zakona obuhvaćaju:

* inspekcijski nadzor korisnika mjera potpora u stočarstvu i posebnih pomoći u sektoru pčelarstva
* kontrole tržišnih standarda za goveđe meso životinja starosti do 12 mjeseci, jaja i meso peradi, u proizvodnji
* kontrole definicija, oznaka i prodajnih oznaka u sektorima ili proizvodima: govedine i teletine, jaja i mesa peradi u proizvodnji
* kontrole uspostave i primjene ljestvice Unije za klasiranje i označivanje trupova u sektoru

govedine i teletine, svinjetine, ovčetine i kozletine

* kontrole ostalih tržišnih standarda, tržišnih mjera i pravila te posebnih odredbi sukladno propisima o zajedničkoj organizaciji tržišta poljoprivrednih proizvoda
* prema nadležnosti službene kontrole zahtjeva kvalitete i označavanja hrane i hrane za životinje životinjskog podrijetla na razini primarne proizvodnje i pripadajućih djelatnosti
* službene kontrole standarda kvalitete i označivanja hrane za životinje na razini proizvodnje i prerade hrane za životinje te maloprodaje bez obzira na podrijetlo
* službene kontrole sustava proizvodnih ograničenja u sektoru mlijeka
* inspekcijski nadzor držanja i iskorištavanja domaćih životinja
* obavljanje i drugih inspekcijskih poslova sukladno posebnom zakonu.

###### Djelokrug poljoprivredne inspekcije u području kvalitete hrane

Članak 11.

Inspekcijski nadzor i službene kontrole u području kvalitete hrane u smislu ovoga Zakona obuhvaćaju:

* službene kontrole zahtjeva kvalitete i označavanja hrane na razini proizvodnje, prerade i maloprodaje bez obzira na podrijetlo uključujući posebne propise o sljedivosti i označavanju proizvoda ribarstva
* kontrole tržišnih standarda za mlijeko i mliječne proizvode, mazive masti, maslinovo ulje i stolne masline, prerađeno voće i povrće u proizvodnji i maloprodaji te pri stavljanju na tržište
* kontrolu tržišnih standarda za goveđe meso životinja starosti do 12 mjeseci, jaja i mesa peradi, maslina i maslinova ulja, mlijeka i mliječnih proizvoda, mazivih masti te proizvodna pravila u odnosu na kvalitetu proizvoda u maloprodaji
* kontrolu ostalih tržišnih standarda, tržišnih mjera i pravila sukladno posebnom zakonu
* službene kontrole poljoprivrednih i prehrambenih proizvoda sa zaštićenom oznakom izvornosti, zaštićenom oznakom zemljopisnog podrijetla i zajamčeno tradicionalnog specijaliteta, korištenja oznaka na razini maloprodaje, kao i službene kontrole na razini primarne proizvodnje i pripadajućih djelatnosti, proizvodnje i prerade bez obzira na podrijetlo, nadzor nad radom kontrolnih tijela te sukladnost s drugim propisanim zahtjevima
* službene kontrole korištenja neobveznih izraza kvalitete iz Uredbe (EU) br. 1151/2012 s propisanim zahtjevima
* službene kontrole korištenja dobrovoljne sheme kvalitete
* službene kontrole poljoprivrednih i prehrambenih proizvoda sa oznakom iz nacionalnog sustava kvalitete, korištenje oznaka na razini maloprodaje, kao i službene kontrole na razini primarne proizvodnje i pripadajućih djelatnosti, proizvodnje i prerade bez obzira na podrijetlo, nadzor nad radom kontrolnih tijela te sukladnost s drugim propisanim zahtjevima
* inspekcijski nadzor uvjeta za proizvodnju i stavljanje brašna na tržište
* službene kontrole poslovanja posrednika u lancu doniranja hrane vezano uz obvezu upisa u Registar posrednika te obvezu davanja hrane krajnjim primateljima kako su definirani Zakonom o poljoprivredi
* obavljanje i drugih inspekcijskih poslova sukladno posebnom zakonu.

###### Djelokrug poljoprivredne inspekcije u području vinarstva

Članak 12.

Inspekcijski nadzori i službene kontrole u području vinarstva u smislu ovoga Zakona obuhvaćaju:

* proizvodnju i kakvoću grožđa, proizvodnju, kakvoću i označivanje vina i drugih proizvoda od grožđa i vina, voćnih vina i drugih proizvoda na bazi voćnih vina, zemljopisnih oznaka, tradicionalnih izraza za vino te prometa navedenim proizvodima, kao i pravila u svezi proizvodnje, prerade i stavljanja na tržište proizvoda iz sektora vina
* opisivanje, prezentiranje, označivanje i zaštita zemljopisnih oznaka jakih alkoholnih pića u proizvodnji i pri stavljanju na tržište
* pravila o definiciji, klasifikaciji, opisivanju, prezentiranju, kakvoći, označivanju te zaštiti oznaka zemljopisnog podrijetla aromatiziranih proizvoda od vina kojih se moraju pridržavati subjekti u poslovanju s hranom u pogledu proizvodnje, korištenja sirovina i postupaka, kao i pri stavljanju na tržište
* inspekcijski nadzor pravila o jakim alkoholnim pićima kojih se moraju pridržavati subjekti u poslovanju s hranom u pogledu proizvodnje, korištenja sirovina i postupaka, pri stavljanju jakih alkoholnih pića na tržište
* pravila opisivanja, označivanja i prezentiranja jakih alkoholnih pića u proizvodnji i stavljanju na tržište
* obavljanje i drugih inspekcijskih poslova sukladno posebnom zakonu.

###### Djelokrug lovne inspekcije

Članak 13.

(1) Inspekcijske poslove u području lovstva obavlja lovna inspekcija.

(2) Poslovi iz stavka 1. ovog članka podrazumijevaju obavljanje inspekcijskog nadzora provedbe zakona i drugih propisa kojima se uređuje:

* nadzor provedbe lovnogospodarskih planova
* nadzor provedbe vođenja propisanih evidencija i isprava koje se odnose na divljač
* nadzor provedbe ratificiranih međunarodnih ugovora i konvencija iz područja lovstva
* nadzor provedbe nacionalnih i akcijskih planova gospodarenja pojedinim vrstama divljači
* nadzor provedbe posebnih programa znanstvenoistraživačkih i znanstvenonastavnih ustanova na vidljivo obilježenim površinama unutar lovišta
* nadzor provedbe odstrjela divljači i stjecanje divljači i njezinih dijelova te ocjenjivanje trofeja divljači
* nadzor provedbe lova, upotrebu lovačkih pušaka i naboja, korištenje lovačkih pasa i lovnih ptica
* nadzor provedbe mjera za sprječavanje šteta od divljači
* nadzor provedbe uzgoja i zaštite divljači
* nadzor provedbe mjera sprječavanja unošenja i širenje stranih te invazivnih stranih vrsta i upravljanje njima
* obavljanje i drugih inspekcijskih poslova sukladno posebnom zakonu.

###### Djelokrug šumarske inspekcije

Članak 14.

(1) Inspekcijske poslove u području šumarstva obavlja šumarska inspekcija.

(2) Poslovi iz stavka 1. ovog članka podrazumijevaju obavljanje inspekcijskog nadzora provedbe zakona i drugih propisa kojima se uređuje:

* područje šumarstva
* područje šumskog reprodukcijskog materijala
* područje biljnog zdravstva u dijelu koji se odnosi na šumsko bilje, šumske rasadnike i šumski reprodukcijski materijal
* područje genetskih modificiranih organizama
* priznavanje svojti šumskog drveća i grmlja
* nadzor gospodarenja šumama i šumskim zemljištima unutar šumskogospodarskog područja; usklađenost osnova gospodarenja i programa gospodarenja s Osnovom područja
* nadzor gospodarenja zaštitnim šumama i šumama posebne namjene
* nadzor provedbe šumskogospodarskih planova; obavljanje šumarskih radova; šumsku infrastrukturu; mjesta sječe i uskladištenja te prerade drva; promet drva i drugih šumskih proizvoda
* nadzor radova biološke obnove i iskorištavanja šuma; zdravstveno stanje šuma i šumskih proizvoda; provedbu radova zaštite šuma
* zaštita šuma od požara
* nadzor šumskog reprodukcijskog materijala, šumskih rasadnika, šumskih sjemenskih objekta.
* nadzor uzgoja drvenastih kultura kratkih ophodnji
* nadzor provedbe mjera sprječavanja unošenja i širenje stranih te invazivnih stranih vrsta i upravljanje njima
* obavljanje i drugih inspekcijskih poslova sukladno posebnom zakonu.

###### Djelokrug fitosanitarne inspekcije

Članak 15.

(1) Inspekcijske poslove i poslove službene kontrole u području biljnog zdravstva i drugim područjima iz stavka 2. ovog članka obavlja fitosanitarna inspekcija.

(2) Poslovi fitosanitarne inspekcije podrazumijevaju obavljanje inspekcijskog nadzora provedbe zakona te propisa Europske unije i drugih propisa kojima se uređuje:

* biljno zdravstvo, u dijelu koji se odnosi na fitosanitarni pregled bilja, biljnih proizvoda i drugih nadziranih predmeta koji se unose u Europsku uniju preko granice Republike Hrvatske, izvoze i reeksportiraju iz Republike Hrvatske, na fitosanitarni pregled bilja, biljnih proizvoda i drugih nadziranih predmeta namijenjenih premještanju na području Europske unije, isključujući šumsko bilje, šumske rasadnike i šumski reprodukcijski materijal, te na druge vrste nadzora u području biljnog zdravstva u okviru propisane nadležnosti
* sjeme i sadni materijal poljoprivrednog bilja koji se uvozi u Republiku Hrvatsku
* šumski reprodukcijski materijal koji se uvozi u Republiku Hrvatsku
* GMO, u dijelu koji se odnosi na uvoz reprodukcijskog materijala poljoprivrednog bilja i šumskog reprodukcijskog materijala
* sprječavanje unošenja i širenja te upravljanje invazivnim stranim vrstama koje izazivaju zabrinutost u Europskoj uniji, u dijelu koji se odnosi na službene kontrole na mjestima ulaska, a u skladu s posebnim propisom kojim se uređuje biljno zdravstvo, kao i propisima donesenim na temelju toga propisa
* poljoprivreda, u dijelu koji se odnosi na inspekcijski nadzor i kontrolu usklađenosti voća i povrća s tržišnim standardima pri uvozu
* obavljanje i drugih inspekcijskih poslova sukladno posebnom zakonu.

###### Djelokrug turističke inspekcije

Članak 16.

(1) Inspekcijske poslove u području ugostiteljske djelatnosti, pružanja ugostiteljskih usluga, pružanju usluga u turizmu i boravišne pristojbe obavlja turistička inspekcija.

(2) Poslovi iz stavka 1. ovog članka podrazumijevaju obavljanje inspekcijskog nadzora i provedbu zakona i drugih propisa  kojima se uređuju:

* način i uvjeti pod kojima pravne i fizičke osobe obavljaju ugostiteljsku djelatnost ili pružaju ugostiteljske usluge
* način i uvjeti pod kojima pravne i fizičke osobe pružaju usluge u turizmu
* neregistrirano obavljanja ugostiteljske djelatnosti ili neregistrirano pružanje ugostiteljskih usluga
* neregistrirano pružanje usluga u turizmu
* prijava i odjava boravka turista
* obračun, naplata i uplata boravišne pristojbe
* obavljanje i drugih inspekcijskih poslova sukladno posebnom zakonu.

###### Djelokrug rudarske inspekcije

Članak 17.

(1) Inspekcijske poslove u području rudarstva obavlja rudarska inspekcija.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa kojima se uređuju:

* istraživanje i eksploatacija mineralnih sirovina
* zaštita na radu, tehnički normativi, sigurnost ljudi i imovine pri izvođenju rudarskih radova istraživanja i eksploatacije mineralnih sirovina
* gradnja rudarskih objekata i postrojenja
* uporaba rudarskih objekata i postrojenja do završetka eksploatacije i sanacija istraživanjem i eksploatacijom mineralnih sirovina devastiranog prostora
* korištenje rudarskih strojeva, objekata, postrojenja, opreme, alata, uređaja i instalacija
* ispunjavanje propisanih uvjeta radnika zaposlenih na određenim poslovima u rudarstvu
* zaštita od požara pri podzemnim rudarskim radovima
* obveze u vezi s rudarskim planovima i rudarskim mjerenjima
* postupanje s mineralnim sirovinama pri izvođenju građevinskih radova
* organiziranje službe spašavanja i vatrogasne jedinice
* uviđaji smrtnih slučaja, grupnih ozljeda i iznimnih događaja koji uzrokuju veću materijalnu štetu pri izvođenju rudarskih radova
* poslovanje rudarskih gospodarskih subjekata registriranih za poslove istraživanja i/ili eksploatacije mineralnih sirovina
* obavljanje i drugih inspekcijskih poslova sukladno posebnom zakonu.

###### Djelokrug inspekcije opreme pod tlakom

Članak 18.

(1) Inspekcijske poslove u području opreme pod tlakom obavlja inspekcija opreme pod tlakom.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa kojima se uređuju:

* uporaba opreme pod tlakom i pokretne tlačne opreme ispunjavanje propisanih uvjeta radnika zaposlenih na određenim poslovima u području opreme pod tlakom
* ispunjavanje propisanih uvjeta pravnih i fizičkih osoba koje obavljaju djelatnosti u području opreme pod tlakom i pokretne tlačne opreme
* tehničke zahtjeve i ocjenu sukladnosti za opremu pod tlakom i pokretnu tlačnu opremu u uporabi
* obavljanje i drugih inspekcijskih poslova sukladno posebnom zakonu.

###### Djelokrug energetske inspekcije

Članak 19.

(1) Inspekcijske poslove u području energetike obavlja energetska inspekcija.

(2) Energetska inspekcija obavlja inspekcijske i druge poslove u području: elektroenergetike, toplinarstva i plinarstva, biogoriva za prijevoz, energetske učinkovitosti, ugljikovodika i geotermalnih voda za energetske svrhe, skadištenja prirodnog plina i trajnog zbrinjavanja ugljikova dioksida.

(3) Energetska inspekcija obavlja i poslove provjere raspolažu li pravne i fizičke osobe, koje su zatražile dozvolu Hrvatske energetske regulatorne agencije za obavljanje energetske djelatnosti trgovine na veliko naftnim derivatima, potrebnim skladišnim kapacitetima.

###### Djelokrug energetske inspekcije u području elektroenergetike

Članak 20.

(1) Inspekcijske poslove u području elektroenergetike obavlja energetska inspekcija za elektroenergetiku.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa te propisa Europske unije kojima se uređuju:

* uvjeti za obavljanje elektroenergetskih djelatnosti proizvodnje, prijenosa, distribucije i opskrbe električnom energijom
* obveze energetskih subjekata i kupaca energije pri projektiranju, gradnji, stavljanju u uporabu, uporabi odnosno korištenju, pogonu i održavanju elektroenergetskih objekata, postrojenja, vodova, priključaka na mrežu, instalacija i opreme glede sigurnosti i kvalitete opskrbe električnom energijom te održavanja pripadajućih građevina u skladu s odobrenom/potvrđenom tehničkom/projektnom dokumentacijom, energetskim odobrenjima, posebnim tehničkim i sigurnosnim propisima
* uspostava sustava za vođenje, mjerenje, praćenje i održavanje parametara kvalitete i pouzdanosti isporuke električne energije u okviru svoje djelatnosti
* tehnički zahtjevi za proizvode i ocjenu sukladnosti te zahtjevi za opću sigurnost proizvoda i opreme proizvodnih postrojenja u području elektroenergetike
* uvjeti za izdavanje energetskih suglasnosti i utvrđivanje uvjeta i rokova priključenja na elektroenergetsku mrežu, opći uvjeti za korištenje mreže i opskrbu električnom energijom, mrežna pravila prijenosnog, odnosno distribucijskog sustava
* ispunjavanje propisanih uvjeta radnika zaposlenih na određenim poslovima u elektroenergetici
* obavljanje inspekcijskog nadzora nad gorivom u kojem se želi utvrditi sadržaj biogoriva te laboratorijskom analizom kojom će se utvrditi volumni udio biogoriva ili biokomponente u predmetnom gorivu
* obavljanje inspekcijskog nadzora za energetsku učinkovitost
* poslovi inspekcijskog nadzora koji se odnose na rudarske objekte, postrojenja, opremu, uređaje i instalacije te primjenu mjera zaštite na radu pri radu s električnim postrojenjima, instalacijama i opremom
* zaštite na radu pri radu s rudarskim električnim postrojenjima, instalacijama i opremom
* tehnička usklađenost pogona distribucijske mreže s prijenosnom mrežom te priključenim mrežama i postrojenjima korisnika mreže
* prava i obveze krajnjih kupaca u dijelu koji se odnosi na priključenje na distribucijsku mrežu, zatvoreni distribucijski sustav, ugradnju, očitanje i održavanje mjernih uređaja, pristup elektroenergetskim objektima i sječu raslinja, opskrbu električnom energijom i izgradnju izravnog voda
* zaštite od svjetlosnog onečišćenja
* obavljanje i drugih inspekcijskih poslova sukladno posebnom zakonu.

###### Djelokrug energetske inspekcije u području naftnog- rudarstva

Članak 21.

(1) Inspekcijske poslove u području ugljikovodika, geotermalnih voda u energetske svrhe, skladištenja prirodnog plina i trajnog zbrinjavanja ugljikova dioksida obavlja energetska inspekcija za naftno-rudarstvo.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona, drugih propisa te propisa Europske unije kojima se uređuju:

* istraživanje i eksploatacija ugljikovodika, geotermalnih voda u energetske svrhe, skladištenje prirodnog plina i trajno zbrinjavanje ugljikova dioksida
* način i uvjeti za obavljanje energetskih djelatnosti istraživanja i/ili eksploatacije ugljikovodika i geotermalnih voda u energetske svrhe, skladištenja prirodnog plina i trajnog zbrinjavanja ugljikova dioksida
* obveze investitora i naftno-rudarskih gospodarskih subjekata pri izvođenju naftno-rudarskih radova u dijelu koji se odnosi na ishođenje i usklađenost s dozvolama, ugovorima i programima rada te izvješćivanje, obavještavanje i dostava podataka državnim tijelima
* građenje naftno-rudarskih objekata i postrojenja za potrebe istraživanja i eksploatacije ugljikovodika i geotermalnih voda u energetske svrhe, skladištenja prirodnog plina i trajnog zbrinjavanja ugljikova dioksida te korištenje naftno-rudarskih objekata, postrojenja, strojeva, uređaja, opreme, alata i instalacija pri obavljanju poslova vezanih uz ugljikovodike i geotermalne vode u energetske svrhe, skladištenja prirodnog plina i trajno zbrinjavanje ugljikova dioksida
* sanacija prostora devastiranog istraživanjem i eksploatacijom ugljikovodika i geotermalnih voda u energetske svrhe, skladištenjem prirodnog plina i trajnim zbrinjavanjem ugljikova dioksida
* praćenje te provedba preventivnih, korektivnih i akcijskih mjera vezanih uz rizik od istjecanja ugljikova dioksida
* obveze u vezi s mjerenjima eksploatiranih količina ugljikovodika i geotermalnih voda u energetske svrhe
* ispunjavanje propisanih uvjeta radnika zaposlenih na određenim poslovima vezanim uz ugljikovodike i geotermalne vode u energetske svrhe, skladištenje prirodnog plina i trajno zbrinjavanje ugljikova dioksida
* zaštita na radu, tehnički normativi, sigurnost ljudi i imovine pri izvođenju naftno-rudarskih radova istraživanja i eksploatacije ugljikovodika i geotermalnih voda u energetske svrhe, skladištenja prirodnog plina i trajnog zbrinjavanja ugljikova dioksida
* uviđaji smrtnih slučaja, grupnih ozljeda i iznimnih događaja koji uzrokuju veću materijalnu štetu na izvođenju radova pri istraživanju i eksploataciji ugljikovodika i geotermalnih voda u energetske svrhe, skladištenja prirodnog plina i trajnog zbrinjavanja ugljikova dioksida
* obavljanje i drugih inspekcijskih poslova sukladno posebnom zakonu.

###### Djelokrug energetske inspekcije u području toplinarstva i plinarstva

Članak 22.

(1) Inspekcijske poslove u području toplinarstva i plinarstva obavlja energetska inspekcija za toplinarstvo i plinarstvo.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa te propisa Europske unije u području toplinarstva kojima se uređuju:

* uvjeti za obavljanje energetskih djelatnosti proizvodnje, distribucije i opskrbe toplinskom energijom
* energetska učinkovitost u samostalnim, zatvorenim i centralnim toplinskim sustavima
* obveze energetskih subjekata i kupaca toplinske energije tijekom obavljanja elektroenergetskih djelatnosti i korištenja toplinske energije glede ispunjavanja zahtjeva za sigurnost, pouzdanost, trajnost i kvalitetu opskrbe toplinskom energijom te stručno upravljanje, rukovanje i održavanje unutarnjih instalacija
* tehnički zahtjevi za proizvode i ocjena sukladnosti te zahtjevi za opću sigurnost proizvoda pri proizvodnji, gradnji, uporabi i održavanju proizvodnog postrojenja i opreme u području toplinarstva (samostalni tehnički sustavi, zatvoreni toplinski sustavi, centralni toplinski sustavi) tj. tlačnih dijelova toplinskih sustava niske razine opasnosti
* sigurnost i usklađenost gradnje, uporabe i održavanja proizvodnih postrojenja u području toplinarstva s odobrenom ili potvrđenom tehničkom/projektnom dokumentacijom i energetskim odobrenjem
* mjere za zaštitu krajnjih kupaca toplinske energije te ovlasti i odgovornosti suvlasnika i krajnjih kupaca toplinske energije
* uvjeti obavljanja djelatnosti ugradnje uređaja za regulaciju odavanja topline i uređaja za lokalnu razdiobu isporučene energije ili mjerila za mjerenje potrošnje toplinske energije
* stručno upravljanje, rukovanje i održavanje zatvorenih toplinskih sustava.
* opći uvjeti za isporuku toplinske energije, opći uvjeti za opskrbu toplinskom energijom, mrežna pravila za distribuciju toplinske energije i uvjeti priključenja na toplinskoj distribucijskoj mreži
* ispunjavanje propisanih uvjeta radnika zaposlenih na određenim poslovima u toplinarstvu
* obavljanje i drugih inspekcijskih poslova sukladno posebnom zakonu.

(3) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa te propisa Europske unije u području plinarstva kojima se uređuju:

* način i uvjeti za obavljanje energetskih djelatnosti proizvodnje plina i prirodnog plina, transporta, skladištenja, upravljanja terminalom za ukapljeni prirodni plin, distribucije i opskrbe plinom
* obveze energetskih subjekata i ostalih sudionika na tržištu plina tijekom obavljanja elektroenergetskih djelatnosti i korištenja plina glede ispunjavanja zahtjeva za sigurnost, pouzdanost, trajnost i propisanu kvalitetu opskrbe plinom u okviru svoje djelatnosti
* mrežna pravila transportnog sustava, mrežna pravila distribucijskog sustava, pravila korištenja sustava skladišta plina, pravila korištenja terminala za ukapljeni naftni plin, opći uvjeti opskrbe plinom
* uspostava sustava za vođenje, mjerenje, praćenje i održavanje parametara kvalitete i pouzdanosti isporuke plina u okviru svoje djelatnosti
* tehnički zahtjevi za proizvode i ocjena sukladnosti te sigurnost i usklađenost gradnje, uporabe i održavanja proizvodnih postrojenja za proizvodnju plina, transport, skladištenje, terminal za ukapljeni prirodni plin i distribuciju plina s odobrenom ili potvrđenom tehničkom/projektnom dokumentacijom, tehničkim i sigurnosnim propisima
* prava i obveze krajnjih kupaca u dijelu koji se odnosi na priključenje na transportni ili distribucijski sustav, ugradnju, očitanje i održavanje mjernih uređaja, opskrbu plinom i izgradnju izravnog plinovoda
* ispunjavanje propisanih uvjeta radnika zaposlenih na određenim poslovima u plinarstva
* obavljanje i drugih inspekcijskih poslova sukladno posebnom zakonu.

###### Djelokrug inspekcije gospodarenja otrovnim kemikalijama

Članak 23.

(1) Inspekcijske poslove u području gospodarenja otrovnim kemikalijama obavlja inspekcija gospodarenja otrovnim kemikalijama.

(2) Poslovi iz stavka 1. ovoga članka podrazumijevaju obavljanje inspekcijskog nadzora nad provedbom posebnog zakona kojim se uređuje gospodarenje kemikalijama sadržanim u Konvenciji o zabrani razvijanja, proizvodnje, gomilanja i korištenja kemijskog oružja i o njegovu uništenju i to:

* ispunjavanja uvjeta za izvođenje posebnih aktivnosti propisanih zakonom i provedbenim propisima
* pravilnosti primjene propisanih postupaka i organizacijsko-tehničkih mjera koje su u vezi s uvjetima propisanim zakonom i provedbenim propisima, a koja uključuju:
* proizvodnju, stavljanje na tržište i/ili uporabu otrovnih kemikalija i njihovih prekursora
* uvoz otrovnih kemikalija i njihovih prekursora, radi prerade, dorade i/ili stavljanja na tržište
* provjeru kakvoće otrovnih kemikalija i njihovih prekursora
* način vođenja dokumentacije
* ispunjavanje uvjeta glede prostora, zaposlenika i opreme
* obavljanje i drugih inspekcijskih poslova sukladno posebnom zakonu.

###### Djelokrug inspekcije rada

Članak 24.

(1) Inspekcijske poslove u području rada i zaštite na radu, ako posebnim ili ovim Zakonom nije drugačije propisano, obavlja inspekcija rada.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa kojima se uređuju:

* radni odnosi i zaštita na radu
* obveza prijave, odjave i promjena tijekom osiguranja radnika na obvezno mirovinsko i obvezno zdravstveno osiguranje
* odnosi između poslodavca i fizičke osobe koja s poslodavcem nema sklopljen ugovor o radu, ali u skladu s posebnim propisom kod njega obavlja određene aktivnosti odnosno poslove ili se nalazi na stručnom osposobljavanju za rad bez zasnivanja radnog odnosa (osoba na sezonskom radu za obavljanje privremenih, odnosno povremenih sezonskih poslova u poljoprivredi; redoviti student i redoviti učenik srednjoškolske ustanove na radu kod poslodavca u skladu s posebnim propisima; osoba koja radi za vrijeme izdržavanja kazne zatvora ili odgojne mjere; osoba na stručnom osposobljavanju za rad bez zasnivanja radnog odnosa i druga osoba koja s poslodavcem nema sklopljen ugovor o radu, ali kod njega u skladu s posebnim propisom obavlja određene poslove)
* obavljanje djelatnosti u vezi sa zapošljavanjem
* ostvarivanje prednosti pri zapošljavanju hrvatskih branitelja iz Domovinskog rata i članova njihovih obitelji, osoba s invaliditetom te mirnodopskih, vojnih i civilnih invalida rata i članova njihovih obitelji
* obveze investitora, vlasnika, koncesionara i drugih osoba u provedbi zaštite na radu pri projektiranju i izvođenju radova
* obavljanje i drugih inspekcijskih poslova sukladno posebnom zakonu.

(3) Inspekcija rada obavlja:

* inspekcijske nadzore povodom ozljeda osoba u prostorijama i na prostorima poslodavca
* nadzor nad zakonitošću rada osoba ovlaštenih za obavljanje poslova zaštite na radu
* poslove i inspekcijske nadzore provedbe propisa zaštite na radu u području gradnje u skladu s posebnim propisom o gradnji
* inspekcijske poslove u vezi s provedbom drugih propisa kada je to propisano posebnim zakonom.

(4) Inspekcija rada sudjeluje u radu Odbora viših inspektora rada Europske Komisije njegovih pododbora i stručnih tijela te provodi dogovorene zajedničke aktivnosti inspektora rada u državama članicama Europske unije.

(5) Inspekcija rada upozorava stručnog nositelja pripreme propisa na nedostatke i probleme u provedbi propisa koje je ovlaštena nadzirati.

(6) Radnik i poslodavac su u smislu ovog Zakona osobe koje se radnikom i poslodavcem smatraju prema zakonu kojim se uređuju radni odnosi, odnosno zakonu kojim se uređuju zaštita na radu.

(7) Osoba na radu je u smislu ovog Zakona osoba kod poslodavca koja se smatra osobom na radu prema propisima zaštite na radu.

###### Djelokrug građevinske inspekcije

Članak 25.

(1) Inspekcijske poslove nadzora građenja i uporabe građevina te provedbe stručnog nadzora građenja, za koje je potreban akt za građenje obavlja građevinska inspekcija Državnog inspektorata.

(2) Poslovi iz stavka 1. ovoga članka podrazumijevaju obavljanje inspekcijskog nadzora provedbe zakona i drugih propisa kojima se uređuje:

* građenje građevina
* uporaba građevina i održavanje građevina
* provedba stručnog nadzora građenja za koje je potreban akt za građenje, kao i građevina odnosno izvođenje radova koji se grade odnosno izvode bez građevinske dozvole
* poduzimanje mjera u slučajevima nezakonitog građenja, uključujući i poslove izvršenja inspekcijskih rješenja putem treće osobe
* obavljanje i drugih inspekcijskih poslova sukladno posebnom zakonu.

(3) Poslovi iz stavka 1. ovog članka ne podrazumijevaju obavljanje inspekcijskog nadzora:

* građevina za koje akte kojima se dozvoljava građene izdaje ministarstvo nadležno za poslove graditeljstva, odnosno onih građevina za koje se u akti na temelju kojih se dozvoljava građenje izdani po prijenosu nadležnosti ministarstva nadležnog za poslove graditeljstva (građevine državnog značaja)
* građevina čije građenje prema posebnom propisu nadziru druge inspekcije, upravna tijela jedinica lokalne i područne (regionalne) samouprave te nadzorne službe javnih ustanova.

###### Djelokrug inspekcije zaštite okoliša

Članak 26.

(1) Inspekcijske poslove u području zaštite okoliša obavlja inspekcija zaštite okoliša.

(2) Poslove iz stavka 1. ovog članka podrazumijevaju obavljanje inspekcijskog nadzora provedbe zakona i drugih propisa kojima se uređuje:

* provedba mjera zaštite okoliša i praćenja stanja okoliša utvrđenih rješenjem o prihvatljivosti zahvata za okoliš
* usklađenost primijenjenih tehnika u radu postrojenja i rada postrojenja s uvjetima određenim okolišnom dozvolom
* značajne promjene u radu ili rekonstrukcije postrojenja
* provedba obveza operatera u vezi izrade i provedbe mjera i aktivnosti iz izvješća o sigurnosti
* ispunjavanje propisanih uvjeta, aktivnosti i sigurnosnih mjera sukladno izdanim suglasnostima na izvješće o sigurnosti
* provedba obveza operatera u vezi s izradom i provođenjem politike sprječavanja velikih nesreća
* dostavljanje propisanih podataka i izvješća za potrebe informacijskog sustava zaštite okoliša,
* dostavljanje izvješća o provedenom praćenju stanja okoliša,
* vođenje očevidnika o stanju okoliša i dostavljanje podataka za registar onečišćivača
* izrada, provedba i praćenje učinaka mjera iz sanacijskog programa
* ispunjavanje propisanih uvjeta ovlaštenika za obavljanje stručnih poslova zaštite okoliša
* primjena standarda kakvoće okoliša, odnosno tehničkih standarda zaštite okoliša za određene proizvode, postrojenja, pogone ili uređaje, opremu i proizvodne postupke koji mogu prouzročiti rizik ili opasnost za okoliš
* propisno korištenje znakova zaštite okoliša Prijatelj okoliša, EU Ecolabel i EMAS
* ispunjavanje propisanih uvjeta za obavljanje djelatnosti iz područja gospodarenja otpadom
* usklađenost postupanja pravne i fizičke osobe – obrtnika s aktima kojima se određuje način i uvjeti obavljanja djelatnosti gospodarenja otpadom
* vođenje očevidnika o nastanku i tijeku otpada
* dostava propisanih izvješća i podataka nadležnim upravnim tijelima i Hrvatskoj agenciji za okoliš i prirodu
* ispunjavanje uvjeta za prekogranični promet otpada
* zakonitost dozvole za sakupljanje, oporabu i/ili zbrinjavanje otpada
* ispunjavanje uvjeta, način rada i provedba mjera za zatvaranje, sanaciju i održavanje saniranih odlagališta
* izvršavanje obveza iz nadležnosti i odgovornosti jedinica lokalne i područne (regionalne) samouprave za gospodarenje otpadom
* provedbu mjera gospodarenja otpadom utvrđenih procjenom utjecaja na okoliš
* kontrola porijekla, vrsta, količina i odredište skupljenog i prevezenog otpada kada pravne i fizičke osobe – obrtnici obavljaju djelatnost i postupke sakupljanja i prijevoza otpada
* praćenje emisije iz nepokretnih izvora onečišćivanja zraka i operatora zrakoplova
* rad uređaja za smanjivanje emisija,
* vođenje evidencija o obavljenim mjerenjima s podacima o mjernim mjestima i rezultatima mjerenja, o upotrijebljenom gorivu i otpadu kod suspaljivanja i dostavljanje podataka o kvaliteti zraka i emisijama iz nepokretnih izvora,
* izvršenje obveza županije, Grada Zagreba, grada i općine, propisanih posebnim zakonom o zaštiti zraka
* provedba mjera zaštite zraka iz akcijskog plana
* provedba mjera zaštite zraka iz kratkoročnog akcijskog plana
* praćenje kvalitete zraka u postajama za trajno praćenje kvalitete zraka
* provedba mjera zaštite kvalitete zraka utvrđenih u rješenju o procjeni utjecaja na okoliš i rješenju o objedinjenim uvjetima zaštite okoliša po posebnom propisu
* provedba mjerenja kvalitete zraka
* postupanje s kontroliranim novim tvarima i fluoriranim stakleničkim plinovima te njihova potrošnja
* postupanje s proizvodima koji sadrže kontrolirane i nove tvari te fluorirane stakleničke plinove
* obavljanje djelatnosti praćenja kvalitete zraka, praćenja emisija onečišćujućih tvari iz nepokretnih izvora, provjere ispravnosti mjernog sustava za kontinuirano mjerenje emisija onečišćujućih tvari iz nepokretnih izvora i osiguranja kvalitete mjerenja i podataka kvalitete zraka
* obavljanje djelatnosti osiguranja kvalitete mjerenja i podataka kvalitete zraka
* obavljanje djelatnosti prikupljanja, provjere propuštanja, ugradnje, održavanja ili servisiranja rashladnih i klimatizacijskih uređaja i dizalica topline i protupožarnih uređaja i aparata za gašenje požara koji sadrže kontrolirane tvari i fluorirane stakleničke plinove
* zaštita od svjetlosnog onečišćenja
* provedba obveza dostave verificiranih izvješća o emisijama stakleničkih plinova u životnom vijeku tekućeg naftnog goriva Hrvatskoj agenciji za okoliš i prirodu
* provedba obveza ishođenja dozvole za ispuštanje stakleničkih plinova iz postrojenja
* provedba obveze operatora zrakoplova o ishođenju odobrenja plana praćenja i izvješćivanja o emisijama stakleničkih plinova iz zrakoplova
* provedba obveza operatera postrojenja o dostavi svih informacija o promjeni rada postrojenja, o planiranoj izmjeni plana praćenja i promjeni osobe operatera postrojenja,
* provedba obveza operatera postrojenja i operatora zrakoplova o dostavi verificiranih izvješća o emisijama stakleničkih plinova iz postrojenja i zrakoplova Hrvatskoj agenciji za okoliš i prirodu
* provedba obveza operatera postrojenja i operatora zrakoplova predaje emisijskih jedinica u Registar unije
* provedba obveza operatera postrojenja, operatora zrakoplova i verifikatora za otvaranjem računa u Registru unije
* provedba obveza verifikatora
* provedba mjera zaštite kvalitete zraka utvrđenih u rješenju o procjeni utjecaja na okoliš i rješenju o objedinjenim uvjetima zaštite okoliša po posebnom propisu
* obavljanje i drugih inspekcijskih poslova sukladno posebnom zakonu.

###### Djelokrug inspekcije zaštite prirode

Članak 27.

1. Inspekcijske poslove u području zaštite prirode obavlja inspekcija zaštite prirode.

(2) Poslovi iz stavka 1. ovog članka podrazumijevaju obavljanje inspekcijskog nadzora provedbe zakona i drugih propisa kojima se uređuje:

* stanje prirode
* korištenje i uporabu zaštićenih i drugih dijelova prirode
* provođenje uvjeta i mjera zaštite prirode
* provođenje planova gospodarenja prirodnim dobrima u dijelu koji se odnosi na mjere i uvjete zaštite prirode
* provođenje plana upravljanja i programa zaštite, održavanja, očuvanja, promicanja i korištenja zaštićenih dijelova prirode,
* provođenje neposredne zaštite, održavanja, očuvanja, promicanja i korištenja zaštićenih dijelova prirode
* provođenje mjera zaštite vrsta i ostalih zaštićenih dijelova prirode
* uvoz i trgovinu vrstama, ako podliježu ograničenjima ili zabranama
* postupanje sa strogo zaštićenim vrstama
* prekogranični promet i trgovina divljim vrstama
* prekogranični prijenos genetski modificiranih organizama
* uvođenje genetski modificiranih organizama ili ponovno uvođenje zavičajnih divljih vrsta u prirodu
* sprječavanje unošenja i širenja stranih te invazivnih stranih vrsta i upravljanja njima, u dijelu koji se odnosi na uzgoj, uvođenje u prirodu i stavljanje na tržište stranih vrsta, kao i držanje u nekomercijalne svrhe te korištenje invazivnih stranih vrsta koje izazivaju zabrinutost u Uniji i/ili invazivnih stranih vrsta koje izazivaju zabrinutost u Republici Hrvatskoj
* pristup genetskim resursima te poštena i pravična podjele dobiti koja proizlazi iz njihova korištenja u Uniji, za genetske resurse divljih vrsta biljaka, životinja, gljiva, algi i mikroorganizama te genetske resurse patogena, osim onih koji su u nadležnosti središnjeg tijela državne uprave nadležnog za poslove poljoprivrede
* provođenje i drugih propisanih uvjeta i mjera zaštite bioraznolikosti i georaznolikosti
* obavljanje i drugih inspekcijskih poslova sukladno posebnom zakonu.

###### Djelokrug vodopravne inspekcije

Članak 28.

1. Inspekcijske poslove u području vodnog gospodarstva obavlja vodopravna inspekcija.

(2) Poslovi iz stavka 1. ovoga članka podrazumijevaju obavljanje inspekcijskog nadzora nad provedbom zakona i drugih propisa kojima se uređuje upravljanje vodama te koji se odnose na:

* vode, vodno dobro i vodne građevine
* zaštitu voda
* korištenje voda
* zaštitu od štetnog djelovanja voda
* postupanja po vodopravnim aktima
* postupanja po ugovorima o koncesiji za gospodarsko korištenje voda i o pravu
* najma, zakupa, služnosti i građenja na javnom vodnom dobru
* nadzor postrojenja u smislu propisa o zaštiti okoliša u dijelu koji se odnosi na vode
* nadzor provođenja Državnog plana obrane od poplava i stanje vodnih građevina
* nadzor provođenja Državnog plana mjera za slučaj izvanrednih i iznenadnih
* onečišćenja voda
* nadzor obavljanja djelatnosti javne vodoopskrbe i odvodnje otpadnih voda
* nadzor trgovačkih društava koja obavljaju posebne djelatnosti za potrebe upravljanja vodama
* obavljanje i drugih inspekcijskih poslova sukladno propisima iz područja vodnoga gospodarstva.

#### POGLAVLJE II.

##### UNUTARNJE USTROJSTVO I UPRAVLJANJE

###### Unutarnje ustrojstvo

Članak 29.

(1)Za obavljanje poslova iz djelokruga Državnog inspektorata ustrojavaju se središnji ured u Zagrebu, područni uredi i ispostave područnih ureda.

(2) Unutarnje ustrojstvo Državnog inspektorata, osim pitanja koja su uređena ovim Zakonom, broj i sjedište područnih ureda i ispostava područnih ureda, nazivi unutarnjih ustrojstvenih jedinica i njihov djelokrug, način upravljanja tim jedinicama, način planiranja poslova, kao i okvirni broj inspektora, drugih državnih službenika i namještenika uređuju se uredbom Vlade Republike Hrvatske o unutarnjem ustrojstvu Državnog inspektorata, koja se donosi prema posebnom zakonu kojim se uređuje ustrojstvo i djelokrug ministarstava i drugih središnjih tijela državne uprave.

###### Upravljanje Državnim inspektoratom

Članak 30.

(1) Radom Državnog inspektorata upravlja glavni državni inspektor koji ima položaj državnog tajnika i državni je dužnosnik. Glavnog državnog inspektora imenuje Vlada Republike Hrvatske na prijedlog predsjednika Vlade na vrijeme od pet godina.

(2) Za svoj rad glavni državni inspektor je odgovaran Vladi Republike Hrvatske.

(3) Glavni državni inspektor ima zamjenika kojeg na prijedlog glavnog državnog inspektora imenuje i razrješuje Vlada Republike Hrvatske, na temelju provedenog javnog natječaja.

(4) Zamjenik glavnog državnog inspektora je rukovodeći državni službenik koji u slučaju spriječenosti ili odsutnosti zamjenjuje glavnog državnog inspektora te obavlja i druge poslove koje mu povjeri glavni državni inspektor.

(5) Zamjenik glavnog državnog inspektora za svoj rad odgovora glavnom državnom inspektoru i Vladi Republike Hrvatske.

(6) Glavni državni inspektor ima pomoćnike koje raspoređuje glavni državni inspektor.

(7) Pomoćnik glavnog državnog inspektora koordinira inspekcijskim poslovima u odgovarajućim srodnim upravnim područjima, a za svoj rad odgovoran je glavnom državnom inspektoru.

(8) Glavni državni inspektor iz stavka 1. ovog članka ujedno upravlja i središnjim uredom iz članka 29. ovog Zakona.

(9) Radom sektora upravljaju načelnici sektora.

(10) Radom područnih ureda upravljaju pročelnici.

(11) Radom službi upravljaju voditelji službi.

(12) Radom odjela upravljaju voditelji odjela.

(13) Radom ispostava područnog ureda upravljaju voditelji ispostave.

###### Inspekcijska radna mjesta

Članak 31.

(1) Inspekcijske poslove iz djelokruga Državnog inspektorata obavljaju: glavni državni inspektor, zamjenik glavnog državnog inspektora, pomoćnik glavnog državnog inspektora, načelnik sektora, pročelnik područnog ureda, voditelj službe, voditelj odjela, voditelj ispostave područnog ureda, viši inspektor – specijalist, viši inspektor, inspektor i inspektor II. vrste (u daljnjem tekstu: inspektor).

(2) Nazivi radnih mjesta i koeficijenti složenosti poslova za radna mjesta u Državnom inspektoratu propisuju se uredbom Vlade Republike Hrvatske.

(3) Poslovi iz stavka 1. ovoga članka smatraju se poslovima s posebnim uvjetima rada u državnoj službi.

(4) Inspekcijske poslove iz djelokruga Državnog inspektorata inspektor može obavljati u službenoj odori ili civilnoj odjeći.

(5) Prijevozna sredstva koja inspektor koriste u službene svrhe mogu biti označena znakom Državni inspektorat i natpisom: “Državni inspektorat“.

(6) Glavni državni inspektor pravilnikom propisuje izgled, vrstu, trajanje i način uporabe službene odore te uvjete i način korištenja označenih prijevoznih sredstava.

###### Nadležnost

Članak 32.

(1) Inspekcijske poslove iz nadležnosti Državnog inspektorata obavljaju inspektori, raspoređeni na radna mjesta u središnjem uredu, područnim uredima i ispostavama područnih ureda u skladu s odredbama članka 29. ovoga Zakona.

(2) Inspektor raspoređen na radna mjesto u središnjem uredu Državnog inspektorata prema potrebi može obavljati inspekcijske poslove na cjelokupnom području Republike Hrvatske.

(3) Inspektoru u područnom uredu i ispostavama područnih ureda može se, zbog potrebe posla ili učinkovitijeg obavljanja inspekcijskih poslova, privremeno naložiti obavljanje tih poslova u drugom područnom uredu ili ispostavama područnog ureda, neovisno o udaljenosti mjesta rada od mjesta stanovanja.

(4) Inspektor koji privremeno obavlja inspekcijske poslove u drugom mjestu rada udaljenom više od 100 kilometara od mjesta stanovanja ostvaruje prava u skladu s posebnim propisom kojim se uređuju plaće i druga materijalna prava zaposlenih u državnim službama.

(5) Privremeno obavljanje inspekcijskih poslova u drugom područnom uredu ili ispostavi može trajati do 30 dana, a nalaže ga glavni državni inspektor na prijedlog pomoćnika glavnog inspektora, načelnika sektora odnosno pročelnika područnog ureda.

#### POGLAVLJE III.

##### UVJETI ZA OBAVLJANJE INSPEKCIJSKIH POSLOVA

###### Radna mjesta rukovodećih državnih službenika

Članak 33.

(1) Poslove zamjenika glavnog državnog inspektora može obavljati osoba koja, osim zakonom utvrđenih uvjeta za prijam u državnu službu, ispunjava uvjete u pogledu vrste i stupnja obrazovanja propisane za višeg inspektora – specijalista jednog od područja iz članaka 34. do 52. ovoga Zakona te ima najmanje sedam godina radnog iskustva, od čega najmanje pet godina na najsloženijim poslovima inspekcijskog nadzora provedbe propisa jednog od područja iz članaka 5. do 28. ovoga Zakona, položen državni stručni ispit za inspektora i vozački ispit B kategorije.

(2) Poslove pomoćnika glavnog inspektora može obavljati osoba koja, osim zakonom utvrđenih uvjeta za prijam u državnu službu, ispunjava uvjete u pogledu vrste i stupnja obrazovanja propisane za višeg inspektora – specijalista odgovarajućeg područja propisane člancima 34. do 52. ovog Zakona te ima najmanje sedam godina radnog iskustva, od čega najmanje pet godina na najsloženijim poslovima inspekcijskog nadzora provedbe propisa u odgovarajućem području iz članaka 5. do 28. ovoga Zakona, položen državni stručni ispit za inspektora odgovarajućeg područja i vozački ispit B kategorije.

(3) Poslove načelnika sektora može obavljati osoba koja, osim zakonom utvrđenih uvjeta za prijam u državnu službu, ispunjava uvjete u pogledu vrste i stupnja obrazovanja propisane za višeg inspektora – specijalista odgovarajućeg područja propisane člancima 34. do 52. ovog Zakona te ima najmanje šest godina radnog iskustva, od čega najmanje četiri godine na najsloženijim poslovima inspekcijskog nadzora provedbe propisa u odgovarajućem području iz članaka 5. do 28. ovoga Zakona, položen državni stručni ispit za inspektora odgovarajućeg područja i vozački ispit B kategorije.

(4) Poslove pročelnika područnog ureda može obavljati osoba koja, osim zakonom utvrđenih uvjeta za prijam u državnu službu, ispunjava uvijete u pogledu vrste i stupnja obrazovanja propisane za višeg inspektora – specijalista jednog od područja iz članaka 34. do 52. ovoga Zakona te ima najmanje šest godina radnog iskustva, od čega najmanje četiri godine na najsloženijim poslovima inspekcijskog nadzora provedbe propisa jednog od područja iz članaka 5. do 28. ovoga Zakona, položen državni stručni ispit za inspektora i vozački ispit B kategorije.

(5) Poslove voditelja službe za nadzor provedbe propisa može obavljati osoba koja, osim zakonom utvrđenih uvjeta za prijam u državnu službu, ispunjava uvijete u pogledu vrste i stupnja obrazovanja propisane za višeg inspektora – specijalista odgovarajućeg područja propisane člancima 34. do 52. ovog Zakona te ima najmanje pet godina radnog iskustva, od čega najmanje četiri godine na najsloženijim poslovima inspekcijskog nadzora provedbe propisa u odgovarajućem području iz članaka 5. do 28. ovoga Zakona, položen državni stručni ispit za inspektora odgovarajućeg područja i vozački ispit B kategorije.

(6) Poslove voditelja odjela za nadzor provedbe propisa može obavljati osoba koja, osim zakonom utvrđenih uvjeta za prijam u državnu službu, ispunjava uvijete u pogledu vrste i stupnja obrazovanja propisane za višeg inspektora odgovarajućeg područja propisane člancima 34. do 52. ovog Zakona te ima najmanje četiri godine radnog iskustva, od čega najmanje dvije godine na najsloženijim poslovima inspekcijskog nadzora provedbe propisa u odgovarajućem području iz članaka 5. do 28. ovoga Zakona, položen državni stručni ispit za inspektora odgovarajućeg područja i vozački ispit B kategorije.

(7) Poslove voditelja ispostave područnog ureda može obavljati osoba koja, osim zakonom utvrđenih uvjeta za prijam u državnu službu, ispunjava uvijete u pogledu vrste i stupnja obrazovanja propisane za višeg inspektora jednog od područja iz članaka 34. do 52. ovoga Zakona te ima najmanje četiri godine radnog iskustva, od čega najmanje dvije godine na najsloženijim poslovima inspekcijskog nadzora provedbe propisa jednog od područja iz članaka 5. do 28. ovoga Zakona, položen državni stručni ispit za inspektora i vozački ispit B kategorije.

###### Tržišni inspektori

Članak 34.

(1) Poslove višeg tržišnog inspektora – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja: ekonomija i pravo, područja tehničkih znanosti, polja: građevinarstvo, elektrotehnika, strojarstvo, grafička tehnologija, kemijsko inženjerstvo, tekstilna tehnologija, tehnologija prometa i transporta, područje biomedicine, polje: veterinarska medicina, područja biotehničkih znanosti, polja: poljoprivreda (agronomija), biotehnologija, prehrambena tehnologija, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 5. ovoga Zakona, istaknute rezultate u području od značaja za rad tržišne inspekcije, položen državni stručni ispit za tržišnog inspektora, poznavanje rada na računalu i vozački ispit B kategorije.

(2) Poslove višeg tržišnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja: ekonomija i pravo, područja tehničkih znanosti, polja: građevinarstvo, elektrotehnika, strojarstvo, grafička tehnologija, kemijsko inženjerstvo, tekstilna tehnologija, tehnologija prometa i transporta, područje biomedicine, polje: veterinarska medicina, područja biotehničkih znanosti, polja: poljoprivreda ( agronomija), biotehnologija, prehrambena tehnologija, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 5. ovoga Zakona, položen državni stručni ispit za tržišnog inspektora, poznavanje rada na računalu i vozački ispit B kategorije.

(3) Poslove tržišnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja: ekonomija i pravo, područja tehničkih znanosti, polja: građevinarstvo, elektrotehnika, strojarstvo, grafička tehnologija, kemijsko inženjerstvo, tekstilna tehnologija, tehnologija prometa i transporta, područje biomedicine, polje: veterinarska medicina, područja biotehničkih znanosti, polja: poljoprivreda (agronomija), biotehnologija, prehrambena tehnologija, najmanje jednu godinu radnog iskustva na odgovarajućim poslovima, položen državni stručni ispit za tržišnog inspektora, poznavanje rada na računalu i vozački ispit B kategorije.

(4) Poslove tržišnog inspektora II. vrste može se postaviti osoba koja osim zakonom utvrđenih uvjeta za prijam u državnu službu, ima preddiplomski sveučilišni ili stručni studij – sveučilišni prvostupnik (baccalaureus) iz područja društvenih znanosti, polja: ekonomija, pravo, područja tehničkih znanosti, polja: građevinarstvo, elektrotehnika, strojarstvo, grafička tehnologija, kemijsko inženjerstvo, tekstilna tehnologija, tehnologija prometa i transporta, područje biomedicine, polje: veterinarska medicina, područja biotehničkih znanosti, polja: poljoprivreda ( agronomija), biotehnologija, prehrambena tehnologija, najmanje jednu godinu radnog iskustva na odgovarajućim poslovima, položen državni stručni ispit za tržišnog inspektora, poznavanje rada na računalu i vozački ispit B kategorije.

###### Sanitarni inspektori

Članak 35.

(1) Poslove višeg sanitarnog inspektora – specijaliste može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biomedicine i zdravstva, polja: medicina, javno zdravstvo i zdravstvena zaštita (sanitarno inženjerstvo), farmacija (medicinska biokemija), područja biotehničke znanosti, polja: poljoprivreda (agronomija), prehrambena tehnologija, biotehnologija, područja tehničkih znanosti, polja: kemijsko inženjerstvo, kemijska tehnologija, područja prirodnih znanosti, polja: biologija, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 6. ovoga Zakona, položen državni stručni ispit za sanitarnog inspektora, poznavanje rada na računalu i vozački ispit B kategorije.

(2) Poslove višeg sanitarnog inspektora i višeg graničnog sanitarnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biomedicine i zdravstva, polja: medicina, javno zdravstvo i zdravstvena zaštita, sanitarno inženjerstvo, farmacija ( medicinska biokemija),područja biotehničke znanosti, polja: poljoprivreda (agronomija), prehrambena tehnologija, biotehnologija, područja tehničkih znanosti, polja: kemijsko inženjerstvo, kemijska tehnologija, područja prirodnih znanosti, polja: biologija, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 6. ovoga Zakona, položen državni stručni ispit za sanitarnog inspektora, poznavanje rada na računalu i vozački ispit B kategorije.

(4) Poslove sanitarnog inspektora i graničnog sanitarnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biomedicine i zdravstva, polja: medicina javno zdravstvo i zdravstvena zaštita (sanitarno inženjerstvo), farmacija (medicinska biokemija), područja biotehničke znanosti, polja: poljoprivreda (agronomija), prehrambena tehnologija, biotehnologija, područja tehničkih znanosti, polja: kemijsko inženjerstvo, kemijska tehnologija, područja prirodnih znanosti, polja: biologija, najmanje jedna godina radnog iskustva na odgovarajućim poslovima, položen državni stručni ispit za sanitarnog inspektora, poznavanje rada na računalu i vozački ispit B kategorije.

###### Veterinarski inspektori

Članak 36.

(1) Poslove višeg veterinarskog inspektora – specijalista može obavljati osoba koja, osim zakonom utvrđenih uvjeta za prijam u državnu službu, ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biomedicine i zdravstva, polja veterinarska medicina, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 7. ovoga Zakona, istaknute rezultate u području od značaja za rad veterinarske inspekcije, položen državni stručni ispit za veterinarskog inspektora, poznavanje rada na računalu i vozački ispit B kategorije.

(2) Poslove višeg veterinarskog inspektora i višeg graničnog veterinarskog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biomedicine i zdravstva, polja veterinarska medicina, najmanje četiri godina radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 7. ovoga Zakona, položen državni stručni ispit za veterinarskog inspektora, poznavanje rada na računalu i vozački ispit B kategorije.

(3) Poslove veterinarskog inspektora i graničnog veterinarskog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biomedicine i zdravstva, polja veterinarska medicina, najmanje godinu godine radnog iskustva na odgovarajućim poslovima, položen državni stručni ispit za veterinarskog inspektora, poznavanje rada na računalu i vozački ispit B kategorije.

###### Poljoprivredni inspektori

Članak 37.

(1) Poslove višeg poljoprivrednog inspektora – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja: poljoprivreda (agronomija), prehrambena tehnologija, biotehnologija, područja prirodnih znanosti, polja kemija, područja tehničkih znanosti, polja kemijsko inženjerstvo, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 8. ovoga Zakona, istaknute rezultate u području od značaja za rad poljoprivredne inspekcije, položen državni stručni ispit za poljoprivrednog inspektora, poznavanje rada na računalu i vozački ispit B kategorije.

(2) Poslove višeg poljoprivrednog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja: poljoprivreda (agronomija), prehrambena tehnologija, biotehnologija, područja prirodnih znanosti, polja kemija, područja tehničkih znanosti, polja kemijsko inženjerstvo, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 8. ovoga Zakona, položen državni stručni ispit za poljoprivrednog inspektora, poznavanje rada na računalu i vozački ispit B kategorije.

(3) Poslove poljoprivrednog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja: poljoprivreda (agronomija), prehrambena tehnologija, biotehnologija, područja prirodnih znanosti, polja kemija, područja tehničkih znanosti, polja kemijsko inženjerstvo, najmanje jednu godinu radnog iskustva na odgovarajućim poslovima, položen državni stručni ispit za poljoprivrednog inspektora, poznavanje rada na računalu i vozački ispit B kategorije.

###### Lovni inspektori

Članak 38.

(1) Poslove višeg lovnog inspektora– specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja: šumarstvo, poljoprivreda (agronomija), područja biomedicine i zdravstva, polja veterinarska medicina (s položenim kolegijem iz lovstva), najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 13. ovoga Zakona, istaknute rezultate u području od značaja za rad lovne inspekcije, položen državni stručni ispit za lovnog inspektora, poznavanje rada na računalu i vozački ispit B kategorije.

(2) Poslove višeg lovnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja: šumarstvo, poljoprivreda (agronomija), područja biomedicine i zdravstva, polja veterinarska medicina (s položenim kolegijem iz lovstva), najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 13. ovoga Zakona, položen državni stručni ispit za lovnog inspektora, poznavanje rada na računalu i vozački ispit B kategorije.

(3) Poslove lovnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja: šumarstvo, poljoprivreda (agronomija), područja biomedicine i zdravstva, polje veterinarska medicina (s položenim kolegijem iz lovstva), najmanje jednu godinu radnog iskustva na odgovarajućim poslovima, položen državni stručni ispit za lovnog inspektora, poznavanje rada na računalu i vozački ispit B kategorije.

###### Šumarski inspektori

Članak 39.

(1) Poslove višeg šumarskog inspektora– specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja šumarstvo, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 14. ovoga Zakona, istaknute rezultate u području od značaja za rad državne šumarske inspekcije, položen državni stručni ispit za šumarskog inspektora, poznavanje rada na računalu i vozački ispit B kategorije.

(2) Poslove višeg šumarskog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja šumarstvo najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 14. ovoga Zakona, položen državni stručni ispit za šumarskog inspektora, poznavanje rada na računalu i vozački ispit B kategorije.

(3) Poslove šumarskog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja šumarstvo, najmanje jednu godinu radnog iskustva na odgovarajućim poslovima, položen državni stručni ispit za lovnog inspektora, poznavanje rada na računalu i vozački ispit B kategorije.

###### Fitosanitarni inspektori

Članak 40.

(1) Poslove višeg fitosanitarnog inspektora– specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja poljoprivrede (agronomije), šumarstva, drvne tehnologije, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 15. ovoga Zakona, istaknute rezultate u području od značaja za rad fitosanitarne inspekcije, položen državni stručni ispit za fitosanitarnog inspektora ili graničnog inspektora zaštite bilja ili inspektora zaštite bilja, poznavanje rada na računalu i vozački ispit B kategorije.

(2) Poslove višeg fitosanitarnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja poljoprivrede (agronomije), šumarstva, drvne tehnologije, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 15. ovoga Zakona, položen državni stručni ispit za fitosanitarnog inspektora ili graničnog inspektora zaštite bilja ili inspektora zaštite bilja , poznavanje rada na računalu i vozački ispit B kategorije.

(3) Poslove fitosanitarnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja biotehničkih znanosti, polja poljoprivrede (agronomije), šumarstva, drvne tehnologije, najmanje jednu godinu radnog iskustva na odgovarajućim poslovima, položen državni stručni ispit za fitosanitarnog inspektora ili graničnog inspektora zaštite bilja ili inspektora zaštite bilja, poznavanje rada na računalu i vozački ispit B kategorije.

###### Turistički inspektori

Članak 41.

(1) Poslove višeg turističkog inspektora – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja: ekonomija i pravo, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 16. ovoga Zakona, istaknute rezultate u području od značaja za rad turističke inspekcije, položen državni stručni ispit za turističkog inspektora, poznavanje rada na računalu i vozački ispit B kategorije.

(2) Poslove višeg turističkog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja: ekonomija i pravo, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 16. ovoga Zakona, položen državni stručni ispit za turističkog inspektora, poznavanje rada na računalu i vozački ispit B kategorije.

(3) Poslove turističkog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja: ekonomija i pravo, najmanje jednu godinu radnog iskustva na odgovarajućim poslovima, položen državni stručni ispit za turističkog inspektora, poznavanje rada na računalu i vozački ispit B kategorije.

###### Rudarski inspektori

Članak 42.

(1) Poslove višeg rudarskog inspektora – specijalista može obavljati osoba koja osim uvjeta iz stavaka 3. i 4. ovog članka, ima najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 17. ovog Zakona, istaknute rezultate u području od značaja za rad rudarske inspekcije, položen državni stručni ispit za rudarskog inspektora, poznavanje rada na računalu i vozački ispit B kategorije.

(2) Poslove višeg rudarskog inspektora može obavljati osoba koja osim ispunjavanja uvjeta iz stavaka 3. i 4. ovoga članka ima najmanje četiri godine radnog iskustva na odgovarajućim poslovima, od čega najmanje dvije godine na  najsloženijim poslovima inspekcijskog nadzora provedbe propisa iz članka 17. ovog Zakona,  položen državni stručni ispit za rudarskog inspektora, poznavanje rada na računalu i vozački ispit B kategorije.

(3) Poslove rudarskog inspektora može obavljati  osoba koja osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja rudarstvo,nafta i geološko inženjerstvo (rudarstvo), najmanje jednu godinu radnog iskustva na odgovarajućim poslovima, položen državni stručni ispit za rudarskog inspektora, poznavanje rada na računalu i vozački ispit B kategorije.

(4) Poslove rudarskog inspektora u području nadzora iz članka 17. ovoga Zakona koji se odnosi na rudarske strojeve, objekte, postrojenja, opremu, alate, uređaje i instalacije, u dijelu proizvodnje, razdiobe i uporabe električne energije,  može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja elektrotehnika (elektoenergetika), najmanje jednu godinu radnog iskustva na odgovarajućim poslovima, položen državni stručni ispit za rudarskog inspektora, poznavanje rada na računalu i vozački ispit B kategorije.

###### Inspektori opreme pod tlakom

Članak 43.

(1) Poslove višeg inspektora opreme pod tlakom – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja strojarstvo, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 18. ovoga Zakona, istaknute rezultate u području od značaja za rad inspekcije opreme pod tlakom, položen državni stručni ispit za inspektora opreme pod tlakom, poznavanje rada na računalu i vozački ispit B kategorije.

(2) Poslove višeg inspektora opreme pod tlakom može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja strojarstvo, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 18. ovoga Zakona, položen državni stručni ispit za inspektora opreme pod tlakom, poznavanje rada na računalu i vozački ispit B kategorije.

(3) Poslove inspektora opreme pod tlakom može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja strojarstvo, najmanje jednu godinu radnog iskustva na odgovarajućim poslovima, položen državni stručni ispit za inspektora opreme pod tlakom, poznavanje rada na računalu i vozački ispit B kategorije.

###### Energetski inspektori za elektroenergetiku

Članak 44.

(1) Poslove višeg energetskog inspektora za elektroenergetiku – specijalista može obavljati osoba koja, osim zakonom utvrđenih uvjeta za prijam u državnu službu ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja elektrotehnika (elektroenergetika), ima najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 20. ovoga Zakona, istaknute rezultate u području od značaja za rad energetske inspekcije u području elektroenergetike, položen državni stručni ispit za elektroenergetskog inspektora, položen stručni ispit pri tijelu graditeljstva – strukovno područja elektrotehnika, poznavanje rada na računalu i vozački ispit B kategorije.

(2) Poslove višeg energetskog inspektora za elektroenergetiku može obavljati osoba koja, osim zakonom utvrđenih uvjeta za prijam u državnu službu ima završen preddiplomski i diplomski sveučilišni studij ili integrirani preddiplomski diplomski sveučilišni studij ili specijalistički diplomski stručni studij iz područja tehničkih znanosti, polja elektrotehnika (elektroenergetika), ima četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 20. ovoga Zakona, položen državni stručni ispit za elektroenergetskog inspektora, položen stručni ispit pri tijelu graditeljstva – strukovno područja elektrotehnika, poznavanje rada na računalu i vozački ispit B kategorije.

(3) Poslove energetskog inspektora za elektroenergetiku može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski diplomski sveučilišni studij ili specijalistički diplomski stručni studij iz područja tehničkih znanosti, polja elektrotehnika (elektroenergetika), najmanje jednu godinu radnog iskustva na odgovarajućim poslovima, položen državni stručni ispit za elektroenergetskog inspektora, položen stručni ispit pri tijelu graditeljstva – strukovno područja elektrotehnika, poznavanje rada na računalu i vozački ispit B kategorije.

###### Energetski inspektori za ugljikovodike i termalne vode

Članak 45.

(1) Poslove višeg energetskog inspektora za ugljikovodike i geotermalne vode – specijalista može obavljati osoba koja, osim zakonom utvrđenih uvjeta za prijam u državnu službu ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja rudarstvo, nafta i geološko inženjerstvo (naftno rudarstvo), ima najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 21. ovog Zakona, istaknute rezultate u području od značaja za rad energetske inspekcije za ugljikovodike i geotermalne vode za energetske svrhe, položen državni stručni ispit za energetskog inspektora za ugljikovodike i geotermalne vode, poznavanje rada na računalu i vozački ispit B kategorije.

(2) Poslove višeg energetskog inspektora za ugljikovodike i geotermalne vode može obavljati osoba koja, osim zakonom utvrđenih uvjeta za prijam u državnu službu ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja rudarstvo, nafta i geološko inženjerstvo (naftno rudarstvo), ima najmanje četiri godine radnog iskustva na odgovarajućim poslovima, od čega najmanje dvije godine na  najsloženijim poslovima inspekcijskog nadzora provedbe propisa iz članka 21. ovog Zakona,  položen državni stručni ispit za energetskog inspektora za ugljikovodike i geotermalne vode, poznavanje rada na računalu i vozački ispit B kategorije.

(3) Poslove energetskog inspektora za ugljikovodike i geotermalne vode, može obavljati  osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja rudarstvo, nafta i geološko inženjerstvo (naftno rudarstvo), najmanje jednu godinu radnog iskustva na odgovarajućim poslovima, položen državni stručni ispit za energetskog inspektora za ugljikovodike i geotermalne vode, poznavanje rada na računalu i vozački ispit B kategorije.

###### Energetski inspektori za toplinarstvo i plinarstvo

Članak 46.

(1) Poslove višeg energetskog inspektora za toplinarstvo i plinarstvo – specijalista, može obavljati osoba koja, osim zakonom utvrđenih uvjeta za prijam u državnu službu ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja strojarstvo, (procesno energetsko strojarstvo), ima najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 22. ovog Zakona, istaknute rezultate u području od značaja za rad energetske inspekcije za toplinarstvo ili plinarstvo, položen državni stručni ispit za energetskog inspektora za toplinarstvo i plinarstvo, položen stručni ispit pri tijelu graditeljstva – strukovno područje strojarstvo, poznavanje rada na računalu i vozački ispit B kategorije.

(2) Poslove višeg energetskog inspektora za toplinarstvo i plinarstvo u području nadzora iz članka 10. ovoga Zakona, može obavljati osoba koja, osim zakonom utvrđenih uvjeta za prijam u državnu službu ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja strojarstvo (procesno energetsko strojarstvo), ima najmanje četiri godine radnog iskustva u struci, od čega najmanje dvije godine na  najsloženijim poslovima inspekcijskog nadzora provedbe propisa iz članka 22. ovog Zakona,  položen državni stručni ispit za energetskog inspektora za toplinarstvo i plinarstvo, položen stručni ispit pri tijelu graditeljstva – strukovno područje strojarstvo, poznavanje rada na računalu i vozački ispit B kategorije.

1. Poslove energetskog inspektora za toplinarstvo i plinarstvo u području nadzora iz članka 22. ovoga Zakona, može obavljati  osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja strojarstvo (procesno energetsko strojarstvo), najmanje jednu godinu radnog iskustva na odgovarajućim poslovima, položen državni stručni ispit za eneregtskog inspektora za toplinarstvo i plinarstvo, položen stručni ispit pri tijelu graditeljstva – strukovno područje strojarstva, poznavanje rada na računalu i vozački ispit B kategorije.

###### Inspektori gospodarenja otrovnim kemikalijama

Članak 47**.**

(1) Poslove višeg inspektora gospodarenja otrovnim kemikalijama – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: građevinarstvo, arhitektura, elektrotehnika, strojarstvo, računarstvo, kemijsko inženjerstvo, područja biomedicine, polja: veterinarska medicina, javno zdravstvo i zdravstvena zaštita, područja biotehničkih znanosti, polja: biotehnologija, prehrambena tehnologija, područja prirodnih znanosti, polja: fizika, biologija, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 23. ovoga Zakona, istaknute rezultate u području od značaja za rad inspekcije gospodarenja otrovnim kemikalijama, položen državni stručni ispit za inspektora gospodarenja otrovnim kemikalijama, poznavanje rada na računalu i vozački ispit B kategorije.

(2) Poslove višeg inspektora gospodarenja otrovnim kemikalijama može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: građevinarstvo, arhitektura, elektrotehnika, strojarstvo, računarstvo, kemijsko inženjerstvo, područja biomedicine, polja: veterinarska medicina, javno zdravstvo i zdravstvena zaštita, područja biotehničkih znanosti, polja: biotehnologija, prehrambena tehnologija, područja prirodnih znanosti, polja: fizika, biologija, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 23. ovoga Zakona, položen državni stručni ispit za inspektora gospodarenja otrovnim kemikalijama, poznavanje rada na računalu i vozački ispit B kategorije.

(3) Poslove inspektora gospodarenja otrovnim kemikalijama može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: građevinarstvo, arhitektura, elektrotehnika, strojarstvo, računarstvo, kemijsko inženjerstvo, područja biomedicine, polja: veterinarska medicina, javno zdravstvo i zdravstvena zaštita, područja biotehničkih znanosti, polja: biotehnologija, prehrambena tehnologija, područja prirodnih znanosti, polja: fizika, biologija, najmanje jednu godinu radnog iskustva na odgovarajućim poslovima, položen državni stručni ispit za inspektora gospodarenja otrovnim kemikalijama, vozački ispit B kategorije.

###### Inspektori rada

Članak 48.

(1) Poslove višeg inspektora rada – specijalista za nadzor provedbe propisa kojima se uređuju radni odnosi može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja pravo, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 24. ovoga Zakona, istaknute rezultate u području nadzora propisa o radnim odnosima, položen državni stručni ispit za inspektora rada, poznavanje rada na računalu i vozački ispit B kategorije.

(2) Poslove višeg inspektora rada – specijalista za nadzor provedbe propisa kojima se uređuje zaštita na radu može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: strojarstvo, elektrotehnika, kemijsko inženjerstvo, građevinarstvo, interdisciplinarne tehničke znanosti (smjer: zaštita na radu), najmanje šest godina radnog iskustva na odgovarajućim poslovima, od čega najmanje četiri godina na najsloženijim poslovima inspekcijskog nadzora provedbe propisa iz članka 24. ovoga Zakona, istaknute rezultate u području nadzora propisa o zaštiti na radu, položen državni stručni ispit za inspektora rada, poznavanje rada na računalu i vozački ispit B kategorije.

(3) Poslove višeg inspektora rada za nadzor provedbe propisa kojima se uređuju radni odnosi može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja pravo, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 24. ovoga Zakona, položen državni stručni ispit za inspektora rada, poznavanje rada na računalu i vozački ispit B kategorije.

(4) Poslove višeg inspektora rada za nadzor provedbe propisa kojima se uređuje zaštita na radu može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: strojarstvo, elektrotehnika, kemijsko inženjerstvo, građevinarstvo, interdisciplinarne tehničke znanosti (smjer: zaštita na radu), najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 24. ovoga Zakona, položen državni stručni ispit za inspektora rada, poznavanje rada na računalu i vozački ispit B kategorije.

(5) Poslove inspektora rada za nadzor provedbe propisa kojima se uređuju radni odnosi može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja društvenih znanosti, polja pravo, najmanje jednu godinu radnog iskustva na odgovarajućim poslovima, položen državni stručni ispit za inspektora rada, poznavanje rada na računalu i vozački ispit B kategorije.

(6) Poslove inspektora rada za nadzor provedbe propisa kojima se uređuje zaštita na radu može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: strojarstvo, elektrotehnika, kemijsko inženjerstvo, građevinarstvo, interdisciplinarne tehničke znanosti (smjer: zaštita na radu), najmanje jednu godinu radnog iskustva na odgovarajućim poslovima, položen državni stručni ispit za inspektora rada, poznavanje rada na računalu i vozački ispit B kategorije.

###### Građevinski inspektori

Članak 49.

(1) Poslove višeg građevinskog inspektora – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: građevinarstvo, arhitektura, urbanizam i geotehnika, najmanje šest godina radnog iskustva na odgovarajućim poslovima, položen državni stručni ispit, položen stručni ispit za obavljanje poslova graditeljstva, poznavanje rada na računalu, položen vozački ispit B kategorije.

(2) Poslove višeg građevinskog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: građevinarstvo, arhitektura, urbanizam i geotehika, najmanje četiri godine radnog iskustva na odgovarajućim poslovima, položen državni stručni ispit, položen stručni ispit za obavljanje poslova graditeljstva, poznavanje rada na računalu, položen vozački ispit B kategorije.

(3) Poslove građevinskog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, iz područja tehničkih znanosti, polja: građevinarstvo, arhitektura, urbanizam i geotehika, najmanje dvije godine radnog iskustva na odgovarajućim poslovima, položen državni stručni ispit, položen stručni ispit za obavljanje poslova graditeljstva, poznavanje rada na računalu, položen vozački ispit B kategorije.

(4) Poslove građevinskog inspektora II vrste može obavljati osoba koja, osim zakonom utvrđenih uvjeta za prijam u državnu službu, ima preddiplomski sveučilišni studij ili stručni studij iz područja tehničkih znanosti, polja: građevinarstvo, arhitektura, urbanizam i geotehnika, najmanje jednu godinu radnog iskustva na odgovarajućim poslovima, položen državni stručni ispit, položen stručni ispit za obavljanje poslova graditeljstva, položen vozački ispit B kategorije.

###### Inspektori zaštite okoliša

Članak 50.

(1) Poslove višeg inspektora zaštite okoliša – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: kemijsko inženjerstvo, rudarstvo, nafta i geološko inženjerstvo, strojarstvo, elektrotehnika, područja biotehničkih znanosti, polja: prehrambena tehnologija, biotehnologija, poljoprivreda (agronomija), šumarstvo, područja biomedicine i zdravstva, polja: veterinarska medicina, farmacija, područja prirodnih znanosti, polja matematika, geologija, kemija, fizika, biologija, interdisciplinarne prirodne znanosti, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 26. ovoga Zakona, istaknute rezultate u području od značaja za rad inspekcije zaštite okoliša, položen državni stručni ispit za inspektora zaštite okoliša, poznavanje rada na računalu i vozački ispit B kategorije.

(2) Poslove višeg inspektora zaštite okoliša može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja tehničkih znanosti, polja: kemijsko inženjerstvo, kemijska tehnologija, rudarstvo, nafta i geološko inženjerstvo, strojarstvo, elektrotehnika, područja biotehničkih znanosti, polja: prehrambena tehnologija, biotehnologija, poljoprivreda (agronomija), šumarstvo, područja biomedicine i zdravstva, polja: veterinarska medicina, farmacija, područja prirodnih znanosti, polja matematika, geologija, kemija, fizika, biologija, interdisciplinarne prirodne znanosti, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 26. ovoga Zakona, položen državni stručni ispit za inspektora zaštite okoliša, poznavanje rada na računalu i vozački ispit B kategorije.

(3) Poslove inspektora zaštite okoliša može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, iz područja tehničkih znanosti, polja: kemijsko inženjerstvo, kemijska tehnologija, rudarstvo, nafta i geološko inženjerstvo, strojarstvo, elektrotehnika, područja biotehničkih znanosti, polja: prehrambena tehnologija, biotehnologija, poljoprivreda (agronomija), šumarstvo, područja biomedicine i zdravstva, polja: veterinarska medicina, farmacija, područja prirodnih znanosti, polja matematika, geologija, kemija, fizika, biologija, interdisciplinarne prirodne znanosti, najmanje jednu godinu radnog iskustva na odgovarajućim poslovima, položen državni stručni ispit za inspektora zaštite okoliša, poznavanje rada na računalu i vozački ispit B kategorije.

###### Inspektori zaštite prirode

Članak 51.

(1) Poslove višeg inspektora zaštite prirode – specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja prirodnih znanosti, polja: geografija, geologija i biologija, područja biomedicine i zdravstva, polje: veterinarska medicina, područja biotehničkih znanosti, polja: agronomija (poljoprivreda) i šumarstvo te područja društvenih znanosti, polja: ekonomija i pravo, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 27. ovoga Zakona, istaknute rezultate u području od značaja za rad inspekcije zaštite prirode, položen državni stručni ispit za inspektora zaštite prirode, poznavanje rada na računalu i vozački ispit B kategorije.

(2) Poslove višeg inspektora zaštite prirode može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja prirodnih znanosti, polja: geografija, geologija i biologija; područja biomedicine i zdravstva, polje: veterinarska medicina; područja biotehničkih znanosti, polja: agronomija (poljoprivreda) i šumarstvo te područja društvenih znanosti, polja: ekonomija i pravo, najmanje četiri godine radnog iskustva na odgovarajućim poslovima, od čega najmanje dvije godine na najsloženijim poslovima inspekcijskog nadzora provedbe propisa iz članka 27. ovoga Zakona, položen državni stručni ispit za inspektora zaštite prirode, poznavanje rada na računalu i vozački ispit B kategorije.

(3) Poslove inspektora zaštite prirode može obavljati osoba koja, osim zakonom utvrđenih uvjeta za prijam u državnu službu, ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij iz područja prirodnih znanosti, polja: geografija, geologija i biologija, područja biomedicine i zdravstva, polje: veterinarska medicina; područja biotehničkih znanosti, polja: agronomija (poljoprivreda) i šumarstvo te područja društvenih znanosti, polja: ekonomija i pravo, najmanje jednu godinu radnog iskustva na odgovarajućim poslovima, položen državni stručni ispit za inspektora zaštite prirode, poznavanje rada na računalu i vozački ispit B kategorije.

###### Vodopravni inspektori

Članak 52.

(1) Poslove višeg vodopravnog inspektora– specijalista može obavljati osoba koja, osim zakonom utvrđenih uvjeta za prijam u državnu službu, ima završen preddiplomski  i diplomski sveučilišni studij ili integrirani preddiplomski i diplomski  sveučilišni studij ili specijalistički diplomski stručni studij iz polja građevinarstva, kemije, prava, geologije, prehrambene tehnologije,  biotehnologije, poljoprivrede (agronomije) javnog zdravstva ili zdravstvene zaštite ili interdisciplinarnih tehničkih znanosti uključujući i kulturnu tehniku, najmanje šest godina radnog iskustva na odgovarajućim poslovima, od čega najmanje četiri godine na najsloženijim poslovima inspekcijskog nadzora provedbe propisa iz članka 28. ovoga Zakona, istaknute rezultate u području od značaja za rad državne vodopravne inspekcije, položen državni stručni ispit za vodopravnog inspektora, poznavanje rada na računalu i vozački ispit B kategorije.

(2) Poslove višeg vodopravnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski  i diplomski sveučilišni studij ili integrirani preddiplomski i diplomski  sveučilišni studij ili specijalistički diplomski stručni studij iz polja građevinarstva, kemije, prava, geologije, prehrambene tehnologije,  biotehnologije, poljoprivrede (agronomije) javnog zdravstva ili zdravstvene zaštite ili interdisciplinarnih tehničkih znanosti uključujući i kulturnu tehniku, najmanje četiri godine radnog iskustva, od čega najmanje dvije godine na najsloženijim poslovima inspekcijskog nadzora provedbe propisa iz članka 28. ovoga Zakona, položen državni stručni ispit za vodopravnog inspektora, poznavanje rada na računalu i vozački ispit B kategorije.

(3) Poslove vodopravnog inspektora može obavljati osoba koja, osim zakonom utvrđenih uvjeta za prijam u državnu službu, ima završen preddiplomski  i diplomski sveučilišni studij ili integrirani preddiplomski i diplomski  sveučilišni studij ili specijalistički diplomski stručni studij iz polja građevinarstva, kemije, prava, geologije, prehrambene tehnologije,  biotehnologije, poljoprivrede (agronomije) javnog zdravstva ili zdravstvene zaštite ili interdisciplinarnih tehničkih znanosti uključujući i kulturnu tehniku, najmanje jednu godinu radnog iskustva na odgovarajućim poslovima, položen državni stručni ispit za vodopravnog inspektora, poznavanje rada na računalu i vozački ispit B kategorije.

## DIO TREĆI

### DUŽNOSTI I OVLASTI INSPEKTORA

#### POGLAVLJE I.

##### ZAJEDNIČKE ODREDBE

###### Članak 53.

(1) Službeno svojstvo, identitet i ovlasti inspektor dokazuju službenom iskaznicom i značkom.

(2) Glavni državni inspektor će pravilnikom propisati oblik i sadržaj obrasca službene iskaznice, izgled službene značke te način izdavanja, uporabe i vođenja upisnika o izdanim službenim iskaznicama i značkama.

###### Članak 54.

(1) Inspektor je u obavljanju inspekcijskog nadzora samostalan te vodi postupak, donosi upravne akte i poduzima mjere u okviru prava, obveza i ovlasti utvrđenih ovim Zakonom i/ili drugim propisima kojima je uređeno područje rada inspektora.

(2) Zbog potreba službe, inspektor je dužan obavljati posao prema rasporedu radnog vremena, uključujući i rad noću te rad u smjenama.

(3) Inspektor je dužan, po nalogu nadređenog službenika, inspekcijske poslove obavljati i duže od punog radnog vremena, odnosno u preraspodijeljenom radnom vremenu ili radnom vremenu u nejednakom trajanju, u skladu s općim propisima o radu, ako je to potrebno radi uspješnog i pravodobnog obavljanja tih poslova.

(4) Inspektoru se može odgoditi početak korištenja godišnjeg odmora ili prekinuti započeto korištenje godišnjeg odmora radi obavljanja inspekcijskog nadzora koji ne trpi odgodu.

(5) Inspektor u slučaju iz stavka 4. ovoga članka ima pravo na naknadu stvarnih troškova prouzročenih odgodom ili prekidom korištenja godišnjeg odmora.

##### Dežurstvo i pripravnost za rad

###### Članak 55.

(1) Inspektor je dužan sudjelovati u dežurstvu za vrijeme radnog vremena, te biti pripravan za rad izvan radnog vremena u skladu s odlukom, koju na prijedlog pomoćnika glavnog inspektora donosi glavni državni inspektor.

(2) Inspektoru kojemu je određena pripravnost za rad pripada pravo na naknadu za vrijeme pripravnosti u skladu s posebnim propisom kojim se uređuju plaće i druga materijalna prava zaposlenih u državnim službama.

##### Prikupljanje podataka

###### Članak 56.

(1) Na prikupljanje podataka primjenjuju se posebni propisi kojima se uređuje zaštita podataka, tajnost podataka i informacijska sigurnost.

(2) Državni inspektorat može prikupljati osobne te druge podatke i obavijesti nužne u svrhu zaštite javnog interesa u provedbi propisa.

(3) Prikupljanje osobnih te drugih podataka i obavijesti iz stavka 2. ovoga članka od maloljetnika poduzima se u nazočnosti zakonskog zastupnika maloljetnika, a po potrebi i stručne osobe centra za socijalnu skrb, osim ako je maloljetnik prije punoljetnosti stekao potpunu ili ograničenu poslovnu sposobnost na neki od zakonom dopuštenih načina.

(4) Građevinski inspektor u provedbi inspekcijskog nadzora, osobne i druge podatke može prikupljati i u domu osobe bez prethodnog pristanka, ukoliko je dom gradilište.

##### Tajnost podataka

###### Članak 57.

(1) Inspektor ne smije u neslužbene svrhe koristiti informacije, podatke ili saznanja koja ima ili su mu dostupna prilikom obavljanja poslova inspekcijskog nadzora, niti smije koristiti i davati obavijesti, podatke ili saznanja za ostvarivanje bilo kakve imovinske ili druge koristi za sebe ili za drugu osobu.

(2) Inspektor je dužan u obavljanju inspekcijskih poslova čuvati identitet podnositelja predstavke.

(3) Iznimno od stavka 2. ovog članka inspektor, odnosno drugi državni službenik nije dužan čuvati identitet podnositelja predstavke koji sudjeluje u postupku kao zainteresirana osoba radi zaštite svojih prava i pravnih interesa, ako to po prirodi stvari nije moguće ili je tako propisano zakonom.

(4) Inspektor i drugi službenik dužni su kao inspekcijsku tajnu, odnosno kao drugu odgovarajuću vrstu tajne, čuvati sve osobne i druge povjerljive podatke koje saznaju u obavljanju svojih dužnosti u skladu s propisima kojima se uređuje tajnost podataka.

(5) Osobe iz stavka 4. ovoga članka dužne su čuvati tajnost i povjerljivost podataka i nakon prestanka obavljanja poslova u Državnom inspektoratu.

(6) Državni inspektorat je dužan kao inspekcijsku tajnu čuvati svu dokumentaciju (zabilješku, zapisnik, nacrt rješenja, rješenje, zaključak, prekršajni akt, kaznenu prijavu, uputu za rad, izjavu stranke, predstavku, pritužbu) te sve druge podatke i dokaze utvrđene, odnosno nastale u vezi s inspekcijskim postupkom.

(7) Dokumentaciju i podatke iz stavka 6. ovoga članka, prikupljene ili utvrđene u inspekcijskom nadzoru, te identitet podnositelja predstavke u skladu sa stavkom 2. ovoga članka, Državni inspektorat može dati samo sudovima, tijelima državne uprave i drugim državnim tijelima, na njihov obrazloženi pisani zahtjev u postupcima iz njihove nadležnosti.

##### Pokretanje postupka

###### Članak 58.

(1) Inspektor provodi inspekcijski nadzor i pokreće postupak po službenoj dužnosti, a iznimno na zahtjev stranke, kada je to propisano posebnim zakonom.

(2) Zaprimljene predstavke kojima se ukazuje na postupanja protivna propisima mogu se koristiti kao povod za obavljanje inspekcijskog nadzora.

(3) Ako inspektor povodom zaprimljene predstavke obavi inspekcijski nadzor, podnositelja će u pisanom obliku obavijestiti o utvrđenom činjeničnom stanju i poduzetim mjerama, osim u slučaju obavljenoga nadzora povodom predstavke s nepotpunim ili neprovjerljivim podatcima o podnositelju.

(4) Ako prema sadržaju zaprimljene predstavke inspektor nije ovlašten obavljati inspekcijski nadzor, o tome će pisano obavijestiti podnositelja predstavke ako su u predstavci navedeni svi potrebni podaci o podnositelju.

(5) Ako podnositelj predstavke ponovno podnese predstavku koja u odnosu na prethodno podnesenu ne sadrži nove odlučne činjenice, okolnosti ili dokaze u odnosu na one koje su već utvrđivane, smatra se da je po predstavci postupljeno.

##### Obavješćivanje o početku inspekcijskog nadzora

###### Članak 59.

O početku obavljanja inspekcijskog nadzora inspektor može obavijestiti odgovornu osobu nadzirane pravne osobe i fizičku osobu, ako je dostupna, osim ako smatra da bi obavještavanje umanjilo učinkovitost provedbe inspekcijskog nadzora.

###### Članak 60.

(1) U provedbi inspekcijskog nadzora inspektor je ovlašten fotografirati ili snimiti osobe, pregledati, fotografirati ili snimiti zgrade, objekte, poslovne prostorije i druge prostorije i prostore, luke, privremena radilišta, izvođenje radova, objekte namijenjene za rad s pripadajućim prostorima, prostorijama i instalacijama; stambene prostoriju i prostore u kućanstvima ili stambene zgrade u kojima se obavlja djelatnost, odnosno rad, proizvode, uređaje, opremu, sredstva rada, vozila, poslovne knjige, registre, evidencije, audio i video zapisi, mrežne stranice, računalne programe, dokumente, ugovore, isprave i drugu poslovnu dokumentaciju koja omogućuje uvid u poslovanje pravne i fizičke osobe te obavljati i druge radnje u skladu s drugim propisom.

(2) Pod poslovnim prostorijama, u smislu ovoga Zakona, razumijevaju se i stambene prostorije prijavljene kao poslovni prostor i druge prostorije, prijevozna sredstva i slično, u kojima nadzirana pravna i fizička osoba obavlja djelatnost odnosno rad.

(3) Inspektor je ovlašten u postupku inspekcijskog nadzora zatražiti i pregledati javnu ispravu na temelju kojih se može provjeriti i utvrditi identitet osobe (osobna iskaznica, putovnica i sl.), a osoba koja podliježe nadzoru i/ili sudionik zatečen u nadzoru i/ili druga osoba zatečena na mjestu nadzora, na njegov zahtjev dužna mu je takvu ispravu predočiti.

(4) Prilikom obavljanja inspekcijskog nadzora inspektor može uzimati izjave od predstavnika nadziranih pravnih, fizičkih osoba, kao i o sudionika zatečenih u nadzoru i/ili drugih osobama zatečenih na mjestu nadzora, svjedoka koji su na njegovo traženje, u skladu s propisima o upravnom, prekršajnom, odnosno kaznenom postupku, dužni dati izjave s točnim pojedinostima važnim za utvrđenje činjenica u započetom inspekcijskom nadzoru.

###### Članak 61.

(1) Svi inspektori imaju ovlast u provedbi inspekcijskog nadzora prikupiti podatke koji se odnose na utvrđivanje identiteta osoba koje podliježe nadzoru i svih osoba zatečenih na mjestu nadzora te u slučaju sumnje u neke nezakonitosti o tim podatcima obavijestiti inspektora rada nadležnog za nadzor propisa iz članka 24. ovog Zakona.

(2) Inspektori rada pri provedbi nadzora iz članka 24. ovog Zakona imaju ovlasti zatražiti dokumentaciju i podatke koji se odnose na nadzor općih uvjeta obavljanja djelatnosti te u slučaju sumnje u neke nezakonitosti o tim podatcima obavijestiti nadležnog inspektora Državnog inspektorata.

(3) Na temelju prikupljene dokumentacije i podataka iz stavka 1. i 2. ovog članka, nadležni inspektor ocjenjuje osnovanost provedbe inspekcijskog nadzora.

###### Članak 62.

(1) Pravne i fizičke osobe koje podliježu inspekcijskom nadzoru dužne su inspektoru omogućiti obavljanje nadzora sukladno odredbi članka 60. stavka 1. i 3. ovoga Zakona i osigurati mu uvjete za neometan rad.

(2) Smatra se da nadzirana pravna ili fizička osoba nije omogućila obavljanje inspekcijskog nadzora iz stavka 1. ovoga članka i u slučaju ako se ne odazove pozivu za saslušanje u zakazano vrijeme, odnosno ako u roku određenom u zapisniku inspektora ili roku određenom u pozivu za saslušanje stranke ne osigura uvid u proizvode, traženu poslovnu dokumentaciju i druge isprave potrebne za utvrđivanje činjeničnog stanja u započetu nadzoru.

(3) Smatra se da fizička ili pravna osoba nije omogućila obavljanje inspekcijskog nadzora iz stavka 1. ovog članka u slučaju kada nije, u skladu s propisima zaštite na radu, obavijestila inspektora rada o ozljedi radnika ili osobe na radu, odnosno kada nije sačuvala prostor, sredstva i okolnosti u stanju u kakvom su bili u trenutku događaja koji je uzrokovao ozljedu, osim promjena koje su bile nužne za sprječavanje daljnjih rizika i za spašavanje ozlijeđene osobe.

(4) Pravne i fizičke osobe iz stavka 1. ovoga članka dužne su na traženje inspektora privremeno obustaviti poslovanje nadziranog objekta za vrijeme inspekcijskog nadzora ako inspektor ne bi mogao na drugi način obaviti inspekcijski nadzor ili utvrditi činjenično stanje. Zahtjev za privremenu obustavu poslovanja inspektor je dužan unijeti u zapisnik o obavljenom inspekcijskom nadzoru.

(5) Inspektor može od nadzirane pravne i fizičke osobe tražiti izvršenje pojedine radnje u postupku radi potpunog utvrđivanja činjeničnog stanja i odrediti rok izvršenja te radnje.

###### Članak 63.

Pravne i fizičke osobe dužne su na pisano traženje inspektora, u primjerenom roku koji odredi inspektor, dostaviti ili pripremiti točne i potpune podatke, obavijesti i materijale koji su mu potrebni za obavljanje inspekcijskog nadzora.

###### Članak 64.

(1) Ako se inspektoru prilikom nadzora pruži fizički otpor, odnosno ako se takav otpor osnovano očekuje, ovlaštena službena osoba nadležne policijske uprave dužna je na zahtjev inspektora pružiti mu pomoć.

(2) Ministarstvo nadležno za unutarnje poslove je dužno, na zahtjev inspektora u postupku izvršenja inspekcijskog rješenja putem treće osobe te kada se na osnovi raspoloživih podataka očekuje otpor nadzirane fizičke osobe i/ili pravne osobe u postupku obavljanja inspekcijskog nadzora, osigurati zaštitu službene osobe i uvjete za obavljanje inspekcijskog nadzora.

###### Članak 65.

Ovlasti inspektora propisane ovim Zakonom ne isključuju primjenu ovlasti koje proizlaze iz posebnih propisa pojedinog upravnog područja čiju primjenu nadziru nadležni inspektori određeni ovim Zakonom.

##### Zapisnik

###### Članak 66.

(1) O obavljenom inspekcijskom nadzoru inspektor je dužan sastaviti zapisnik.

(2) Zapisnik o obavljenom inspekcijskom nadzoru sastavlja se po odredbama propisa kojim se uređuje opći upravni postupak.

(3) Jedan primjerak zapisnika obavezno se uručuje ili dostavlja nadziranoj osobi ili njezinu zakonskom zastupniku, ili opunomoćeniku, ili sudioniku zatečenom u inspekcijskom nadzoru.

(4) Jedan primjerak zapisnika o obavljenom inspekcijskom nadzoru povodom ozljeda osoba u prostorijama i na prostorima poslodavca, obvezno se uručuje ozlijeđenoj osobi ili njezinu ovlaštenom zastupniku, a u slučaju smrtne ozljede, članu njezine obitelji ako to u pisanom obliku zatraži.

##### Obavijest drugom nadležnom tijelu

###### Članak 67.

Ako inspektor u provedbi inspekcijskog nadzora utvrdi da je povrijeđen zakon ili drugi propis iz nadležnosti drugog tijela, obvezan je o tome bez odgode obavijestiti nadležno tijelo.

##### Upravni postupci

###### Članak 68.

(1) Za rješavanje u upravnim stvarima u prvom stupnju nadležni su inspektori Državnog inspektorata raspoređeni na radna mjesta u područnim uredima i ispostavama područnih ureda Državnog inspektorata.

(2) Iznimno od stavka 1. ovog članka, inspektori raspoređeni na radna mjesta u središnjem uredu Državnog inspektorata, osim inspektora raspoređenih na radna mjesta u unutarnjoj ustrojstvenoj jedinici za drugostupanjski postupak, prema potrebi mogu rješavati u upravnim stvarima u prvom stupnju.

(3) Drugostupanjski upravni postupak vodi nadležna unutarnja ustrojstvena jedinica za drugostupanjski upravni postupak u središnjem uredu Državnog inspektorata.

###### Članak 69.

(1) Ako je ovim zakonom, drugim zakonom ili propisima Europske unije koji su izravno primjenjivi, propisano da se u slučaju utvrđene nezakonitosti izriče određena upravna mjera, inspektor je dužan rješenjem izreći tu mjeru.

(2) Ako ovim ili drugim zakonom nije drukčije propisano, inspektor će upravnu mjeru iz stavka 1. ovoga članka donijeti bez odgađanja, a najkasnije u roku od 15 dana od dana završetka nadzora s utvrđenim činjenicama odlučnim za donošenje te mjere, ali nedonošenje mjere do toga roka ne isključuje obvezu njezina donošenja.

(3) Iznimno od stavka 2. ovog članka, inspektor neće donositi rješenje ako su utvrđene nepravilnosti otklonjene tijekom inspekcijskog nadzora ili kad izvršenje uopće nije moguće, što će inspektor utvrditi i navesti u zapisniku.

(4) Odredba stavka 3. ovog članka ne primjenjuje se na postupanje inspektora rada.

(5) Glavni državni inspektor naputkom propisuje način pečaćenja, kada se rješenja donesena na temelju ovoga Zakona ili drugih zakona izvršavaju pečaćenjem.

##### Kontrola izvršenja rješenja

###### Članak 70.

(1) Inspektor će kontrolu izvršenja rješenja obaviti neposredno po izvršnosti rješenja, a najkasnije u roku od osam dana od dana izvršnosti.

(2) Inspektor će po službenoj dužnosti u zapisniku o kontroli izvršenja rješenja navesti da je rješenje izvršeno, osim ako posebnim zakonom nije drugačije propisano.

(3) Odredbe ovoga članka ne primjenjuju se na postupanje građevinskih inspektora.

##### Prekršajni postupak

###### Članak 71.

(1) Ako inspektor inspekcijskim nadzorom utvrdi da je povredom propisa počinjen prekršaj za koji prema prekršajnom, odnosno drugom propisu može usmeno izreći i naplatiti novčanu kaznu na mjestu počinjenja prekršaja, izreći će tu kaznu i naplatiti je od počinitelja prekršaja.

(2) Ako inspektor inspekcijskim nadzorom utvrdi da je povredom propisa počinjen prekršaj za koji je prema prekršajnom propisu dužan izdati obavezni prekršajni nalog, bez odgađanja će, a najkasnije u roku od osam dana od dana završetka nadzora s utvrđenim činjenicama odlučnim za poduzimanje mjera, počinitelju prekršaja izdati takav nalog.

(3) Ako inspektor inspekcijskim nadzorom utvrdi da je povredom propisa počinjen prekršaj za koji prema prekršajnom, odnosno drugom propisu ne može izreći i naplatiti novčanu kaznu na mjestu počinjenja prekršaja, niti je dužan izdati obavezni prekršajni nalog, ali bi prema prekršajnom propisu mogao izdati prekršajni nalog, može ga izdati odmah, a najkasnije u roku od osam dana od dana završetka nadzora s utvrđenim činjenicama odlučnim za poduzimanje mjera.

(4) Ako inspektor inspekcijskim nadzorom utvrdi postojanje osnovane sumnje da je povredom propisa počinjen prekršaj za koji prema prekršajnom, odnosno drugom propisu ne može izreći i naplatiti novčanu kaznu na mjestu počinjenja prekršaja, niti je dužan izdati obavezni prekršajni nalog ili nije izdao prekršajni nalog u roku iz stavka 3. ovoga članka, iako ga je mogao izdati, podnijet će optužni prijedlog za pokretanje prekršajnog postupka, najkasnije u roku od 15 dana od dana završetka nadzora s utvrđenim činjenicama odlučnim za poduzimanje mjera.

(5) Ne poduzimanje propisane mjere u roku iz stavaka 2. do 4. ovog članka, ne isključuje obvezu njezinog poduzimanja.

###### Članak 72.

(1) Iznimno od članka 71. ovog Zakona, inspekcija iz članaka 5. do 23. i 25.do 28. ovog Zakona, neće pokrenuti prekršajni postupak ako joj je to dopušteno posebnim zakonom ili ako:

– nadzirana pravna ili fizička osoba tijekom inspekcijskog nadzora odnosno do donošenja rješenja otkloni nepravilnosti i nedostatke utvrđene u inspekcijskom nadzoru

– za utvrđene nepravilnosti je donijeto rješenje i nadzirana osoba je postupila po izvršnom rješenju inspektora ili je postupila po rješenju prije nego je postalo izvršno

– nadzirana osoba očitovanjem na zapisnik preuzme obvezu da u određenom roku otkloni nepravilnosti i nedostatke utvrđene u inspekcijskom nadzoru za koje nije izrečena upravna mjera, a inspektor utvrdi da je počinjen prekršaj.

(2) Radi ispunjenja obveze iz stavka 1. podstavka 3. ovog članka inspektor će nadziranoj osobi izdati pisanu naredbu u kojoj će točno odrediti preuzetu obvezu i rok za izvršenje ovisno o prirodi preuzete obveze.

(3) Ako nadzirana osoba ne postupi na način opisan u stavku 1. ovog članka odnosno ne ispuni obvezu u određenom roku iz naredbe iz stavka 2. ovog članka, inspektor je dužan bez odgađanja, a najkasnije u roku od 15 dana od dana završetka nadzora odnosno u roku od 15 dana od isteka roka za ispunjenje obveze iz naredbe podnijeti optužni prijedlog za pokretanje prekršajnog postupka odnosno izdati prekršajni nalog.

(4) Iznimno od stavaka 1. – 3. ovoga članka, ako inspektor utvrdi da je počinjen prekršaj kojim se ugrožava život, sigurnost i zdravlje ljudi, imovina veće vrijednosti, okoliš, u svim slučajevima kada je propisana upravna mjera zabrane te ponovnog utvrđenja istog prekršaja u roku od godinu dana, dužan je bez odgađanja, a najkasnije u roku od 15 dana od dana završetka nadzora podnijeti optužni prijedlog za pokretanje prekršajnog postupka odnosno izdati prekršajni nalog.

(5) Radi provedbe odredbi ovoga članka, Državni inspektorat vodi službenu evidenciju u elektroničkom očevidniku sukladno odredbi članka 78. ovog Zakona.

##### Kazneni postupak

###### Članak 73.

(1) Ako inspektor inspekcijskim nadzorom utvrdi postojanje osnovane sumnje da je povredom propisa počinjeno kazneno djelo, podnijet će prijavu za pokretanje postupka zbog kaznenog djela, najkasnije u roku od petnaest dana od dana završetka nadzora s utvrđenim činjenicama odlučnim za poduzimanje mjera.

(2) Ne podnošenje prijave u roku iz stavka 1. ovog članka, ne isključuje obvezu njezinog podnošenja.

##### Oduzimanje predmeta

###### Članak 74.

(1) U obavljanju inspekcijskog nadzora inspektor može privremeno oduzeti, do donošenja pravomoćne odluke o prekršaju, odnosno pravomoćne presude o počinjenom kaznenom djelu, dokumentaciju i predmete koji u prekršajnom ili kaznenom postupku mogu poslužiti kao dokaz.

(2) O privremenom oduzimanju dokumentacije i predmeta iz stavka 1. ovoga članka izdaje se potvrda s točnim podacima o oduzetoj dokumentaciji i predmetima.

###### Članak 75.

(1) Ako je zakonom ili drugim propisom predviđeno pravo oduzimanja predmeta koji je bio namijenjen ili uporabljen za počinjenje prekršaja ili je nastao počinjenjem prekršaja ili kaznenog djela, inspektor može privremeno oduzeti taj predmet.

(2) Inspektor je dužan privremeno oduzeti predmet iz stavka 1. ovoga članka, kad je propisom predviđeno obvezno oduzimanje predmeta.

(3) Osobi od koje se oduzimaju predmeti inspektor izdaje potvrda s točno označenim oduzetim predmetima po vrsti i količini.

(4) Inspektor je dužan s oduzetim predmetima postupati i na način kako je to određeno posebnim zakonom.

(5) Državni inspektorat je dužan osigurati uvjete za čuvanje i održavanje privremeno oduzetih predmeta do pravomoćne odluke o prekršaju.

(6) S privremeno oduzetim predmetima, do pravomoćne odluke o prekršaju, inspektor ne može raspolagati (predmet uništiti, prodati, predati, darovati, zamijeniti i sl.), osim ako posebnim zakonom ili drugim propisom nije drukčije određeno.

(7) Ako inspektor umjesto podnošenja optužnog prijedloga izda (obavezni) prekršajni nalog, tim nalogom, sukladno zakonu kojim se uređuju prekršaji, odlučit će i o oduzimanju predmeta.

##### Oduzimanje imovinske koristi

###### Članak 76.

(1) Inspektor je dužan na temelju izvedenih dokaza utvrditi iznos imovinske koristi za koju postoji osnovana sumnja da je ostvarena kaznenim djelom ili prekršajem.

(2) Inspektor je dužan u (obaveznom) prekršajnom nalogu, ili u optužnom prijedlogu za pokretanje prekršajnog postupka, odnosno u kaznenoj prijavi za pokretanje postupka zbog kaznenog djela predložiti oduzimanje utvrđenog iznosa imovinske koristi iz stavka 1. ovoga članka.

(3) Odredbe ovoga članka ne primjenjuju se na postupanje građevinskih inspektora.

##### Godišnji program rada

###### Članak 77.

(1) Glavni državni inspektor donosi godišnji program rada Državnog inspektorata, te pojedinih inspekcija ako je to propisano posebnim zakonom.

(2) Godišnjim programom rada iz stavka 1. ovog članka, utvrđuju se najmanji broj, struktura i prioriteti obavljanja inspekcijskih nadzora nad primjenom propisa iz djelokruga Državnog inspektorata, provedba obveznih monitoringa sukladno Europskim propisima, provedba koordiniranih inspekcijskih nadzora te zajednički poslovi koje će obavljati inspektori Državnog inspektorata u suradnji s drugim inspekcijama koje djeluju prema posebnim propisima.

##### Vođenje očevidnika

###### Članak 78.

(1) O obavljenim inspekcijskim nadzorima i poduzetim mjerama inspektori vode očevidnik.

(2) Podaci o obavljenom inspekcijskom nadzoru vode se kao službene evidencije u elektroničkom očevidniku.

(3) Glavni inspektor pravilnikom će propisati sadržaj, oblik i način vođenja očevidnika iz stavka 1. ovog članka.

###### Članak 79.

(1) Državni inspektorat je dužan inspektorima pružiti zaštitu na poslovima koje obavljaju.

(2) Za slučaj vođenja kaznenog postupka protiv inspektora, koje pokreće privatni tužitelj u vezi s obavljanjem redovitih poslova i radnih zadataka u okviru djelokruga Državnog inspektorata, glavni državni inspektor može odlučiti da troškove tog postupka, uključujući i zastupanje, snosi Državni inspektorat.

(3) Troškovi iz stavka 2. ovoga članka predujmljuju se iz sredstava Državnog inspektorata, a naplaćuju poslije od osoba koje su ih dužne naknaditi prema odredbama Zakona o kaznenom postupku kojima se uređuju troškovi postupka

###### Članak 80.

(1) Na postupak inspektora koji nije uređen ovim Zakonom primjenjuju se odredbe propisa kojima se uređuju opći upravni postupak, prekršajni postupak te odredbe drugih posebnih propisa.

(2) Na prava, obveze i odgovornost inspektora koje nisu uređene ovim Zakonom primjenjuju se propisi koji uređuju prava, obveze i odgovornosti zaposlenih u državnim službama.

#### POGLAVLJE II.

##### POSEBNE ODREDBE O INSPEKCIJSKOM NADZORU

###### ODJELJAK I.

POSEBNE ODREDBE O INSPEKCIJSKOM NADZORU TRŽIŠNOG INSPEKTORA

Članak 81.

Ako je u postupku inspekcijskog nadzora potrebno utvrditi odgovara li proizvod stavljen na tržište propisanim zahtjevima označavanja, sigurnosnim odnosno tehničkim zahtjevima, inspektor od tog proizvoda može uzeti jedan uzorak i dati ga zapečaćenog i propisno označenog na ispitivanje stručnoj instituciji.

Članak 82.

Ako inspektor ne raspolaže potrebnim stručnim znanjem ili opremom za provedbu potrebnih pregleda i uzorkovanja iz članka 81. ovoga Zakona, može zatražiti pomoć stručne institucije za provedbu tih radnji u okviru inspekcijskog nadzora.

Članak 83.

Prilikom uzimanja uzorka pojedinog proizvoda inspektor će:

* sastaviti zapisnik o uzimanju uzorka
* uzorak uzet za analizu bez odgađanja dostaviti stručnoj instituciji
* pisano izvijestiti stranku o rezultatima analize u roku od pet dana od dana zaprimanja izvješća stručne institucije.

Članak 84.

(1) Pravne i fizičke osobe obvezne su besplatno staviti na raspolaganje potrebne količine proizvoda za ispitivanje od kojih se uzima uzorak.

(2) Troškove ispitivanja snosi stranka ako se utvrdi da uzorci ne odgovaraju propisanim zahtjevima označavanja, sigurnosnim odnosno tehničkim zahtjevima.

(3) Troškove ispitivanja snosi Državni inspektorat ako se utvrdi da uzorci odgovaraju propisanim zahtjevima označavanja, sigurnosnim odnosno tehničkim zahtjevima.

(4) Sredstva za provedbu ispitivanja osiguravaju se u državnom proračunu Republike Hrvatske.

Članak 85.

Odredbe članka 81. do 84. ovoga Zakona ne odnose se na proizvode za koje su ta pitanja uređena posebnim propisima.

###### ODJELJAK II.

POSEBNE ODREDBE O INSPEKCIJSKOM NADZORU(SLUŽBENOJ KONTROLI) SANITARNOG I GRANIČNOG SANITARNOG INSPEKTORA

Članak 86.

(1) U provedbi inspekcijskoga nadzora odnosno službene kontrole, inspektor je ovlašten nadziranoj pravnoj ili fizičkoj osobi, dok ne otkloni utvrđene nedostatke, usmenim rješenjem privremeno zabraniti uporabu radnih i pomoćnih prostorija, odnosno prostora, postrojenja, uređaja, proizvoda, pribora i opreme za obavljanje djelatnosti, kao i rad osoba i odmah pristupiti izvršenju rješenja, bez donošenja posebnoga akta o dozvoli izvršenja rješenja u sljedećim slučajevima:

1. kada postoji opasnost ili sumnja na opasnost za zdravlje ili život ljudi koja zahtijeva da se određena mjera osiguranja poduzme odmah, bez odgađanja,

2. kada postoji opasnost ili sumnja na opasnost od prikrivanja, zamjene ili uništenja dokaza, ako se mjera osiguranja ne poduzme odmah,

3. neispunjavanja propisanih sanitarno-tehničkih i higijenskih uvjeta, a koji se ne mogu ispuniti uz redovito obavljanje djelatnosti,

4. neosiguravanja zdravstveno ispravne hrane i vode za ljudsku potrošnju te zdravstveno ispravnih kupališnih, bazenskih voda, voda fontana i drugih voda od javnozdravstvenog interesa,

5. neosiguravanja higijenske dispozicije otpadnih voda objekata pod sanitarnim nadzorom,

6. grubih propusta u tehnološkom procesu koji dovode do ugrožavanja zdravstvene ispravnosti hrane i predmeta opće uporabe,

7. nepoštivanja higijenskih pravila u svim radnim i pomoćnim prostorijama građevina, uključujući uređaje, opremu, pribor i zaposleno osoblje koji dovode do neposrednog ugrožavanja zdravstvene ispravnosti hrane i predmeta opće uporabe,

8. kada se na temelju, od strane liječnika, utvrđenoga činjeničnog stanja o pojavi trovanja hranom, odnosno alimentarne intoksikacije i/ili utvrđenog stanja u objektu sumnja da je izvor oboljenja u tom objektu,

9. zbog neispunjenja propisanih uvjeta za zaštitu od buke ili prekoračenja razine buke veće od 5 dB(A),

10. neispunjavanje propisanih uvjeta za prostor za pušenje odnosno za pušački prostor.

(2) Na zahtjev stranke pisani otpravak izrečenoga usmenog rješenja izdat će se u roku od osam dana od dana donošenja usmenog rješenja.

(3) U provedbi inspekcijskog nadzora inspektor je ovlašten nadziranoj pravnoj ili fizičkoj osobi usmenim rješenjem zabraniti uporabu radnih i pomoćnih prostorija, odnosno prostora, postrojenja, uređaja, pribora i opreme za obavljanje djelatnosti u trajanju od 8 do 30 dana, ako su nedostaci utvrđeni prvi put, odnosno u trajanju od 30 dana do 6 mjeseci, ako su istovjetni nedostaci utvrđeni drugi i svaki sljedeći put računajući od dana donošenja prvog usmenog rješenja.

(4) Žalba izjavljena protiv rješenja donesenih na temelju odredbi ovoga članka ne odgađa izvršenje rješenja.

Članak 87.

(1) Sanitarni inspektori kod provedbe službenih kontrola prilikom kojih je potrebno provesti uzorkovanje proizvoda radi dokazivanja sukladnosti uvjetima propisanim zakonom ili drugim propisom, inspektor uzima uzorke u proizvodnji i/ili na tržištu, a u slučaju uzorkovanja vode na svim mjestima po posebnom propisu, te ih zapečaćene i propisno označene dostavlja ovlaštenoj pravnoj osobi na ispitivanje.

(2) Sanitarni inspektori raspoređeni na radna mjesta u središnjem uredu Državnog inspektorata obavljaju nadzore velikih industrijskih objekata za proizvodnju hrane, vode postupke u svrhu izdavanja potvrda o sukladnosti s propisima o hrani kao i ostale inspekcijske poslove utvrđene godišnjim planom na cjelokupnom području Republike Hrvatske.

(3) U obavljanju inspekcijskog nadzora sanitarni inspektor je ovlašten pregledati sve radne i pomoćne prostorije i prostore, dokumentaciju, propisane evidencije, opremu, osobe, predmete rada i poslovanja koji su podvrgnuti sanitarnom nadzoru, uzimati izjave odgovornih osoba i iskaze svjedoka, obavljati uzorkovanja, fotografirati sve radne i pomoćne prostorije i prostore, predmete rada i poslovanja, opremu, osobe, a po potrebi koristiti i usluge istaknutih stručnjaka i pravnih osoba.

(4) Količina uzoraka te način i provedba uzorkovanja provode se u skladu s posebnim Europskim propisima ili drugim propisima koji uređuju pojedina uzorkovanja za određeni proizvod ili parametar analize. Ukoliko mjerodavnost analiza nije uređena posebnim propisima, mjerodavnim se smatra rezultat analize službenog uzorka.

(5) Pravne i fizičke osobe obvezne su besplatno staviti na raspolaganje potrebne količine proizvoda za ispitivanje ispravnosti

(6) Smatra se da nadzirana pravna ili fizička osoba nije omogućila obavljanje nadzora ako u trenutku nadzora nije prisutna osoba određena za zastupanje od strane nadzirane pravne ili fizičke osobe.

Članak 88.

(1) Izvršno rješenje sanitarnog inspektora kojem je predmet nenovčana obveza i koje se prema naravi obveze može izvršiti neposrednom prinudom, izvršit će se pečaćenjem prostorija, postrojenja, uređaja i druge opreme ili na drugi pogodan način, bez prethodne primjene prisilnih mjera određenih Zakonom o općem upravnom postupku.

(2) Ako se rješenje ne može izvršiti sukladno stavku 1. ovoga članka, sanitarni inspektor će prinuditi izvršenika na ispunjenje obveze novčanim kaznama.

(3) Novčana kazna koja se na temelju stavka 2. ovoga članka izriče prvi put, izriče se u iznosu od 10.000,00 kuna za nadziranu pravnu, a u iznosu od 5.000,00 kuna za nadziranu fizičku osobu.

(4) Svaka kasnija novčana kazna izriče se u istom iznosu.

(5) Ako pravna i/ili fizička osoba ne plati izrečenu kaznu u ostavljenome roku, ista će se naplatiti putem nadležne porezne uprave Ministarstva financija.

Članak 89.

(1) Ako se tijekom inspekcijskoga nadzora odnosno službene kontrole koji je obavio sanitarni inspektor utvrdi da nema opravdanog razloga za daljnje vođenje postupka izvođenjem dokaza putem vještačenja, a podnositelj predstavke isto zahtijeva, postupak se nadalje vodi po zahtjevu stranke.

(2) Troškove daljnjeg vođenja postupka iz stavka 1. ovoga članka u cijelosti snosi stranka.

(3) Ako rezultat vještačenja bude nepovoljan za stranku na čiji se zahtjev vodi postupak, troškove vještačenja snosi stranka.

(4) U slučaju iz stavka 1. ovoga članka sanitarni inspektor zatražit će od stranke da unaprijed položi novčani iznos za troškove vještačenja.

(5) Žalba izjavljena protiv rješenja donesenih na temelju odredbi ovog članka ne odgađa izvršenje rješenja.

Članak 90.

(1) U obavljanju inspekcijskog nadzora odnosno službene kontrole granični sanitarni inspektor ovlašten je pregledati svu propisanu dokumentaciju, proizvode koji se uvoze, osobe i prijevozna sredstva koji su podvrgnuti zdravstveno-sanitarnom nadzoru, obavljati uzorkovanja, uzimati izjave odgovornih osoba i iskaze svjedoka te po potrebi koristiti i usluge istaknutih stručnjaka i pravnih osoba.

(2) U provedbi inspekcijskoga nadzora granični sanitarni inspektor je ovlašten provoditi dokumentacijski, identifikacijski i fizički pregled uvoznih pošiljaka proizvoda.

(3) Prilikom uzimanja uzoraka granični sanitarni inspektor sastavlja zapisnik te jedan primjerak zapisnika obvezno uručuje stranci. Uzorak uzet za analizu granični sanitarni inspektor dostavlja u ovlašteni laboratorij za potrebe inspekcijskih nadzora i službenih kontrola. Ovlašteni laboratorij za potrebe inspekcijskih nadzora i službenih kontrola kojem je uzorak dostavljen, obvezan je obaviti analizu uzorka, a nakon završetka analize izraditi analitičko izvješće i dostaviti ga inspektoru koji je dostavio uzorak i stranci. Stranka je obvezna besplatno staviti na raspolaganje potrebne količine proizvoda potrebnih za provođenje analize. Sve troškove laboratorijskih analiza prilikom uvoza proizvoda snosi stranka koja ih uvozi.

(4) Granični sanitarni inspektor obvezan donijeti i dostaviti stranci rješenje na čije je donošenje ovlašten ovim ili drugim zakonom bez odgađanja, odnosno u roku koji u pravilu ne može biti duži od 30 dana od dana sastavljanja zapisnika. U obavljanju inspekcijskog nadzora granični sanitarni inspektor rješenjem utvrđuje:

* uvoz proizvoda
* zabranu uvoza proizvoda
* povrat ili uništenje proizvoda
* poduzimanje mjera sukladnih međunarodnim zdravstvenim propisima
* poduzimanje i drugih mjera, odnosno izvršenje druge radnje za koje je posebnim propisima ovlašten.

(5) U svrhu zaštite pučanstva Republike Hrvatske od unošenja zaraznih bolesti, u prometu preko granice, granični sanitarni inspektor obavlja zdravstveno-sanitarni nadzor nad državljanima Republike Hrvatske i drugim osobama koje ulaze u Republiku Hrvatsku, njihovim stvarima i sredstvima. U obavljanju zdravstveno-sanitarnog nadzora granični sanitarni inspektor rješenjem stavlja pod nadzor osobu za koju postoji sumnja da je obolila od zarazne bolesti. Materijalna sredstva radi provođenja zdravstvenog nadzora na koleru, malariju, kugu, virusnu hemoragijsku groznicu, žutu groznicu i zarazne bolesti čiji je uzročnik nepoznat osigurava Republika Hrvatska.

(6) Granični sanitarni inspektor obavlja sanitarni nadzor pri uplovljavaju broda u neku od domaćih luka predviđenih za međunarodni promet. Prije uplovljavanja u luku brod mora najaviti svoj dolazak graničnom sanitarnom inspektoru bilo direktno ili preko lučkog agenta. Zdravstvenu kontrolu broda granični sanitarni inspektor provodi sukladno međunarodnim zdravstvenim propisima.

###### ODJELJAK III.

POSEBNE ODREDBE O INSPEKCIJSKOM NADZORU ODNOSNO SLUŽBENIM KONTROLAMA VETERINARSKOG I GRANIČNOG VETERINARSKOG INSPEKTORA

Članak 91.

(1) Veterinarski i granični veterinarski inspektor tijekom provedbe inspekcijskog nadzora odnosno službene kontrole imaju pravo i obvezu:

* uzimati uzorke u skladu s člankom 11. Uredbe (EZ) br. 882/2004 te u skladu s posebnim propisima o veterinarstvu, službenim kontrolama, hrani i hrani za životinje.
* provesti nadzor i poduzeti sve mjere koje su propisane za pošiljke iz uvoza Uredbom (EZ) br. 882/2004.
* u slučaju utvrđenih nesukladnosti donositi mjere u skladu s člankom 54. Uredbe (EZ) br. 882/2004 o veterinarstvu, službenim kontrolama, hrani i hrani za životinje.
* obavijestiti drugo tijelo za provedbu službenih kontrola iz članka 3. stavka 1. ovoga Zakona u slučaju utvrđivanja povrede propisa iz djelokruga nadležnosti drugog tijela,
* privremeno zadržati uz pečaćenje hrane ili hrane za životinje do okončanja analize ili do konačnog zbrinjavanja u slučaju sumnje u sigurnost i zdravstvenu ispravnost ili sumnje u zamjenu, otuđenje ili prikrivanje dokaza pečaćenja prostora, prostorija, oprema i uređaja kojima se obavlja djelatnost, kada je primjenjivo,
* samostalno voditi postupke, donositi upravne akte i poduzimati mjere u okviru prava, obveza i ovlasti utvrđenih ovim Zakonom, Uredbom (EZ) br. 882/2004 i drugim posebnim propisima koristeći procedure za provedbu službenih kontrola,
* provoditi godišnje, višegodišnje i posebne planove prema učestalosti i zadanim ciljevima,
* voditi evidencije o provedenim službenim kontrolama i uzorkovanjima u elektroničkom obliku o veterinarstvu, službenim kontrolama, hrani i hrani za životinje te dostavljati izvješća u skladu s propisanim rokovima ili na zahtjev.

(2) Veterinarski i granični veterinarski inspektor na zahtjev Europske komisije, neke države članice ili treće zemlje provode službenu kontrolu u zajedničkom nadzoru u drugoj državi članici ili trećoj zemlji u svrhu pružanja administrativne pomoći iz članaka 35. do 40. Uredbe (EZ) br. 882/2004.

(3) Ovlast za provedbu službene kontrole iz stavka 2. ovoga članka, za svaki pojedini slučaj izdaje rješenjem čelnik nadležnog tijela.

Članak 92.

(1) Kada je tijekom provedbe inspekcijskih poslova potrebno uzeti uzorke i izvršiti analizu, veterinarski i granični veterinarski inspektor obvezni su uzeti uzorke i dostaviti ih na analizu u ovlašteni službeni laboratorij.

(2) Veterinarski i granični veterinarski inspektor ima pravo i obvezu u slučaju iz stavka 1. ovoga članka, osim kada je posebnim propisom drugačije uređeno, provesti odnosno organizirati uzorkovanje na sljedeći način:

* uzeti tri istovjetna uzoraka: službeni uzorak, uzorak za drugo mišljenje za potrebe stranke i treći referentni uzorak (uzorak potreban za provedbu daljnjeg ispitivanja ukoliko se rezultati analize službenog uzorka razlikuju od rezultata analize stranke),
* sva tri uzorka iz podstavka 1. ovoga stavka uzeti u količini i broju propisanih elementarnih jedinica potrebnih za ispitivanje, pod istim uvjetima i u isto vrijeme, od iste serije ili lota hrane ili hrane za životinje,
* uzorke zapečatiti i propisno ih označiti na mjestu uzorkovanja,
* sastaviti zapisnik o uzimanju uzoraka,
* jedan primjerak zapisnika o uzimanju uzoraka ostaviti stranci, koja potpisuje i preuzima zapisnik,
* bez odgode, a najkasnije u roku od tri radna dana, obavijestiti subjekta u poslovanju s hranom (koji je odgovoran za stavljanje hrane na tržište Republike Hrvatske) čiji je proizvod predmet uzimanja uzoraka i analize da je izvršeno uzorkovanje i da je uzorak za drugo mišljenje za njegove potrebe ostavljen zapečaćen na mjestu uzorkovanja,
* s uzorcima postupati na način da se ne oštete i ako je potrebno čuvati ih u prikladnom temperaturnom režimu do dostave u laboratorij,
* službeni uzorak bez odgađanja dostaviti u ovlašteni službeni laboratorij ili referentni laboratorij,
* uzorak za drugo mišljenje zapečaćen ostaviti stranci za njene potrebe na mjestu uzimanja uzoraka te isto unijeti u zapisnik uz navođenje prikladnih uvjeta čuvanja,
* referentni uzorak čuvati u odgovarajućim uvjetima u prostorijama nadležnog tijela ili na drugom mjestu koje odredi nadležno tijelo koje je provelo uzorkovanje.

(3) Iznimno od odredbe stavka 2. točke 8. ovoga članka, ako se radi o dokazivanju parametra za koji ne postoje niti referentni niti službeni laboratoriji na području Republike Hrvatske, službeni uzorak će biti poslan u laboratorij koji je osposobljen provesti analizu uz zajamčeno pravo stranke na uzorak za drugo mišljenje.

(4) Stranka ima pravo u roku od 15 dana od dana kada je zaprimljena obavijest o uzorkovanju, prigovoriti rezultatima službenog uzorka predočenjem rezultata svoje analize te zahtijevati analizu referentnog uzorka.

(5) Referentni uzorak dostavlja se u referentni laboratorij u Republici Hrvatskoj ili u referentni laboratorij Europske unije.

(6) Ako u Republici Hrvatskoj ili Europskoj uniji nema referentnog laboratorija za potrebe analize referentnog uzorka, isti se šalje u neki od službenih laboratorija koji nisu provodili niti analizu uzorka službene kontrole niti analizu uzorka stranke u predmetnom slučaju.

(7) Veterinarski i granični veterinarski inspektor obvezni su bez odgode obavijestiti subjekta u poslovanju s hranom o rezultatima analize.

(8) Stranka se može odreći prava na uzorak za drugo mišljenje, što se mora unijeti u zapisnik o uzorkovanju. Stranka se osim pri uzorkovanju i naknadno može odreći prava na drugo mišljenje u roku od tri radna dana po dostavljenoj obavijesti.

(9) Ako se stranka prilikom uzimanja uzorka odrekla prava na dodatno mišljenje ili se naknadno odrekla tog prava te se nije suprotstavila rezultatima službenog uzorka smatra se da je suglasna s rezultatima analize službenog uzorka i taj se rezultat smatra mjerodavnim.

(10) U slučaju iz stavka 4. ovog članka, rezultati analize referentnog uzorka su mjerodavni.

(11) Kada se uzorkuje lako kvarljiva hrana, ili kada se hrana uzorkuje u svrhu ispitivanja mikrobioloških parametara, ne uzima se referentni uzorak, a rezultat analize službenog uzorka smatra se mjerodavnim.

(12) Kada je rezultat analize službenog uzorka sukladan troškove uzorkovanja, dostave uzorka u laboratorij i analize službenog uzorka podmiruju se iz sredstava državnog proračuna

1. Kada je rezultat analize službenog uzorka nesukladan troškove uzorkovanja, dostave uzorka u laboratorij i analize službenog uzorka snosi subjekt u poslovanju s hranom.

(14) U svrhu službenih kontrola pri uvozu iz trećih zemalja troškove uzorkovanja, dostave uzorka u laboratorij i analize referentnog uzorka snosi stranka.

(15) Odredbe ovoga članka ne odnose se na uzorkovanje i mjerodavnost analize uzoraka hrane koje su uređene posebnim zakonima, uredbama i odlukama koje nisu obuhvaćene ovim Zakonom te nacionalnim propisima.

###### ODJELJAK IV.

POSEBNE ODREDBE O INSPEKCIJSKOM NADZORU ODNOSNO SLUŽBENIM KONTROLAMA POLJOPRIVREDNOG INSPEKTORA

Uzimanje uzoraka

Članak 93.

(1) Kad je tijekom provođenja inspekcijskog nadzora potrebno uzeti uzorak radi analize, poljoprivredni inspektor je obvezan uzeti uzorak i dostaviti ga na analizu u ovlašteni službeni laboratorij.

(2) Prilikom uzimanja uzorka poljoprivredni inspektor ima pravo i dužnost:

* uzeti uzorak za analizu u količini potrebnoj za ispitivanje, pod istim uvjetima i u isto vrijeme od istog proizvoda za analizu službenog uzorka i drugu analizu
* sastaviti zapisnik o uzimanju uzorka u najmanje dva primjerka od kojih jedan
* primjerak ostaje nadziranom subjektu i/ili osobi odgovornoj za proizvod
* uzorke zapečatiti i označiti
* službeni uzorak uzet za analizu bez odgađanja, a najkasnije u roku 3 dana, dostaviti ovlaštenom laboratoriju
* uzorak namijenjen za drugu analizu nadzirani subjekt dužan je čuvati u odgovarajućim uvjetima do zaprimanja rezultata prve analize
* nadziranog subjekta i/ili osobu odgovornu za proizvod kod kojeg je uzet uzorak pisano obavijestiti o rezultatima analize službenog uzorka.

(3) Kad prilikom uzimanja uzorka nadzirani subjekt i/ili osoba odgovorna za proizvod ne zahtijeva istodobno uzimanje uzorka za drugu analizu, smatrat će se da je suglasan s rezultatom obavljene analize službenog uzorka.

(4) Mjerodavnim za daljnje postupanje smatra se rezultat analize službenog uzorka.

(5) Troškovi analize/ispitivanja uzorka podmiruju se iz državnog proračuna kada je rezultat analize u skladu s propisanim odredbama, a kada rezultat analize nije u skladu s propisanim odredbama troškove analize snosi osoba odgovorna za proizvod.

(6) Nadzirani subjekt i/ili osoba odgovorna za proizvod kod kojeg su uzeti uzorci ne ostvaruje pravo na naknadu vrijednosti uzorka i ambalaže.

(7) O troškovima analize/ispitivanja uzorka koje podmiruje osoba odgovorna za proizvod inspektor donosi rješenje.

(8) U inspekcijskim postupcima po anonimnim prijavama ne uzimaju se uzorci, osim kada inspektor u provođenju inspekcijskog nadzora procijeni da je to nužno.

(9) U inspekcijskom postupku po prijavi kada je rezultat analize u skladu s propisanim odredbama, troškove analize uzorka snosi prijavitelj.

(10)Postupak uzorkovanja i rješavanje o troškovima iz ovoga članka primjenjuju se ako posebnim propisima nije drugačije uređeno.

###### ODJELJAK V.

POSEBNE ODREDBE O INSPEKCIJSKOM NADZORU FITOSANITARNOG INSPEKTORA

Članak 94.

(1) Poslovi inspekcijskog nadzora i kontrola koje fitosanitarni inspektor obavlja na državnoj granici (uvoz i provoz) ili u vezi s prekograničnim prometom (izvoz i reeksport) te poslovi sprječavanja širenja osobito opasnih (karantenskih) organizama štetnih za bilje žurni su i neodgodivi poslovi od naročite važnosti za Republiku Hrvatsku pa njihovo obavljanje ima prednost pred drugim poslovima iz djelokruga fitosanitarne inspekcije i ostalim poslovima.

(2) Fitosanitarni inspektor upravnu ili službenu mjeru iz članka 69. stavka 1. ovoga Zakona donosi u pravilu bez odgađanja, a ovisno o okolnostima može je donijeti i neodređen broj dana nakon toga ako to nalažu ili dopuštaju priroda nadzora, obilježja predmeta nadzora ili potreba za zaštitom sigurnosti ljudi, životinja, okoliša i predmeta ili drugi opravdani razlozi (mirovanje vegetacije bilja, biologija štetnih organizama, vremenski uvjeti, dovođenje ljudi u opasnost, izbjegavanje mogućih šteta i dr.).

(3) Procijeni li da je radi sprječavanja unošenja ili širenja organizama štetnih za bilje ili zbog drugih razloga potrebno poduzeti neodgodive mjere, fitosanitarni inspektor može donijeti usmeno rješenje i narediti njegovo izvršenje. Usmeno rješenje unosi se u zapisnik o obavljenom inspekcijskom nadzoru.

(4) Na zahtjev stranke, usmeno rješenje izdat će se i u pisanom obliku te otpremiti stranci u roku od osam dana od dana donošenja usmenog rješenja, osim ako je ono u međuvremenu izvršeno.

(5) Žalba protiv rješenja iz stavka 3. ovog članka podnosi se u roku od 15 dana od dana dostave rješenja.

(6) Žalba izjavljena protiv rješenja iz stavka 3. ovog članka ne odgađa izvršenje rješenja.

###### ODJELJAK VI.

POSEBNE ODREDBE O INSPEKCIJSKOM NADZORU TURISTIČKOG INSPEKTORA

Članak 95.

Pod sudionikom zatečenim u inspekcijskom nadzoru, bez nazočnosti nadzirane osobe, smatra se zaposlenik nadzirane osobe, odnosno osoba koja u ime i za račun nadzirane osobe pruža ugostiteljsku uslugu i/ili uslugu u turizmu te osoba koja koristi tu uslugu.

Članak 96.

Ako turistički inspektor u provedbi inspekcijskog nadzora utvrdi da je kupcu ugostiteljske usluge, odnosno pružene usluge u turizmu zaračunata ili naplaćena viša cijena od utvrđene, a prodavatelj usluge odbije vratiti više naplaćeni iznos, rješenjem će narediti prodavatelju usluge da vrati više naplaćeni iznos oštećenom kupcu usluge.

###### ODJELJAK VII.

POSEBNE ODREDBE O INSPEKCIJSKOM NADZORU INSPEKTORA GOSPODARENJA OTROVNIM KEMIKALIJAMA

Članak 97.

(1) Objekti i oprema koja se koristi za preradu, skladištenje i potrošnju otrovnih kemikalija i njihovih prekursora, nepopisanih prekidnih organskih kemikalija DOC/PSF, evidencije i dokumentacija korisnika i krajnjih korisnika te postupci osoba koje sudjeluju u tim procesima ili prometuju otrovnim kemikalijama i prekursorima predmet su inspekcijskog nadzora sukladno Zakonu o gospodarenju kemikalijama sadržanim u Konvenciji o zabrani razvijanja, proizvodnje, gomilanja i korištenja kemijskog oružja i o njegovu uništenju.

(2) Nadzor obuhvaća provjeru podataka koje korisnik dostavlja središnjem tijeku državne uprave nadležnom za gospodarstvo, a odnosi se na točnost svih podataka, evidencija i dokumentacije korisnika i krajnjeg korisnika, posebno provjeru podataka o provođenju mjera za sprječavanje zlouporabe otrovnih kemikalija i njihovih prekursora, podataka o dozvoljenim i stvarnim količinama uvezenih i izvezenih otrovnih kemikalija i njihovih prekursora te njihovu skladištenju i potrošnji odnosno prometu.

(3) Odgovorna osoba korisnika ili krajnjeg korisnika koji obavlja posebne aktivnosti u Republici Hrvatskoj, na mjestu nadzora dužna je, uz ostale obveze nadzirane pravne osobe propisane ovim Zakonom, pružiti potrebnu pomoć inspektorima pri uzimanju uzoraka kemikalija iz stavka 1. ovog članka.

(4) U vezi s inspekcijskim nadzorom u području gospodarenja otrovnim kemikalijama primjenjuju se odredbe ovog Zakona ako posebnim zakonom nije propisano drugačije.

Članak 98.

(1) Inspektor gospodarenja otrovnim kemikalijama u obavljanju svojih ovlasti obavlja redovne i izvanredne nadzore.

(2) Redovni nadzor provodi se na temelju godišnjeg programa rada inspekcijske službe.

(3) Ako predstavka pravne ili fizičke osobe upućuje na povredu propisa o gospodarenju otrovnim kemikalijama, inspektor će radi zaštite javnog interesa provesti izvanredni nadzor.

(4) Kada inspektor povodom zaprimljene predstavke obavi izvanredni nadzor, podnositelja će u pisanom obliku obavijestiti o utvrđenom stanju i poduzetim mjerama.

###### ODJELJAK VIII.

POSEBNE ODREDBE O INSPEKCIJSKOM NADZORU GRAĐEVINSKOG INSPEKTORA

Pojmovi i izrazi

Članak 99.

(1) Pojmovi ovoga odjeljka Zakona vezani za postupanje građevinske inspekcije imaju značenje određeno posebnim zakonima kojima se uređuju upravna područja gradnje i prostornoga uređenja te drugim posebnim zakonom, ako ovim Zakonom nije propisano drukčije.

(2) Investitor u smislu ovoga Zakona te propisa i akata koji se donose na temelju ovoga Zakona je pravna ili fizička osoba u čije ime se gradi ili je izgrađena građevina.

(3) Izgrađena građevina je građevina na kojoj su izvedeni svi radovi (pripremni, zemljani, konstruktivni, instalaterski, završni te ugradnja građevnih proizvoda, opreme ili postrojenja).

Posebne ovlasti građevinskog inspektora

Članak 100.

(1) U provedbi inspekcijskog nadzora građevinski inspektor je ovlašten utvrditi zakonitost građenja i uporabe građevina te provedbu stručnog nadzora građenja, održavanja i uporabe građevina, te narediti mjere propisane ovim Zakonom.

(2) U provedbi inspekcijskog nadzora građevinski inspektor je ovlašten:

* ući na gradilište, privremeno gradilište, šumska, poljoprivredna i druga zemljišta, ući u građevine, uključujući zgrade (stanove i poslovne prostore), njezine posebne dijelove i građevnu česticu, odnosno pripadajuće zemljište, bez obzira na njihovu namjenu, te ih pregledati
* narediti investitoru, odnosno vlasniku građevine/zemljišta da u nužnom opsegu odstrani drveće, drugo raslinje, životinje i druge stvari ako ometaju provedbu inspekcijskog nadzora
* narediti investitoru, odnosno vlasniku građevine/zemljišta da privremeno obustavi rad, rad postrojenja, odnosno poslovanje u građevini tijekom provedbe inspekcijskog nadzora ako na drugi način nije moguće utvrditi činjenično stanje ili provesti inspekcijski nadzor.
* pregledati dokumentaciju koja omogućuje uvid u poslovanje stranke za potrebe provedbe inspekcijskog nadzora
* zatražiti uzorkovanje i ispitivanje građevnog proizvoda, odnosno dijela građevine putem ovlaštene osobe, s tim da troškove podmiruje stranka ako rezultati uzorkovanja dokažu odstupanja od propisanih zahtjeva, a u protivnom troškovi se namiruju iz sredstava državnog proračuna Republike Hrvatske
* zatražiti nalaz i mišljenje stalnog sudskog vještaka
* zatražiti pisano izvješće stranke o poduzetim mjerama naređenim u provedbi inspekcijskog nadzora
* do pravomoćnosti rješenja o prekršaju, odnosno sudske odluke, privremeno oduzeti dokumentaciju i predmete koji u prekršajnom ili sudbenom postupku mogu poslužiti kao dokaz, a o čemu mora stranci u inspekcijskom nadzoru izdati potvrdu s točnim podacima o oduzetoj dokumentaciji i predmetima.

Obveze javnopravnih tijela i stranaka

Članak 101.

(1) Javnopravna tijela i stranke obvezne su građevinskom inspektoru, bez naknade za rad i troškove, u roku koji im odredi, dostaviti ili dati na uvid svu traženu dokumentaciju i podatke potrebne za utvrđenje činjenica u provedbi inspekcijskog nadzora i osigurati uvjete za neometan rad u okviru ovlaštenja propisanih ovim Zakonom.

(2) Nadležna policijska uprava je obvezna po zahtjevu građevinskog inspektora, radi nesmetanog i sigurnog izvršenja inspekcijskog rješenja putem treće osobe, prethodno osigurati građevinu, gradilište i pristup na gradilište od ljudi i opasnih naprava. O vremenu početka prisilnog izvršenja inspekcijskog rješenja građevinski inspektor obavještava nadležnu policijsku upravu osam dana prije početka prisilnog izvršenja.

Postupak inspekcijskog nadzora

Članak 102.

(1) Građevinska inspekcija obavlja inspekcijske nadzore radi zaštite javnog interesa po službenoj dužnosti, na temelju mjesečnih planova rada i sukladno prioritetima određenim u Godišnjem planu rada Državnog inspektorata.

(2) Prioriteti građevinske inspekcije za planiranje i obavljanje nadzora su:

* građenje u tijeku u posebno zaštićenim područjima
* građenje u tijeku izvan građevinskih područja i/ili protivno planiranoj namjeni
* građenje javnih zgrada i građevina (škole, vrtići, bolnice, trgovački centri, hoteli, prometnice i drugo)
* građenje višestambenih i stambeno-poslovnih zgrada
* gradilišta odnosno građevine na kojima je građenje u tijeku.

Iznimno, izvanredni nadzori se obavljaju žurno u slučajevima opasnosti za život ljudi i stabilnost građevina.

(3) Kada građevinski inspektor u provedbi inspekcijskog nadzora utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće inspekcijske mjere u skladu s ovim Zakonom.

(4) Glavni državni inspektor naputkom propisuje način rada građevinske inspekcije.

(5) Glavni državni inspektor pravilnikom propisuje materijalno tehničke uvjete rada građevinskih inspektora.

Članak 103.

Ako je stranka izvršila obvezu iz inspekcijskog rješenja ili iz nekoga drugog razloga prestane obveza izvršenja inspekcijskog rješenja, inspektor će po službenoj dužnosti rješenjem obustaviti postupak izvršenja inspekcijskog rješenja.

Stranke u postupku inspekcijskog nadzora

Članak 104.

Stranke u postupku inspekcijskog nadzora mogu biti sudionici u gradnji, vlasnik građevine, vlasnik zemljišta na kojemu se gradi ili je izgrađena građevina i nositelj drugih stvarnih prava na tom zemljištu, odnosno građevini.

Rješenje građevinskog inspektora

Članak 105.

(1) Inspekcijske i druge mjere propisane ovim Zakonom naređuju se rješenjem investitoru, vlasniku građevine, odnosno drugoj stranci određenoj ovim Zakonom.

(2) Ako se investitor odnosno vlasnik građevine ne može utvrditi, rješenje o uklanjanju građevine i obustavi građenja se donosi protiv nepoznate osobe.

(3) Rješenje na temelju ovoga odjeljka Zakona donosi građevinski inspektor.

(4) Ako građevinski inspektor u provedbi inspekcijskog nadzora utvrdi povredu propisa čije izvršenje je ovlašten nadzirati može donijeti rješenje i bez saslušanja stranke.

(5) Protiv rješenja kojeg donosi građevinski inspektor ne može se izjaviti žalba, ali se može pokrenuti upravni spor.

(6) U slučaju kada je protiv rješenja koje je donio građevinski inspektor pokrenut upravni spor, isti može do okončanja spora poništiti ili izmijeniti svoje rješenje iz onih razloga iz kojih bi sud mogao poništiti takvo rješenje.

Dostava rješenja i zaključka

Članak 106.

(1) Ako je stranka u postupku inspekcijskog nadzora nepoznata ili nepoznatog boravišta, rješenje odnosno zaključak dostavlja se stavljanjem na oglasnu ploču Područnog ureda odnosno ispostave. Obavijest o tome ostavlja se na gradilištu, odnosno građevini i objavljuje na mrežnim stranicama Državnog inspektorata.

(2) Rješenje, odnosno zaključak u slučaju dostave iz stavka 1. ovoga članka smatra se dostavljenim istekom osmoga dana od dana objave na oglasnoj ploči.

(3) Ako poznata stranka nakon pokušaja dostave rješenja, odnosno zaključka ne zaprimi rješenje odnosno zaključak, dostava se provodi na način propisan stavcima 1. i 2. ovoga članka.

(4) Rješenje se dostavlja na znanje tijelima državne uprave u slučajevima u kojima je to propisano ovim Zakonom.

(5) Podatak da se zbog nezakonitog građenja na određenom zemljištu doneseno rješenje kojim je naređena određena inspekcijska mjera te klasifikacijska oznaka, urudžbeni broj i datum donošenja tog rješenja evidentira se i objavljuje u informacijskom sustavu prostornog uređenja po izvršnosti tog rješenja.

(6) Podaci iz stavka 5. ovog članka brišu se iz informacijskog sustava prostornog uređenja na temelju izvršnog rješenja kojim se obustavlja inspekcijski postupak ili izvršenje inspekcijskog rješenja.

Inspekcijske mjere građevinskog inspektora

Članak 107.

U provedbi inspekcijskog nadzora građevinski inspektor ima pravo i obvezu u skladu s ovim Zakonom strankama narediti poduzimanje sljedećih inspekcijskih mjera:

1. otklanjanje nepravilnosti tijekom građenja

2. zabranu ugradnje građevnog proizvoda

3. otkanjanje oštećenja na postojećoj građevini

3. usklađivanje građenja

4. uklanjanje građevine

5. zabranu uklanjanja građevine

6. obustavu građenja.

Otklanjanje nepravilnosti tijekom građenja

Članak 108.

(1) U provedbi inspekcijskog nadzora građevinski inspektor sudionicima u gradnji rješenjem naređuje da u primjerenom roku otklone nepravilnosti utvrđene tijekom građenja.

(2) Pod nepravilnošću u smislu stavka 1. ovoga članka podrazumijeva se postupanje sudionika u gradnji tijekom građenja koje je protivno propisima koji uređuju gradnju ili pravilima struke, odnosno ne postupanje u skladu s tim propisima, odnosno pravilima, a za koju nepravilnost nije ovim Zakonom propisana druga inspekcijska mjera.

(3) Prije donošenja rješenja iz stavka 1. ovoga članka građevinski inspektor naređuje investitoru i mjeru obustave građenja do otklanjanja utvrđene nepravilnosti, a što utvrđuje tim rješenjem.

(4) Ako su nepravilnosti utvrđene tijekom građenja manjeg značaja i nisu od utjecaja na ispunjavanje temeljnih zahtjeva za građevinu, građevinski inspektor može umjesto naređivanja mjere obustave građenja pisano upozoriti investitora da će ovu mjeru narediti posebnim rješenjem ako se ne postupi po rješenju iz stavka 1. ovoga članka.

Zabrana ugradnje građevnog proizvoda

Članak 109.

(1) U provedbi inspekcijskog nadzora građevinski inspektor rješenjem zabranjuje izvođaču i investitoru ugradnju građevnog proizvoda čija je uporaba zabranjena ili za koji utvrdi da se ugrađuje bez dokaza da je uporabljiv.

(2) Rješenjem iz stavka 1. ovoga članka građevinski inspektor naređuje izvođaču i investitoru mjeru uklanjanja građevine, odnosno njezinog dijela u koji je ugrađen građevni proizvod čija ugradnja je zabranjena.

(3) Prije donošenja rješenja iz stavka 1. ovoga članka građevinski inspektor naređuje investitoru mjeru obustave građenja do uklanjanja građevine, odnosno njezina dijela u koji je ugrađen građevni proizvod čija ugradnja je zabranjena, a što utvrđuje tim rješenjem.

Otklanjanje oštećenja na postojećoj građevini

Članak 110.

(1) U provedbi inspekcijskog nadzora građevinski inspektor rješenjem naređuje vlasniku građevine otklanjanje oštećenja na postojećoj građevini zbog kojih postoji opasnost za život ljudi, okoliš, druge građevine ili stabilnost tla na okolnom zemljištu u određenom roku.

(2) Rješenjem iz stavka 1. ovoga članka naređuje se vlasniku i:

1. obveza odgovarajućeg označavanja građevine kao opasne do otklanjanja oštećenja i prema potrebi zabranu korištenja građevine do otklanjanja oštećenja te

2. mjera uklanjanja građevine, odnosno njezina dijela zbog kojeg postoji opasnost ako u određenom roku ne otkloni oštećenja.

(3) Rješenjem iz stavka 1. ovoga članka određuje se način izvršenja rješenja putem treće osobe u pogledu obveze i mjere iz stavka 2. ovoga članka.

(4) Rješenjem iz stavka 1. ovoga članka upozorava se vlasnika da će se:

1. izvršenju rješenja o uklanjanju građevine, odnosno njezina dijela putem treće osobe pristupiti ako se utvrdi da u određenom roku nije postupio po rješenju

2. izvršenje rješenja putem treće osobe provesti na odgovornost i trošak izvršenika.

(5) Rješenje iz stavka 1. ovoga članka izvršava se putem treće osobe uklanjanjem opasnog dijela građevine, odnosno građevine, a vlasnik građevine može oštećenje otkloniti popravkom ili uklanjanjem opasnog dijela građevine, odnosno građevine, ako ovim Zakonom nije propisano drukčije.

(6) Smatra se da je građevinski inspektor donošenjem rješenja iz stavka 1. ovoga članka postupio u skladu sa člankom 383. Zakona o vlasništvu i drugim stvarnim pravima (»Narodne novine«, br: 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09. i 143/12.).

Usklađivanje građenja

Članak 111.

(1) U provedbi inspekcijskog nadzora građevinski inspektor rješenjem naređuje investitoru, odnosno vlasniku građevine rok u kojemu je obvezan uskladiti:

1. građenje s građevinskom dozvolom ako utvrdi da se građevina gradi protivno izvršnoj građevinskoj dozvoli

2. građenje s glavnim projektom, drugim propisima ili pravilima struke koji se odnose na građenje građevine, ako utvrdi da se građevina koja se može graditi bez građevinske dozvole gradi protivno glavnom projektu, propisima, odnosno pravilima

3. građevinu izgrađenu protivno građevinskoj dozvoli, odnosno glavnom projektu s propisima kojima se uređuje gradnja.

(2) Prije donošenja rješenja iz stavka 1. podstavka 1. i 2. ovoga članka građevinski inspektor naređuje investitoru, odnosno vlasniku građevine i mjeru obustave građenja do usklađenja građenja s građevinskom dozvolom, odnosno s glavnim projektom, prostornim planom, drugim propisima ili pravilima struke, a što utvrđuje tim rješenjem.

(3) Rješenjem iz stavka 1. ovoga članka građevinski inspektor naređuje investitoru i poduzimanje mjere uklanjanja građevine, odnosno njezina dijela ako u određenom roku ne uskladi građenje, odnosno građevinu na način određen tim rješenjem.

(4) Iznimno od stavka 1. podstavka 1. i 2. ovoga članka, usklađivanje građenja s građevinskom dozvolom, odnosno glavnim projektom, drugim propisima ili pravilima struke koji se odnose na građenje građevine ne naređuje se ako se utvrde neotklonjive nepravilnosti zbog kojih je ugrožena stabilnost građevine i stabilnost okolnih građevina ili da je na drugi način ugrožen život ljudi.

Uklanjanje građevine

Članak 112.

(1) U provedbi inspekcijskog nadzora građevinski inspektor rješenjem naređuje investitoru, odnosno vlasniku uklanjanje građevine, odnosno njezina dijela, u određenom roku:

1. ako se gradi ili je izgrađena bez izvršne građevinske dozvole

2. ako se gradi ili je izgrađena bez glavnog projekta, odnosno drugog akta, s tim da se smatra da se gradi, odnosno da je građevina izgrađena bez glavnog projekta ako je glavni projekt izrađen protivno prostornom planu

3. ako tijekom građenja utvrdi neotklonjive nepravilnosti zbog kojih je ugrožena stabilnost građevine, stabilnost okolnih građevina, stabilnost tla ili je na drugi način ugrožen život ljudi

4. koja nije uklonjena u roku propisanom posebnim zakonom kojim se uređuje gradnja

5. u drugim slučajevima propisanim ovim Zakonom (članak 109. stavak 2., članak 110. stavak 2. i članak 111. stavak 3.).

(2) Prije donošenja rješenja iz stavka 1. podstavka 1., 2. i 3. ovoga članka građevinski inspektor naređuje investitoru, odnosno vlasniku građevine i mjeru obustave građenja ako je građenje u tijeku, a što utvrđuje tim rješenjem.

(3) Rješenjem iz stavka 1. ovoga članka upozorava se investitora, odnosno vlasnika da će se:

1. izvršenje rješenja provesti prisilnim putem ako po njemu ne postupi te ga upoznaje s načinom izvršenja tog rješenja

2. izvršenje rješenja putem treće osobe provesti na odgovornost i trošak izvršenika te ga upoznaje s obvezom i posljedicama iz članka 120. stavaka 2. i 3. ovoga Zakona

3. bez donošenja dopunskog, odnosno novog rješenja ukloniti i dijelove građevine iz članka 115. ovoga Zakona, ako takvih bude.

(4) Iznimno od stavka 1. ovoga članka, građevinski inspektor neće narediti uklanjanje građevine ili njezina dijela (potporni zidovi, nosivi dijelovi konstrukcije, podzemne građevine u neposrednoj blizini drugih građevina i sl.) ako bi tim uklanjanjem nastala opasnost za život ljudi, druge građevine ili stabilnost tla na okolnom zemljištu, nego će narediti usklađenje s propisima koji uređuju gradnju u roku najduže 90 dana, te će građevinu označiti opasnom.

(5) Građevinski inspektor na usklađenje s propisima koji uređuju gradnju iz stavka 4. ovoga članka stranku prisiljava novčanim kaznama.

(6) Glavni državni inspektor pravilnikom propisuje način označavanja građevine opasnom.

Članak 113.

(1) Rješenje kojim se naređuje uklanjanje građevine, odnosno njezina dijela izvršava se putem treće osobe.

(2) Rok u kojem je izvršenik obvezan postupiti po rješenju iz stavka 1. ovoga članka ne može biti kraći od devedeset dana, niti duži od stodvadeset dana.

(3) Prije pristupanja izvršenju rješenja iz stavka 1. ovoga članka putem treće osobe izvršenika se na izvršenje prisiljava izricanjem tri novčane kazne.

Članak 114.

(1) Iznimno od članka 113. ovoga Zakona, u rješenju kojim se naređuje uklanjanje građevine, odnosno njezina dijela koja se gradi ili je izgrađena izvan granica građevinskog područja, ili na posebno zaštićenom području, te u rješenju o uklanjanju građevine u slučajevima iz članka 109. stavka 2., članka 110. stavka 2 i članka 112. stavka 1. podstavka 3. i 4. ovoga Zakona i u rješenju o uklanjanju donesenom nepoznatoj osobi, bez obzira na kojem se području građevina nalazi, rok u kojem je izvršenik obvezan postupiti po rješenju ne može biti duži od 15 dana.

(2) Posebno zaštićena područja u smislu stavka 1. ovoga članka su:

1. površine izvan građevinskog područja u nacionalnom parku ili parku prirode ili izvan tradicijskih naseobina

2. regionalni park, park-šuma, strogi rezervat, posebni rezervat, spomenik prirode i spomenik parkovne arhitekture

3. planirani, istraženi ili izgrađeni koridor, odnosno površina prometnih, energetskih i vodnih građevina

4. područja posebne zaštite voda

5. zona sanitarne zaštite vode za piće u kojoj je prema posebnim propisima zabranjeno građenje

6. arheološka nalazišta ili arheološke zone i područje unutar prostornih međa nepokretnog kulturnog dobra, koje je upisano u Registar kulturnih dobara Republike Hrvatske

7. pomorsko dobro

8. vodno dobro.

Članak 115.

Na temelju rješenja kojim se naređuje uklanjanje građevine, odnosno njezinog dijela bez donošenja dopunskog, odnosno posebnog rješenja, uklanja se i dio građevine koji:

1. bi nakon uklanjanja dijela građevine čije je uklanjanje naređeno, mogao biti opasan za stabilnost građevine, život ljudi, druge građevine, ili stabilnost tla na okolnom zemljištu

2. nakon uklanjanja dijela građevine čije je uklanjanje naređeno ne ispunjava temeljni zahtjev mehaničke otpornosti i stabilnosti

3. je izgrađen nakon obustave građenja.

Rekonstrukcija kulturnog dobra

Članak 116.

(1) Građevinski inspektor investitoru odnosno vlasniku građevine koja je upisana u Registar kulturnih dobara Republike Hrvatske ili postojeće građevine koja se nalazi u kulturno-povijesnoj cjelini upisanoj u taj Registar, naređuje uklanjanje građevine odnosno dijela građevine koja je nezakonito rekonstruirana odnosno koja se nezakonito rekonstruira, u roku koji ne može biti duži od 120 dana.

(2) Stranka iz stavka 1. ovoga članka obvezna je pribaviti projekt uklanjanja izrađen od ovlaštene osobe te uklanjanje izvesti sukladno projektu uklanjanja ovjerenom od tijela nadležnog za zaštitu kulturnih dobara.

(3) Prije donošenja rješenja iz stavka 1. ovoga članka građevinski inspektor naređuje stranci iz stavka 1. ovoga članka i mjeru obustave građenja ako je rekonstrukcija u tijeku, a što utvrđuje tim rješenjem.

(4) Rješenje iz stavka 1. ovoga članka dostavlja se na znanje tijelu državne uprave nadležnom za poslove zaštite kulturnih dobara, koje provodi nadzor nad provedbom uklanjanja građevine, odnosno njezina dijela sukladno ovjerenom projektu uklanjanja.

(5) Rješenjem iz stavka 1. ovoga članka građevinski inspektor upozorava investitora, odnosno vlasnika da će se:

1. izvršenje provesti prisilnim putem ako po njemu ne postupi te ga upoznaje s načinom izvršenja tog rješenja

2. izvršenje rješenja putem treće osobe provesti na odgovornost i trošak izvršenika te ga upoznaje s obvezom i posljedicama iz članka 120. stavaka 2. i 3. ovoga Zakona

3. bez donošenja dopunskog, odnosno novog rješenja ukloniti i dijelovi građevine iz članka 115. ovoga Zakona, ako takvih bude.

(6) Treća osoba, odnosno ugovorni izvođač radova dužna je pribaviti projekt uklanjanja izrađen od ovlaštene osobe, te ukloniti građevinu, odnosno njezin dio sukladno projektu uklanjanja ovjeren od tijela nadležnog za zaštitu kulturnih dobara.

(7) Ako tijelo nadležno za zaštitu kulturnih dobara odbije ovjeriti projekt uklanjanja, građevinski inspektor rješenjem obustavlja izvršenje inspekcijskog rješenja, te to rješenje dostavlja i tijelu nadležnom za zaštitu kulturnih dobara, koje s građevinom, odnosno njezinim dijelom postupa prema posebnom zakonu kojim se uređuje zaštita i očuvanje kulturnih dobara.

Zabrana uklanjanja građevine

Članak 117.

(1) U provedbi inspekcijskog nadzora građevinski inspektor rješenjem naređuje investitoru, odnosno vlasniku zabranu uklanjanja građevine, odnosno njezina dijela ako se građevina ili njezin dio uklanja bez projekta uklanjanja građevine ili protivno posebnom zakonu kojim se uređuje upravno područje gradnje.

(2) Prije donošenja rješenja iz stavka 1. ovoga članka građevinski inspektor naređuje i mjeru obustave građenja, a što utvrđuje tim rješenjem.

(3) Ako se u provedbi inspekcijskog nadzora utvrdi da je investitor odnosno vlasnik građevine započeo s uklanjanjem bez projekta uklanjanja, a preostali dio građevine koji nije uklonjen predstavlja opasnost za stabilnost preostalog dijela građevine, život ljudi, druge građevine ili stabilnost tla na okolnom zemljištu, građevinski inspektor neće rješenjem narediti zabranu uklanjanja građevine, odnosno njezina dijela, već će podnijeti optužni prijedlog zbog uklanjanja bez projekta uklanjanja.

Obustava građenja

Članak 118.

(1) U provedbi inspekcijskog nadzora građevinski inspektor rješenjem naređuje investitoru odnosno vlasniku građevine i izvođaču obustavu građenja, ako nije prijavljen početak građenja, odnosno nastavak radova.

(2) Obustava građenja utvrđuje se rješenjem kojim se naređuje druga inspekcijska mjera u slučajevima iz članka 108. stavka 3., članka 109. stavka 3., članka 111. stavka 2., članka 112. stavka 2. i članka 117. stavka 2. ovoga Zakona.

(3) Građevinski inspektor obustavu građenja provodi zatvaranjem gradilišta postavljanjem posebnog službenog znaka na gradilište, odnosno građevinu.

(4) Nakon zatvaranja gradilišta posebnim službenim znakom zabranjeno je svako građenje na zatvorenom gradilištu, osim radova koji se izvode radi izvršenja rješenja građevinskog inspektora.

(5) Ako investitor, odnosno vlasnik i/ili izvođač nastavi graditi poslije zatvaranja gradilišta posebnim službenim znakom, građevinski inspektor provodi sprječavanje daljnjeg građenja izricanjem novčanih kazni.

(6) Način zatvaranja i označavanja zatvorenog gradilišta od strane građevinskog inspektora pravilnikom propisuje glavni državni inspektor.

(7) Ako građevinski inspektor zaprimi od nadležnog tijela izvršno rješenje o obnovi postupka izdavanja građevinske dozvole, a koje rješenje odgađa izvršenje rješenja protiv kojeg je obustava dopuštena, zatvara gradilište te u slučaju nastavka građenja provodi sprječavanje daljnjeg građenja izricanjem novčanih kazni.

Članak 119.

(1) Ako investitor, odnosno vlasnik ne obustavi građenje nakon obustave građenja, izvršenju rješenja o uklanjanju građevine odnosno njezina dijela može se pristupiti putem treće osobe i bez prisiljavanja na izvršenje izricanjem novčanih kazni i prije isteka roka u kojem je obvezan postupiti po rješenju inspektora odnosno prije nego su izrečene sve novčane kazne.

(2) Obustava građenja prestaje izvršnošću rješenja o obustavi inspekcijskog postupka, odnosno postupka izvršenja rješenja.

Odgovornost izvršenika

Članak 120.

(1) Rješenje o uklanjanju građevine, odnosno njezina dijela izvršava se putem treće osobe na odgovornost stranke kojoj je inspekcijskim rješenjem naređeno uklanjanje (u daljnjem tekstu: izvršenik).

(2) Smatra se da izvršenik koji nije postupio po rješenju o uklanjanju građevine, odnosno njezina dijela napušta posjed građevnih proizvoda od kojih je izgrađena građevina ili njen dio i da se odriče prava vlasništva istih bez naknade, odnosno bez prava na naknadu štete.

(3) Izvršenik je obvezan ukloniti stvari iz građevine odnosno njezina dijela koja je predmet rješenja o uklanjanju, u roku koji mu je tim rješenjem određen za postupanje po tom rješenju, a ako to ne učini, smatra se da napušta posjed stvari koje nije uklonio i da se odriče prava vlasništva istih bez naknade, odnosno bez prava na naknadu štete.

Troškovi izvršenja

Članak 121.

(1) Troškove izvršenja rješenja putem treće osobe, uključujući i trošak zbrinjavanja i obrade građevnog otpada, snosi izvršenik.

(2) Troškovi izvršenja rješenja namiruju se iz državnog proračuna do naplate od izvršenika.

(3) Iznimno od stavka 2. ovoga članka, troškovi izvršenja rješenja putem treće osobe koje se provodi na traženje jedinice lokalne samouprave na čijem se području provodi izvršenje, namiruju se iz proračuna te jedinice do naplate od izvršenika.

(4) U slučaju iz stavka 3. ovoga članka troškovi izvršenja rješenja naknađuju se od izvršenika u korist proračuna jedinice lokalne samouprave.

(5) Iznos troškova izvršenja rješenja i obveza njihova plaćanja od strane izvršenika utvrđuju se rješenjem koje se donosi nakon izvršenja rješenja putem treće osobe.

(6) Rješenje iz stavka 5. ovoga članka donosi se i u slučaju izvršenja rješenja putem treće osobe kojim je uklanjanje građevine ili zatvaranje gradilišta naređeno nepoznatoj osobi, ako se tijekom izvršenja rješenja ili u roku od deset godina od dana početka izvršenja utvrdi investitor odnosno vlasnik građevine koja je uklonjena, odnosno čiji je dio uklonjen.

(7) Nadležni građevinski inspektor koji vodi izvršenje inspekcijskog rješenja putem treće osobe sačinjava zapisnik o izvršenju i ovlašten je ovjeravati građevinski dnevnik i građevinsku knjigu te ostalu dokumentaciju treće osobe, odnosno ugovornog izvođača radova.

Zastara izvršenja

Članak 122.

Nakon isteka roka od deset godina od dana kada je rješenje postalo izvršno, ne može se izvršiti putem treće osobe, ali se može donijeti novo rješenje

###### ODJELJAK IX.

POSEBNE ODREDBE O INSPEKCIJSKOM NADZORU INSPEKTORA ZAŠTITE OKOLIŠA

Članak 123.

Zajednički inspekcijski nadzor inspekcije zaštite okoliša, te inspekcija nadležnih prema posebnim propisima za nadzor pojedinih sastavnica okoliša, zaštite od utjecaja opterećenja na okoliš te u slučaju velike nesreće poduzimanje mjera i postupaka u skladu s Izvješćem o sigurnosti te mjera za sanaciju i sprječavanja širenja onečišćenja okoliša provodi se u koordiniranom inspekcijskom nadzoru na način kako je to određeno posebnim propisom kojim se uređuje zaštita okoliša.

###### ODJELJAK X.

POSEBNE ODREDBE O INSPEKCIJSKOM NADZORU

INSPEKTORA ZAŠTITE PRIRODE

Članak 124.

Inspekcijski nadzor u zaštićenom području i području ekološke mreže provode i druge inspekcije nadležne prema posebnim propisima iz područja zaštite okoliša, poljoprivrede, šumarstva, lovstva, ribarstva, vodnog gospodarstva, rudarstva, veterinarstva i zdravstva (koordinirani inspekcijski nadzor) sukladno posebnom propisu kojim se uređuje zaštita prirode.

###### ODJELJAK XI.

###### POSEBNE ODREDBE O INSPEKCIJSKOM NADZORU

VODOPRAVNOG INSPEKTORA

Članak 125.

Inspekcijski nadzor državne vodopravne inspekcije te inspekcija nadležnih za nadzor prirode i pojedinih sastavnica okoliša može se provesti i zajednički (koordinirani inspekcijski nadzor) na način određen posebnim propisom.

## DIO ČETVRTI

### PREKRŠAJNE ODREDBE

#### Članak 126.

(1) Novčanom kaznom od 30.000,00 do 120.000,00 kuna kaznit će se za prekršaj pravna osoba ako:

* inspektoru ne omogući obavljanje nadzora ili mu na bilo koji drugi način onemogući pregled ili ne osigura uvjete za neometan rad, ili na njegovo traženje privremeno ne obustavi poslovanje nadziranog objekta za vrijeme inspekcijskog nadzora u slučaju kada inspektor ne može na drugi način obaviti inspekcijski nadzor ili utvrditi činjenično stanje (članak 62. stavak 1. do 4.)
* na pisano traženje inspektora, ne izvrši zatražene radnje ili ih ne izvrši u određenom roku (članak 62. stavak 5.)
* na pisano traženje inspektora, u određenom roku ne pripremi ili ne dostavi podatke, obavijesti i materijale ili mu pripremi ili dostavi netočne i nepotpune podatke, obavijesti i materijale (članak 63.)

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 3000,00 do 20.000,00 kuna.

(3) Novčanom kaznom od 20.000,00 do 80.000,00 kuna za prekršaj iz stavka 1. ovoga članka kaznit će se fizička osoba obrtnik.

(4) Novčanom kaznom od 5000,00 do 20.000,00 kuna za prekršaj iz stavka 1. ovoga članka kaznit će se fizička osoba.

#### Članak 127.

Novčanom kaznom od 3000,00 do 5000,00 kuna kaznit će se za prekršaj fizička osoba koja podliježe nadzoru, sudionik zatečen u nadzoru i druga fizička osoba zatečena na mjestu nadzora ako na zahtjev inspektora ne predoči na uvid javnu ispravu na temelju koje se može provjeriti i utvrditi njezin identitet (članak 60. stavak 3.).

#### Članak 128.

Novčanom kaznom od 3000,00 do 5000,00 kuna kaznit će se za prekršaj fizička osoba koja podliježe nadzoru, sudionik zatečen u nadzoru i druga fizička osoba zatečena na mjestu nadzoru, koja na traženje inspektora neopravdano odbije dati izjavu s podacima i pojedinostima važnim za utvrđivanje činjenica u započetom nadzoru ili ako u toj izjavi iznese netočne podatke i pojedinosti ( članak 60. stavak 4.).

#### Članak 129.

(1) Novčanom kaznom od 15.000,00 do 50.000,00 kuna kaznit će se za prekršaj pravna osoba ako:

* ne dozvoli inspektoru privremeno oduzimanje dokumentacije i drugih predmeta koji mogu poslužiti kao dokaz u prekršajnom i kaznenom postupku (članak 74.)
* ne dozvoli inspektoru oduzimanje predmeta koji je bio namijenjen ili upotrijebljen za počinjenje prekršaja ili je nastao počinjenjem prekršaja ili kaznenog djela (članak 75. stavak 1. i 2.)
* uskrati uzimanje uzoraka radi ispitivanja proizvoda (članak 84. stavak 1.)

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 3000,00 do 10.000,00 kuna.

(3) Novčanom kaznom od 20.000,00 do 40.000,00 kuna za prekršaj iz stavka 1. ovoga članka kaznit će se fizička osoba obrtnik.

(4) Novčanom kaznom od 5000,00 do 20.000,00 kuna za prekršaj iz stavka 1. ovoga članka kaznit će se fizička osoba.

#### Članak 130.

(1) Novčanom kaznom u iznosu od 1.000,00 kuna sanitarni inspektor kaznit će za prekršaj na mjestu izvršenja prekršaja odgovornu osobu u pravnoj osobi i fizičku osobu za nepoštivanje higijenskih uvjeta proizvodnje i/ili stavljanja na tržište hrane kao i predmeta opće uporabe te za nepoštivanje drugih uvjeta i obveza utvrđenih propisima iz drugih područja nadzora sanitarnog inspektora.

(2) O naplaćenoj novčanoj kazni iz stavka 1. i 2. ovoga članka sanitarni inspektor obvezan je izdati potvrdu.

(3) Ako osoba kažnjena za prekršaj iz stavka 1. i 2. ovoga članka ponovno počini istovjetni prekršaj, kaznit će se na mjestu izvršenja prekršaja novčanom kaznom od 5.000,00 kuna.

## DIO PETI

### PRIJELAZNE I ZAVRŠNE ODREDBE

#### Članak 131.

(1) Inspekcijski postupci započeti prema odredbama:

* Zakona o inspekcijama u gospodarstvu (Narodne novine br. 14/14 i 56/16)
* Zakona o turističkoj inspekciji (Narodne novine br. 19/14)
* Zakona o Inspektoratu rada (Narodne novine br. 19/14)
* Zakona o sanitarnoj inspekciji (Narodne novine br. 113/08 i 88/10)
* Zakona o građevinskoj inspekciji (Narodne novine br.153/13)
* Zakona o carinskoj službi (Narodne novine br. 68/13, 30/14 i 115/16)
* Zakona o zaštiti okoliša (Narodne novine br. 80/13, 153/13, 78/15 i 12/18)
* Zakona o zaštiti prirode (Narodne novine br. 80/13 i 15/18)
* Zakona o održivom gospodarenju otpadom (Narodne novine br.  [94/13](http://narodne-novine.nn.hr/clanci/sluzbeni/2013_07_94_2123.html) i [73/17](http://narodne-novine.nn.hr/clanci/sluzbeni/2017_07_73_1767.html))
* Zakona o zaštiti zraka (Narodne novine br. 130/11, 47/14 i 61/17)
* Zakona o zaštiti od svjetlosnog onečišćenja (Narodne novine br. 114/11)
* Zakona o vodama (Narodne novine br. 153/09, 63/11, 130/11, 56/13, 14/14 i 46/18)
* Zakona o financiranju vodnog gospodarstva (Narodne novine br. 153/09, 90/11, 56/13, 154/14, 119/15, 120/16 i 127/17)
* Zakona o energiji (Narodne novine br. 120/12, 14/14, 95/15 i 102/15)
* Zakona o tehničkim zahtjevima za proizvode i ocjenjivanju sukladnosti (Narodne novine br. 80/13 i 14/14)
* Zakona o tržištu električne energije (Narodne novine br. 22/13, 95/15 i 102/15)
* Zakona o istraživanju i eksploataciji ugljikovodika (Narodne novine br. 94/13,14/14 i 52/18)
* Zakona o tržištu toplinske energije (Narodne novine br. 80/13, 14/14, 102/14 i 95/15)
* Zakona o tržištu plina (Narodne novine br. 28/13, 14/14, 16/17 i 18/18)
* Zakona o šumama (Narodne novine br. 140/05, 82/06, 129/08, 80/10, 124/10, 25/12, 68/12 i 94/14)
* Zakona o šumskom reprodukcijskom materijalu (Narodne novine br.75/09, 61/11 i 14/14)
* Zakona o biljnom zdravstvu (Narodne novine br. 75/05, 25/09 i 55/11)
* Zakona o genetski modificiranim organizmima (Narodne novine br. 70/05, 137/09, 28/13 i 47/14)
* Zakona o priznavanju svojti šumskog drveća i grmlja (Narodne novine br. 113/03 i 33/05)
* Zakona o drvenastim kulturama kratkih ophodnji (Narodne novine br. 15/18)
* Zakona o lovstvu (Narodne novine broj 140/05, 75/09, 14/14, 21/1, 41/16, 67/16 i 62/17)
* Zakona o veterinarstvu (Narodne novine br. 82/13, 148/13)
* Zakona o veterinarsko-medicinskim proizvodima (Narodne novine br. 84/08, 56/13, 94/13 i 15/15)
* Zakona o hrani (Narodne novine br. 81/13, 14/14, 30/15)
* Zakona o higijeni hrane i mikrobiološkim kriterijima za hranu (Narodne novine br. 81/13)
* Zakona o službenim kontrolama koje se provode sukladno propisima o hrani, hrani za životinje, o zdravlju i dobrobiti životinja (Narodne novine br. 81/13, 14/14 i 56/15)
* Zakona o provedbi Uredbe (EZ) br. 396/2005 o maksimalnim razinama ostataka pesticida u i na hrani i hrani za životinje biljnog i životinjskog podrijetla (Narodne novine br. 80/13)
* Zakona o zaštićenim oznakama izvornosti, zaštićenim oznakama zemljopisnog podrijetla i zajamčeno tradicionalnim specijalitetima poljoprivrednih i prehrambenih proizvoda (Narodne novine br. 80/13, 14/14 i 30/15)
* Zakona o uvozu hrane i hrane za životinje iz trećih zemalja ( Narodne novine br. 39/13)
* Zakona o provedbi uredbi europske unije o zaštiti životinja (Narodne novine br. 125/13, 14/14, 92/14),

nastaviti će se i dovršiti prema odredbama tih Zakona.

(2) Do rasporeda državnih službenika na radna mjesta iz članka 68. stavka 3. ovog Zakona, o zaprimljenim žalbama protiv rješenja inspektora riješit će Povjerenstva odnosno tijela koja su o žalbama inspektora, u skladu s posebnim propisima, rješavala do stupanja na snagu ovog Zakona.

(3) Inspekcijski nadzor nad građevinama koje se grade na temelju akata za građenje izdanih na temelju zakona koji su važili prije stupanja na snagu ovoga Zakona, a u kojima do dana stupanja na snagu ovoga Zakona nije pokrenut upravni postupak, provodi se na temelju ovoga Zakona.

(4) U inspekcijskom nadzoru iz stavka 3. ovoga članka akti izdani na temelju zakona koji su važili prije stupanja na snagu ovoga Zakona na temelju kojih se može pristupiti građenju u smislu ovoga Zakona smatraju se građevinskom dozvolom.

#### Članak 132.

(1) Inspektori koji su na dan stupanja na snagu ovoga Zakona zatečeni u obavljanju poslova u odgovarajućem području iz članaka 5. do 28. ovoga Zakona, nastavljaju obavljanje tih poslova i mogu biti raspoređeni na poslove iz članaka 33. do 52. u odgovarajućem području i u slučaju neispunjavanja uvjete u pogledu vrste i stupnja obrazovanja te vozačkog ispita prema odredbama ovog Zakona.

(2) Državni službenici zatečeni na radnim mjestima s ovlastima građevinskih inspektora u Upravi za inspekcijske poslove Ministarstva graditeljstva i prostornoga uređenja danom stupanja na snagu ovoga Zakona smatraju se građevinskim inspektorima u smislu ovoga Zakona.

#### Članak 133.

(1) Glavni državni inspektor će donijeti uredbu iz članka 6. stavka 7., pravilnike iz članka 6. stavka 8., članka 31. stavka 6., članka 53. stavak 2., članka 78. stavka 3., članka 102. stavka 5., članka 118. stavka 6. i naputke iz članka 69. stavak 5. i članka 102. stavka 4. ovoga Zakona u roku od 60 dana od dana stupanja na snagu ovoga Zakona.

(2) Vlada Republike Hrvatske će u roku od 30 dana od dana stupanja na snagu ovoga Zakona donijeti uredbe iz članka 6. stavka 7., članka 7. stavka 5. i članka 31. stavka 2. ovog Zakona.

#### Članak 134.

(1) Do stupanja na snagu pravilnika i naputaka iz članka 133. ovoga Zakona, u dijelu u kojem se odnose na inspektore koji su na dan stupanja na snagu ovoga Zakona zatečeni u obavljanju poslova iz članaka 5. do 28. ovoga Zakona i u dijelu u kojem nisu u suprotnosti s odredbama ovoga Zakona, ostaju na snazi:

* Uredba o graničnim prijelazima na kojima se obavlja sanitarni inspekcijski nadzor (Narodne novine br. 33/13)
* Pravilnik o obrascu službene iskaznice i izgledu znaka inspektora u gospodarstvu (Narodne novine br. 36/14 i 57/14)
* [Pravilnik o znački i iskaznici sanitarnog inspektora](http://narodne-novine.nn.hr/clanci/sluzbeni/2011_03_28_583.html) (Narodne novine br. 28/11, 120/12 i 116/16.
* Pravilnik o službenoj iskaznici i znački veterinarskog inspektora te graničnog veterinarskog inspektora (Narodne novine br. 99/13)
* Pravilnik o službenoj iskaznici i znaku poljoprivrednog inspektora (Narodne novine br. 56/15)
* Pravilnik o službenoj iskaznici i znački lovnog inspektora (Narodne novine br. 142/12)
* Pravilnik o službenoj iskaznici i znački šumarskog inspektora (Narodne novine br. 142/12)
* Pravilnik o iskaznici i znaku fitosanitarnog inspektora (Narodne novine br. 32/06, 17/07 i 109/12)
* Pravilnik o službenoj iskaznici i znački turističkog inspektora (Narodne novine br. 45/14)
* Pravilnik o službenoj iskaznici i znački inspektora rada (Narodne novine br. 59/14)
* Pravilnik o službenoj iskaznici i znački građevinskog inspektora (Narodne novine br. 42/14)
* Pravilnik o služenoj iskaznici i službenoj znački ovlaštenog carinskog službenika (Narodne novine br. 56/15 i 87/15)
* Pravilnik o službenoj iskaznici i znaku (znački) inspektora zaštite okoliša (Narodne novine br. 156/14)
* Pravilnik o službenoj iskaznici i znački inspektora zaštite prirode (Narodne novine br. 90/14)
* Pravilnik o službenoj iskaznici i znački državnih vodopravnih inspektora (Narodne novine br. 114/10 i 142/12)
* Pravilnik o načinu pečaćenja radnih prostorija, prostora i sredstava za rad nadziranih osoba prema propisima o zaštiti okoliša (Narodne novine br. 156/14)
* Pravilnik o načinu zatvaranja i označavanja zatvorenog gradilišta (Narodne novine br. 42/14)
* Naputak o načinu pečaćenja kada se rješenje inspektora u gospodarstvu izvršava pečaćenjem (Narodne novine br. 36/14)
* Naputak o načinu pečaćenja kada se rješenje inspektora rada izvršava pečaćenjem (Narodne novine br. 59/14)
* Naputak o načinu pečaćenja kada se rješenje turističkog inspektora izvršava pečaćenjem (Narodne novine br. 45/14)
* Pravilnik o kriterijima za određivanje visine naknada i načinu njihovog obračunavanja i plaćanja za pokrivanje troškova službenih kontrola hrane i predmeta opće uporabe koji se uvoze u Republiku Hrvatsku (Narodne novine br. 85/15)
* Naputak o novčanim kaznama koje izriču građevinski inspektori (Narodne novine, br. 23/18)
* Pravilnik o sadržaju, obliku i načinu vođenja očevidnika inspektora u gospodarstvu (Narodne novine br. 36/14)
* Pravilnik o sadržaju, obliku i načinu vođenja elektroničkog očevidnika inspektora rada (Narodne novine br. 59/14)
* Pravilnik o sadržaju, obliku i načinu vođenja očevidnika turističkih inspektora (Narodne novine br. 45/14)
* Pravilnik o službenoj odori inspektora rada (Narodne novine br. 59/14)
* Pravilnik o materijalno-tehničkim uvjetima za rad građevinskih inspektora (Narodne novine br. 42/14)

(2) Do stupanja na snagu pravilnika iz članka 53. stavka 2. ovoga Zakona te preuzimanja novih službenih iskaznica i znački u skladu s tim pravilnikom, inspektori koji su na dan stupanja na snagu ovoga Zakona zatečeni u obavljanju poslova iz članaka 5. do 28. ovoga Zakona nastavljaju koristiti već zadužene službene iskaznice i značke u skladu s Pravilnicima iz stavka 1. podstavka 1.do 14. ovog članka Zakona.

#### Članak 135.

Inspektori Državnog inspektorata, u okviru svog djelokruga utvrđenog člancima 5. do 28. ovog Zakona, nastavljaju obavljati poslove inspekcijskog nadzora i provedbe propisa prema dosadašnjim propisima, do donošenja odnosno izmjene posebnih propisa kojima se uređuje njihovo obavljanje.

#### Članak 136.

Danom stupanja na snagu ovog Zakona na obavljanje inspekcijskih poslova građevinskih inspektora Državnog inspektorata ne primjenjuju se odredbe Zakona o građevinskoj inspekciji (Narodne novine, broj 153/13).

#### Članak 137.

Danom stupanja na snagu ovog Zakona prestaju važiti:

* Zakon o Državnom inspektoratu (Narodne novine br. 116/08, 123/08 i 49/11)
* Zakon o sanitarnoj inspekciji (Narodne novine 113/08 i 88/10)
* Zakon o inspekcijama u gospodarstvu (Narodne novine br. 14/14 i 56/16)
* Zakon o turističkoj inspekciji (Narodne novine br. 19/14)
* Zakon o Inspektoratu rada (Narodne novine br. 19/14)

#### Članak 138.

Ovaj Zakon objavit će u „Narodnim novinama“, a stupa na snagu 1. siječnja 2019.

# OBRAZLOŽENJE

## Uz članak 1.

Ovim se člankom uređuje predmet i svrha zakona.

## Uz članak 2.

Ovim se člankom sukladno Zakonu o ustrojstvu i djelokrugu ministarstava i državnih upravnih organizacija određuje ustrojstvo Državnog inspektorata kao središnjeg državnog ureda. Određuje se sjedište Državnog inspektorata u Zagrebu po uzoru na sva središnja tijela državne uprave u rangu ministarstava, središnjih državnih ureda i državnih upravnih organizacija.

## Uz članak 3.

Ovim se člankom sukladno Zakonu o ustrojstvu i djelokrugu ministarstava i državnih upravnih organizacija propisuju upravna područja u kojima Državni inspektorat obavlja inspekcijske poslove.

## Uz članak 4.

Ovim članom se određuje koje sve inspekcije djeluju unutar Državnog inspektorata.

## Uz članak 5.

Ovim člankom se određuju inspekcijski poslovi tržišne inspekcije.

## Uz članak 6.

Ovim člankom se određuju inspekcijski poslovi sanitarne inspekcije.

## Uz članak 7.

Ovim člankom se određuju inspekcijski poslovi veterinarske inspekcije.

## Uz članke 8.-12.

Ovim člankom se određuju inspekcijski poslovi poljoprivredne inspekcije.

## Uz članak 13.

Ovim člankom se određuju inspekcijski poslovi lovne inspekcije.

## Uz članak 14.

Ovim člankom se određuju inspekcijski poslovi šumarske inspekcije.

## Uz članak 15.

Ovim člankom se određuju inspekcijski poslovi fitosanitarne inspekcije

## Uz članak 16.

Ovim člankom se određuju inspekcijski poslovi turističke inspekcije.

## Uz članak 17.

Ovim člankom se određuju inspekcijski poslovi rudarske inspekcije.

## Uz članak 18.

Ovim člankom se određuju inspekcijski poslovi inspekcije opreme pod tlakom.

## Uz članke 19. – 22.

Ovim člancima se određuju inspekcijski poslovi energetske inspekcije.

## Uz članak 23.

Ovim člankom se određuju inspekcijski poslovi inspekcije gospodarenje otrovnim kemikalijama.

## Uz članak 24.

Ovim člankom se određuju inspekcijski poslovi inspekcije rada.

## Uz članak 25.

Ovim člankom se određuju inspekcijski poslovi građevinske inspekcije.

## Uz članak 26.

Ovim člankom se određuju inspekcijski poslovi inspekcije zaštite okoliša.

## Uz članak 27.

Ovim člankom se određuju inspekcijski poslovi inspekcije zaštite prirode.

## Uz članak 28.

Ovim člankom se određuju inspekcijski poslovi vodopravne inspekcije.

## Uz članak 29.

Ovim člankom se određuje obavljanje poslova Državnog inspektorata u središnjem uredu, područnim uredima i ispostava područnih ureda. Preostali pitanja unutarnjeg ustrojstva, broj i sjedište područnih ureda i ispostava područnih ureda, te druga pitanja unutarnjeg ustrojstva Državnog inspektorata uređuje se uredbom Vlada Republike Hrvatske.

## Uz članak 30.

Ovim člankom određuje se upravljanje radom Državnog inspektorata, sukladno odredbama članka 45. Zakona o sustavu državne uprave. Glavni državni inspektor ima položaj državnog tajnika, te upravlja Državnim inspektoratom kao središnjim državnim uredom. Za svoj rad glavni državni inspektor odgovoran je Vladi Republike Hrvatske.

Glavni državni inspektor ima zamjenika kojeg na prijedlog glavnog državnog inspektora imenuje i razrješuje Vlada Republike Hrvatske. Zamjenik i pomoćnici glavnog inspektora su rukovodeći državni službenici.

U ostalim odredbama ovog članka određuje se upravljanje ostalim ustrojstvenim jedinicama u kojima se obavljaju inspekcijski poslovi.

## Uz članak 31.

Ovim člankom određuju se inspekcijska radna mjesta, kao radna mjesta s posebnim uvjetima rada u državnoj službi što u primjeni ima za posljedicu da se inspektorima treba osigurati posebna zaštita na radu i povoljnija plaća odnosno naknada uz plaću, sve pod uvjetima određenim propisima. Odredbama članka uređuje se i pitanja službene odore, te službenih oznaka na prijevoznim sredstvima Državnog inspektorata.

## Uz članak 32.

Ovim člankom nadležnost za postupanje inspektora povjerava se inspektorima u središnjem uredu te inspektorima koji rade u područnim uredima ustrojenim odredbama članka 29. Prijedloga zakona i ispostavama područnih ureda koje ustrojava Vlada Republike Hrvatske donoseći uredbu o unutarnjem ustrojstvu Državnog inspektorata. Prema ostalim predloženim odredbama propisuje se privremeno obavljanje inspekcijskih poslova u drugom područnom uredu ili ispostava područnog ureda po prethodnom odobrenju glavnog državnog inspektora, načelnika sektora odnosno pročelnika područnog ureda.

## Uz članke 33. – 52.

U ovim člancima zakona propisuju se uvjeti za radna mjesta rukovodećih državnih službenika, radna mjesta viših državnih službenika i radna mjesta nižih državnih službenika. Navedenim člancima Prijedloga zakona propisuju se i mjerila za klasifikaciju svih radnih mjesta inspektora Državnog inspektorata u pogledu stručnog znanja, vrste i stupnja obrazovanja i dužine radnog iskustva na odgovarajućim poslovima.

## Uz članak 53.

Ovim člankom propisuje se način dokazivanja službenog svojstva, identiteta i ovlasti osoba koje obavljaju inspekcijske poslove.

## Uz članak 54.

Ovim člankom inspektorima se, za razliku od drugih državnih službenika, propisuje obveza rada duže od radnog vremena, rad noću te smjenski rad radi potreba službe odnosno odgoda početka ili prekid započetog godišnjeg odmora ako je to nužno radi pravodobnog i učinkovitog obavljanja inspekcijskog nadzora odnosno ako obavljanje inspekcijskog nadzora ne trpi odgodu.

## Uz članak 55.

Ovim člankom propisuje se obveza inspektora sudjelovati u dežurstvu za vrijeme radnog vremena, te pripravnost izvan radnog vremena po odluci glavnog državnog inspektora.

## Uz članke 56. – 57.

Ovim člancima propisan je način prikupljanja podataka i obavijesti u svrhu provođenja inspekcijskog nadzora, obveza čuvanja identiteta podnositelja predstavke, čuvanja dokumentacije, drugih podataka i dokaza nastalih u inspekcijskom postupku kao inspekcijske tajne, te dužnost postupanja u skladu s propisima kojima se uređuje tajnost podataka.

## Uz članak 58.

Ovim člankom uređuje se pokretanje postupka. Značajna inspekcijskog nadzora jest pokretanje postupka po službenoj dužnosti, iznimno na zahtjev stranke s tim da te iznimke moraju biti propisane posebnim zakonom.

Uređeno je i pitanje postupanja inspektora u odnosu na predstavke koje podnose građani i pravne osobe na rad subjekata čije poslovanje inspektor nadzire.

## Uz članke 59. - 66.

Ovim člancima propisuju se dužnosti i ovlasti inspektora Državnog inspektorata. Detaljno se uređuje na što su ovlašteni inspektori. Također se propisuje što su sve fizičke i pravne osobe dužne omogućiti inspektorima radi obavljanja inspekcijskog nadzora.

## Uz članka 67.

Ovim člankom, slijedeći odredbe Zakona o sustavu državne uprave, propisuje se obveza inspektoru obavještavanja nadležnog tijela o uočenim nepravilnostima u situacijama kada nisu nadležni za postupanje.

## Uz članak 68.

Ovim se člankom jasno određuje vođenje upravnog postupka u prvom i drugom stupnju.

## Uz članak 69.

Ovim člankom uređuje se dužnost izricanja upravne mjere donošenjem upravnog rješenja. Ukoliko nađe da je povrijeđen zakon ili drugi propis, inspektor je dužan izreći upravnu mjeru ili naložiti kakvu radnju donošenjem rješenja ako je isto propisano ovim ili drugim zakonom.

Za donošenja upravne mjere propisuje se rok od osam dana od dana završetka nadzora. Predviđene su dvije situacije u kojoj inspektor neće donositi upravno rješenje. Prvo, ako su utvrđene nepravilnosti otklonjene tijekom inspekcijskog nadzora i drugo, ako izvršenje rješenja uopće nije moguće. U takvim situacijama inspektor će ove okolnosti navesti u zapisniku o obavljenom inspekcijskom nadzoru. Navedene iznimke od donošenja rješenja ne odnose se na postupanje inspektora rada.

## Uz članak 70.

Ovim člankom propisuje se rok od 8 dana po izvršnosti rješenja u kojem je inspektor dužan obaviti kontrolu izvršenja rješenja, radi učinkovitijeg provođenja izvršenja rješenja i na taj način bržeg otklanjanja utvrđenih nepravilnosti u poslovanju nadziranih osoba. Propisuje se dužnost inspektora zapisnički utvrditi u kontroli izvršenja ukoliko je rješenje dragovoljno izvršeno.

## Uz članak 71.

Ovim člankom uređuje se postupanje inspektora u vezi s prekršajnim postupkom. Mjere koje mogu poduzimati inspektori ne odnose se samo na mjere u upravnom postupku. Kad utvrdi osnovanost sumnje da je počinjen prekršaj inspektor poduzima i prekršajnopravne mjere. Predlaže se propisati šire uvjete za vođenje žurnog postupka, od onih koje predviđa Prekršajni zakon.

## Uz članak 72.

Odredbama ovog članka propisuju se iznimke u kojima inspektor neće pokrenuti prekršajni postupak. Osim u slučajevima kad je posebnim propisom inspektoru dopušteno, predloženim inspektor neće pokrenuti prekršajni postupak i u slučajevima ako nadzirana pravna ili fizička osoba otkloni nepravilnosti i nedostatke tijekom inspekcijskog nadzora odnosno do donošenja rješenja, te ako je za utvrđenu nepravilnost donijeto rješenje i nadzirana osoba je postupila po izvršnom rješenju inspektora ili je postupila dragovoljno po rješenju prije nego što je isto postalo izvršno. Ista iznimka se odnosi i na slučajeve kada nadzirana osoba očitovanjem na zapisnik preuzme obvezu da u roku određenom u naredbi otkloni nepravilnosti i nedostatke utvrđene u inspekcijskom nadzoru, za koje nije izrečena upravna mjera.

Suprotno navedenom, prama stavku 4. ovog članka ukoliko je povredom propisa počinjen prekršaj kojim se ugrožava život, sigurnost i zdravlje ljudi, okoliš, u svim slučajevima kada je propisana mjera zabrane, te ponovnog počinjenja istog prekršaja u roku od godinu dana, tada je inspektor obvezan bez odgađanja, a najkasnije u roku od 15 dana od dana završetka nadzora s utvrđenim činjenicama odlučnim za poduzimanje mjere, podnijeti optužni prijedlog odnosno izdati prekršajni nalog.

Predloženim stavcima 1.-3. ovog članka, uređuje se primjena načela oportuniteta uvedena Zakonom o izmjenama i dopunama Prekršajnog zakona iz 2013. godine. Posebice, člankom 109 b stavkom 1. podstavkom 1. istog Zakona dana je mogućnost ovlaštenom tužitelju da usprkos utvrđenju dostatnog stupnja sumnje u počinjeni prekršaj odluči da neće pokrenuti postupak pod pretpostavkama da je vjerojatno da će se u prekršajnom postupku primijeniti članak 24a. o beznačajnom prekršaju ili ako se može primijeniti oslobođenje od kazne prema članku 38. Prekršajnog zakona. U članku 109. b. stavku 2. Prekršajnog Zakona dana je mogućnost ovlaštenom tužitelju da primjeni načelo oportuniteta kao dvostruko uvjetovano i to preuzimanjem određenih obveza od strane počinitelja i pod pretpostavkom da on nije bio počinitelj istog prekršaja.

Ocjenjujući primjenu novih instituta kroz sudsku praksu, uređujući slučajeve kada inspektor kao ovlašteni tužitelj neće podnijeti optužni prijedlog odnosno izdati prekršajni nalog, izbjegava se diskreciona ocjena inspektora da samostalno odlučuje o primjeni novih instituta, te se na taj način uspostavljaju i određeni kontrolni mehanizmi u primjeni istih od strane inspektora i postiže određeno rasterećenje prekršajnih sudova.

Kako se inspekcijskim nadzorom nadzire primjena zakona i drugih propisa od strane nadziranih osoba, te poduzimaju mjere radi otklanjanja utvrđenih nepravilnosti i nedostataka, predloženim se daje mogućnost nadziranoj osobi da otkloni nepravilnosti u određenom roku, bez sankcioniranja, ukoliko isti prekršaj nije počinila u roku od godinu dana. Imajući u vidu svrhu prekršajnopravnih sankcija, a to je u prvom redu posebna prevencija odnosno utjecaj na počinitelja da više ne počini prekršaj, predlaže se za ponovljeni isti prekršaj počinjen u roku od godinu dana, pokretanje prekršajnog postupka u cilju postizanja opće svrhe prekršajnopravnih sankcija.

Nadalje, prema stavku 4. predloženog članka, od primjene načela oportuniteta izuzeti su prekršaji kojima se ugrožava život, sigurnost i zdravlje ljudi, okoliš, u svim slučajevima kada je propisana mjera zabrane, kao teži prekršaji određeni materijalnim propisima koje inspekcije Državnog inspektorata nadziru.

## Uz članak 73.

Ovim člankom uređuje se postupak poduzimanja kaznenopravne mjere kada inspektor utvrdi osnovanost sumnje da je počinjeno kazneno djelo.

## Uz članke 74. - 75.

Ovim člancima uređuju se pitanja postupanja inspektora u vezi s privremeno oduzetom dokumentacijom i predmetima do donošenja pravomoćne odluke o prekršaju odnosno kaznenom djelu, kao dokaznih sredstava. Propisuje se postupak inspektora s privremeno oduzetim predmetima u slučajevima kada je zakonom ili drugim propisom propisano oduzimanje predmeta.

## Uz članak 76.

Ovim člankom propisuje se postupanje inspektora u situacijama kada temeljem izvedenih dokaza utvrdi da je kaznenim djelom ili prekršajem ostvarena protupravno stečena imovinska korist.

## Uz članak 77.

Ovim člankom propisuje se glavnom državnom inspektoru obveza donošenja godišnjeg programa rada, kao i programa rada pojedinih inspekcija ukoliko su takve obveze propisane posebnim propisima.

## Uz članak 78.

Ovim člankom propisuje se obveza vođenje očevidnika, te se daje ovlast glavnog državnom inspektoru da pravilnikom propisuje sadržaj, oblik i način vođenja očevidnika o obavljenim inspekcijskim nadzorima i poduzetim mjerama.

## Uz članak 79.

Ovim člankom želi se jasnije naglasiti briga poslodavca u zaštiti inspektora u slučajevima kad ih se od strane trećih osoba ometa u obavljanju njihovih redovnih poslova, te pravna zaštita inspektora u vezi s obavljanjem redovnih poslova i radnih zadataka.

## Uz članak 80.

Ovim člankom upućuje se na podrednu primjenu odredbi propisa koji uređuju upravni, prekršajni postupak te odredbi posebnih propisa, kao i propisa kojim se uređuju prava, obveze i odgovornosti zaposlenih u državnim službama, na pitanja koja nisu uređena ovih Prijedlogom zakona.

## Uz članke 81. -85.

Posebnim odredbama ovih članaka uređuje se postupanje tržišnog inspektora pri uzorkovanju proizvoda, rezultatima ispitivanja, dokaznom snagom rezultata ispitivanja, te obveze inspektora u tom dijelu inspekcijskog nadzora, ako ova pitanja za proizvode nisu uređena posebnim propisom.

## Uz članke 86.- 90.

Posebnim odredbama ovih članaka uređuju se dodatne ovlasti, mjere i postupak izvršenja rješenja sanitarnog i graničnog sanitarnog inspektora.

## Uz članke 91. -92.

Odredbama ovih članaka uređuju se ovlasti veterinarskog i graničnog veterinarskog inspektora.

## Uz članak 93.

Odredbama ovog članka uređuju se dodatne ovlasti poljoprivrednih inspektora.

## Uz članak 94.

Odredbama ovog članka uređuju se ovlasti i mjere fitosanitarnog inspektora.

## Uz članak 95. -96.

Odredbama ovih članaka uređuju se specifične odredbe koje se odnose na postupanje turističkog inspektora.

## Uz članke 97.- 98.

Posebnim odredbama ovih članaka uređuju se specifičnosti koje se odnose na postupanje inspektora gospodarenjem otrovnim kemikalijama.

## Uz članke 99. – 122.

Odredbama ovih članaka uređuju se ovlasti i mjere građevinskog inspektora.

## Uz članak 123.

Posebnim odredbama ovog članka uređuju se specifičnosti u postupanju inspektora zaštite okoliša.

## Uz članak 124.

Posebnim odredbama ovog članka uređuju se specifičnosti u postupanju inspektora zaštite prirode.

## Uz članak 125.

Posebnim odredbama ovog članka uređuju se specifičnosti u postupanju vodopravnog inspektora

## Uz članke 126. -130.

Ovim člancima propisuje se prekršajnopravne sankcije u obliku novčane kazne za prekršaj, a svrha kažnjavanja je da se, uvažavajući opću svrhu prekršajnih sankcija, izrazi društveni prijekor, zbog počinjenog prekršaja i utječe na počinitelje i sve ostale da ubuduće na čine prekršaje.

Krug okrivljenika usklađen je s odredbama Prekršajnog zakona koji je temeljni zakon prekršajnog prava u Republici Hrvatskoj. Tako se propisuju novčane kazne za počinitelje prekršaja pravnu osobu i odgovornu pravnu osobu u pravnoj osobi, fizičku osobu obrtnika i fizičku osobu. Iznos novčanih kazni usklađen je s općim zakonskim minimumom i maksimumom.

## Uz članke 131.

Ovim prijelaznim odredbama propisuje se primjena propisa u postupcima započetim prije donošenja Zakona. Isto tako uređuje se rješavanje žalbi na rješenja inspektora koje su zaprimljene prije u prijelaznom razdoblju do rasproreda na radna mjesta dražavnih službenika u ustojstvenoj jedinici u središnjem uredu, nadležnoj za vođenje drugostupanjskog postupka.

## Uz članak 132.

Ovim prijelaznim odredbama uređuju se mogućnost nastavka obavljanja poslova inspektorima koji su zatečeni u obavljanju poslova, i to u odgovarajućem području u kojem su obavljali inspekcijske poslove do stupanja na snagu ovog Zakona, a u situacijama kaada isti ne ispunjavaju uvjete prema odredbama ovog Zakona.

## Uz članak 133.

Ovim prijelaznim odredbama daju se ovlasti glavnom državnom inspektoru za donošenje provedbenih propisa na temelju odredbi ovog Zakona, te rokovi za njihovo donošenje.

## Uz članak 134.

Ovim prijelaznim odredbama uređuje se primjena provedbenih propisa do stupanja na snagu provedbenih propisa koji se donose na temelju ovog Zakona.

## Uz članak 135.

Ovom završnom odredbom, radi neometanog obavljanja inspekcijskih poslova iz djelokruga Državnog inspektorata, inspektori nastavljaju obavljati poslove inspekcijskog nadzora i provedbe propisa prema dosadašnjim propisima, do donošenja odnosno izmjene posebnih propisa kojima se uređuje njihovo obavljanje.

## Uz članak 136.

Ovim prijelaznim odredbama određuje se da danom stupanja na snagu ovog Zakona na obavljanje inspekcijskih poslova građevinskih inspektora Državnog inspektorata ne primjenjuju se odredbe Zakona o građevinskoj inspekciji (Narodne novine, broj 153/13).

## Uz članak 137.

Ovim završnim odredbama propisuje se prestanak važenja propisa.

## Uz članak 138.

Ovom završnom odredbom propisuje se stupanje na snagu Zakona.

# OBRAZAC ISKAZA O PROCJENI UČINAKA PROPISA

## 1. OPĆE INFORMACIJE

|  |  |  |  |
| --- | --- | --- | --- |
| 1.1. | Naziv nacrta prijedloga zakona: | **Nacrt prijedloga zakona o Državnom inspektoratu** | |
| 1.2. | Program rada Vlade Republike Hrvatske, akt planiranja ili reformska mjera: | Da/Ne: Da | Naziv akta: Nacionalni program reformi 2018.  Opis mjere: U Nacionalnom programu reformi 2018. određena je mjera „Objedinjavanje inspekcijskih službi“ s ciljem rasterećenja gospodarskih subjekata od učestalih, neujednačenih i nekoordiniranih inspekcijskih nadzora i postupanja. Mjerom je predviđeno donošenje zakona kao i podzakonskih propisa koji su nužni za provedbu navedene reformske mjere. |
| 1.3. | Plan usklađivanja zakonodavstva Republike Hrvatske s pravnom stečevinom Europske unije | Da/Ne:Ne | Naziv pravne stečevine EU: |

## 2. ANALIZA ISHODA NACRTA PRIJEDLOGA ZAKONA

|  |  |
| --- | --- |
| 2.1. | Nacrtom prijedloga zakona o Državnom inspektoratu uređuje se ustrojstvo Državnog inspektorata, upravljanje, uvjeti za obavljanje inspekcijskih poslova iz djelokruga Državnog inspektorata, dužnosti i ovlasti inspektora u svrhu zaštite javnog interesa i javno-zdravstvenog interesa u provedbi propisa iz djelokruga Državnog inspektorata, te prekršajna odgovornost.  Temeljni propis kojim je uređen djelokrug ministarstava i drugih središnjih tijela državne uprave u obavljanju inspekcijskih poslova je Zakon o ustrojstvu i djelokrugu ministarstava i drugih središnjih tijela državne uprave (Narodne novine br. 93/16 i 104/16). Radi uspješnog obavljanja inspekcijskih poslova iz propisanog djelokruga donijeti su Zakon o inspekcijama u gospodarstvu (Narodne novine br. 14/14 i 56/16), Zakon o turističkoj inspekciji (Narodne novine br. 19/14), Zakon o Inspektoratu rada (Narodne novine br. 19/14), Zakon o carinskoj službi (Narodne novine br. 68/13, 30/14 i 115/16), Zakon o sanitarnoj inspekciji (Narodne novine br. 113/08 i 88/10), Zakon o građevinskoj inspekciji (Narodne novine br.153/13) kao i niz drugih materijalnih zakona kojima su uređena pojedina upravna područja, uključujući i obavljanje inspekcijskih poslova u tim područjima.  U razdoblju od donošenja navedenih zakona pokazali su se određeni nedostaci u djelovanju inspekcijskih službi na otkrivanju i suzbijanju nezakonitosti u ponašanju gospodarskih subjekata a koji su uvjetovani podjelama nadležnosti u obavljanju inspekcijskih poslova koje uređuju navedeni zakoni. Navedene okolnosti dovele su do potrebe preispitivanja postojećeg zakonskog okvira, te potrebe nove regulacije radi spajanja više inspekcijskih ovlasti u jednu inspekciju, racionalnijeg inspekcijskog postupka, učinkovitijeg korištenja sredstava rada inspekcija, te uređenja zajedničkih pravila postupanja u radu inspekcija. Iz navedenih razloga na nov način treba urediti ovlasti i postupanje inspektora.  Promjene koje se očekuju u obavljanju inspekcijskih poslova su:  - postaviti će se pravni okvir za učinkovitije obavljanje inspekcijskih poslova koji se preuzimaju u djelokrug Državnog inspektorata  - objedinjavanjem inspekcijskih poslova u područjima trgovine, usluga, ugostiteljske djelatnosti, pružanja ugostiteljskih usluga, pružanja usluga u turizmu, boravišne pristojbe dovesti će do učinkovitije provedbe propisa u navedenim područjima te unaprijediti pravnu sigurnost nadziranih osoba  - u područjima službenih kontrola hrane i hrane za životinje, nadzora sigurnosti potrošačkih neprehrambenih proizvoda, zaštite ekonomskih interesa potrošača, postaviti će se pravni okvir za učinkovitiju organizaciju, planiranje i provedbu kontrola s ciljem jačanja zaštite zdravlja, sigurnosti te ekonomskih interesa potrošača u Republici Hrvatskoj  - u upravnom području gradnje ojačati će se nadzor zakonitosti gradnje i uporabe građevina te provedba stručnih nadzora gradnje, održavanja i uporabe građevina kroz objedinjavanje unutar istog tijela građevinske inspekcije i drugih inspekcija koje u okviru uvjeta utvrđenih građevinskom dozvolom kontroliraju ispunjavanje uvjeta propisanih posebnim propisima.  - na jedinstven način se uređuje unutarnje ustrojstvo inspekcija, kao i uvjeti za sva inspekcijska radna mjesta na kojima će biti raspoređeni inspektori Državnog inspektorata  - uređuju se zajedničke odredbe kojima se propisuju dužnosti i ovlasti svih inspektora u sastavu Državnog inspektorata, a sve s ciljem jedinstvenog postupanja u inspekcijskim nadzorima, te uklanjanja različitih općih odredbi o dužnostima i ovlastima inspektora sadržanim u više zakonskih propisa  - iz predloženog djelokruga inspekcijskih poslova koji se objedinjavaju, proizlazi nužnim koordinacija i usklađivanje inspekcija unutar istog tijela što će rezultirati izbjegavanjem nepotrebnog ponavljanja nadzora ili nadzora nad primjenom istog propisa od strane različitih inspekcija, a time će se ograničiti na razumnu mjeru ometanje subjekata nadzora u njihovom redovnom poslu  - objedinjavanje inspekcijskih poslova dovesti će i do učinkovitijeg suzbijanja sive ekonomije (neregistriranog obavljanja djelatnosti i neprijavljenog rada radnika) i time pridonošenju jednakog tržišnog natjecanja za sve gospodarske subjekte  - u pogledu poduzimanja prekršajnih mjera uvodi se primjena načela oportuniteta iz Prekršajnog zakona u rad inspektora Državnog inspektorata. Primjenom navedenog načela, inspektor ne bi poduzimao propisane prekršajne mjere radi počinjenja lakših prekršaja ako nadzirana pravna ili fizička osoba otkloni nepravilnosti i nedostatke tijekom inspekcijskog nadzora odnosno do donošenja rješenja, te ako je za utvrđenu nepravilnost donijeto rješenje i nadzirana osoba je postupila po rješenju inspektora. Isto bi se odnosilo na slučajeve kada nadzirana osoba očitovanjem na zapisnik preuzme obvezu da u određenom roku otkloni nepravilnosti i nedostatke utvrđene u inspekcijskom nadzoru. Od primjene navedenog načela, izuzeti su teži prekršaji propisani propisima, te slučajevi ponovljenog počinjenja istog prekršaja od strane nadzirane osobe u roku od godinu dana.  Neupućivanje Nacrta prijedloga zakona u proceduru Vlade Republike Hrvatske dovelo bi do zadržavanja postojećeg zakonskog uređenja obavljanja inspekcijskih poslova u područjima koja se predlaže urediti kroz djelokrug Državnog inspektorata. Posljedično, postojeće stanje segmentiranosti u radu inspekcija bilo bi i dalje prisutno, te bi uzrokovalo nedovoljnu učinkovitost u radu inspektora. Time se ne bi provela ni reformska mjera iz Nacionalnog programa reformi - 2018., koja upravo za cilj ima rasterećenje gospodarskih subjekata od učestalih, neujednačenih i nekoordiniranih inspekcijskih nadzora i postupanja.  Ciljevi koji će se postići donošenjem nacrta prijedloga su:   * uvođenje funkcionalnog načela u organizaciji inspekcijskih službi kroz objedinjavanje istih u sastavu istog tijela * veća učinkovitost u radu inspektora kroz sustavno usklađivanje planova rada inspekcija, planiranje zajedničke provedbe inspekcijskih nadzora, te izrade zajedničkih smjernica u provedbi inspekcijskih nadzora po upravnim područjima * sustavno praćenje efikasnosti rada inspekcija s ciljem ujednačavanja postupanja inspektora * gospodarski subjekti i građani usmjereni su u komunikaciji prema jednom tijelu * racionalnije korištenje materijalno tehničkih sredstava (zajednički vozni park, poslovni prostori, računalna i druga opreme) * postupno rasterećenje gospodarskih subjekata u pogledu učestalosti redovnih inspekcijskih nadzora * smanjenje stupnja represije kroz uvođenje mogućnosti nesankcioniranja gospodarskih subjekata u slučaju počinjenja lakših prekršaja * cjelokupnim djelovanjem pridonošenje tome da do kršenja zakona i drugih propisa ne dolazi, ili da se kršenje propisa svede na najmanju moguću mjeru. |

## 3. ANALIZA UTVRĐENIH IZRAVNIH UČINAKA

|  |  |
| --- | --- |
| 3.1. | **Analiza gospodarskih učinaka** |
|  | Nacrt prijedloga zakona pozitivno utječe na funkcioniranje tržišta i konkurentnost gospodarstva kroz stvaranje proaktivnog pristupa inspekcija u kontroli poslovanja gospodarskih subjekata. Uvodeći zajednička načela u postupanju inpektora, inspekcija će svojim radom pridonositi  povoljnijem poslovnom okruženju. Smanjenje stupnja represije prema gospodarskim subjektima u slučajevima utvrđenja lakših prekršaja također će pridonijeti boljim uvjetima poslovanja gospodarskih subjekata.  Olakšavanje koordinacije između inspekcija u sastavu Državnog inspektorata te time i komunikacije s gospodarskim subjektima stvoriti će preduvjete za drugačiji pristup prema gospodarskih subjektima kako bi se poslovanje nadziranih subjekata ako se utvrde povrede propisa uskladilo s propisima kojih se u svom radu i djelovanju moraju pridržavati. Planiranje nadzora prema gospodarskih subjektima pridonijeti će postupnom smanjenju broja nadzora kojima su gospodarski subjekti trenutno izloženi zbog segmentiranosti nadzora uzrokovanim postojećih zakonskim podjelama nadležnosti između više inspekcija. Stoga nova zakonska rješenja koa se uređuju predloženim Zakonom, dovesti će do smanjenja učestalosti redovnih inspekcijskih nadzora koji remete poslovanje gospodarskih subjekata.  Predloženim zakonskim rješenjima također će se postaviti temelj za veću učinkovitost u obavljanju inspekcijskih nadzora legaliteta obavljanja djelatnosti i rada. Time će se, kao jednom od mjera, pridonositi smanjenju stope sive ekonomije u Hrvatskoj te stvaranju jednakih uvjeta na tržištu za sve gospodarske subjekte. |
| 3.2. | **Analiza učinaka na zaštitu tržišnog natjecanja** |
|  | Provedbom prethodne procjene nisu utvrđeni značajni učinci koji bi zahtijevali daljnju analizu u postupku procjene učinaka propisa. |
| 3.3. | **Analiza socijalnih učinaka** |
|  | Provedbom prethodne procjene nisu utvrđeni značajni učinci koji bi zahtijevali daljnju analizu u postupku procjene učinaka propisa. |
| 3.4. | **Analiza učinaka na rad i tržište rada** |
|  | Provedbom prethodne procjene nisu utvrđeni značajni učinci koji bi zahtijevali daljnju analizu u postupku procjene učinaka propisa. |
| 3.5. | **Analiza učinaka na zaštitu okoliša** |
|  | Provedbom prethodne procjene nisu utvrđeni značajni učinci koji bi zahtijevali daljnju analizu u postupku procjene učinaka propisa. |
| 3.6. | **Analiza učinaka na zaštitu ljudskih prava** |
|  | Provedbom prethodne procjene nisu utvrđeni značajni učinci koji bi zahtijevali daljnju analizu u postupku procjene učinaka propisa.“ |

## 4. TEST MALOG I SREDNJEG PODUZETNIŠTVA (MSP TEST)

|  |  |
| --- | --- |
|  | **TEST MALOG I SREDNJEG PODUZETNIŠTVA (MSP TEST)**  Provedbom Prethodnog MSP testa u okviru Prethodne procjene nije utvrđena obveza provedbe učinaka propisa na malo gospodarstvo i izrada MSP testa. |

## 5. PROVOĐENJE SCM METODOLOGIJE

|  |  |
| --- | --- |
|  | **PROVOĐENJE SCM METODOLOGIJE** |
| Provedbom prethodne procjene nisu utvrđeni značajni učinci koji bi zahtijevali daljnju analizu u postupku procjene učinka propisa. |

## 6. SAVJETOVANJE I KONZULTACIJE

|  |  |
| --- | --- |
|  | Savjetovanje se provodi u trajanju od najmanje 30 dana putem središnjeg državnog internetskog portala za savjetovanje s javnošću . |

## 7. OPTIMALNO RJEŠENJE

|  |  |
| --- | --- |
|  | *Potrebno je kratko i sažeto prezentirati ukupne rezultate provedenog postupka procjene učinaka. Potrebno je dati analizu koristi i troškova nacrta prijedloga zakona, imajući u vidu rezultate analize i provedeno savjetovanje. Na temelju svega izloženog u postupku procjene učinaka propisa sažeto predložite optimalno normativno rješenje koje dovodi do rješenja za utvrđeni problem tako što donosi najviše ukupnih koristi u odnosu na ukupne troškove.* |

## 8. VREMENSKI OKVIR I VREDNOVANJE

|  |  |
| --- | --- |
|  | Nakon stupanja Zakona na snagu, očekivano vrijeme postizanja ishoda je okvirno oko godinu dana u kojem će se razdoblju ukazati učinak Zakona. Vrednovanje rezultata provedbe Zakona provesti će se primjenom slijedećih indikatora: broj obavljenih inspekcijskih nadzora, broj koordiniranih inspekcijskih nadzora, postotak smanjenja pokrenutih prekršajnih postupaka zbog primjene načela oportuniteta, provedba istraživanja o percepciji adresata ovog Zakona o njegovoj primjeni. |

## 9. PRILOZI

|  |  |
| --- | --- |
|  | Iskaz ne sadrži popratne priloge. |

## 10. POTPIS ČELNIKA TIJELA

|  |  |
| --- | --- |
|  | Potpis: MINISTAR    Darko Horvat    Datum: 31. srpnja 2018. |

## 11. Odgovarajuća primjena ovoga Obrasca u slučaju provedbe članka 18. stavka 2. Zakona o procjeni učinaka propisa ("Narodne novine", broj 44/17)

|  |  |
| --- | --- |
|  | Uputa:   * *Prilikom primjene ovoga Obrasca na provedbene propise i akte planiranja u izradi, izričaj „nacrt prijedloga zakona“ potrebno je zamijeniti s nazivom provedbenog propisa odnosno akta planiranja.* |